(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΝΘ΄

Πέμπτη 27 Ιουλίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Επί διαδικαστικού θέματος, σελ.

3. Αποχώρηση των Βουλευτών του "Ποταμιού" και του Κομμουνιστικού Κόμματος Ελλάδος από τη συζήτηση του σχεδίου νόμου του Υπουργείου Οικονομικών, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
Συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Οικονομικών: «Προσαρμογή της Ελληνικής Νομοθεσίας στις διατάξεις της Οδηγίας (ΕΕ) 2016/881 και άλλες διατάξεις», σελ.   
   
ΠΡΟΕΔΡΕΥΟΝΤΕΣ

ΒΑΡΕΜΕΝΟΣ Γ. , σελ.  
ΛΑΜΠΡΟΥΛΗΣ Γ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΑΜΥΡΑΣ Γ. , σελ.  
ΒΑΡΕΜΕΝΟΣ Γ. , σελ.  
ΓΕΡΜΕΝΗΣ Γ. , σελ.  
ΚΑΡΑΘΑΝΑΣΟΠΟΥΛΟΣ Ν. , σελ.  
ΚΟΥΤΣΟΥΚΟΣ Γ. , σελ.  
ΛΑΜΠΡΟΥΛΗΣ Γ. , σελ.  
ΜΑΝΙΑΤΗΣ Ι. , σελ.  
ΜΑΝΤΑΣ Χ. , σελ.  
ΜΠΑΛΑΟΥΡΑΣ Γ. , σελ.  
ΠΑΠΑΝΑΤΣΙΟΥ Α. , σελ.  
ΤΣΙΑΡΑΣ Κ. , σελ.  
  
Β. Επί του σχεδίου νόμου του Υπουργείου Οικονομικών:  
ΑΝΤΩΝΙΟΥ Χ. , σελ.  
ΑΡΑΜΠΑΤΖΗ Φ. , σελ.  
ΒΑΓΙΩΝΑΚΗ Ε. , σελ.  
ΒΕΣΥΡΟΠΟΥΛΟΣ Α. , σελ.  
ΒΟΥΛΤΕΨΗ Σ. , σελ.  
ΓΕΡΜΕΝΗΣ Γ. , σελ.  
ΘΕΟΧΑΡΗΣ Θ. , σελ.  
ΚΑΒΑΔΕΛΛΑΣ Δ. , σελ.  
ΚΑΜΜΕΝΟΣ Δ. , σελ.  
ΚΑΡΑΘΑΝΑΣΟΠΟΥΛΟΣ Ν. , σελ.  
ΚΑΡΡΑΣ Γ. , σελ.  
ΚΑΤΣΙΑΝΤΩΝΗΣ Γ. , σελ.  
ΚΟΚΚΑΛΗΣ Β. , σελ.  
ΚΟΥΤΣΟΥΚΟΣ Γ. , σελ.  
ΜΑΝΙΑΤΗΣ Ι. , σελ.  
ΜΕΓΑΛΟΟΙΚΟΝΟΜΟΥ Θ. , σελ.  
ΜΙΧΟΣ Ν. , σελ.  
ΜΠΑΛΑΟΥΡΑΣ Γ. , σελ.  
ΜΠΓΙΑΛΑΣ Χ. , σελ.  
ΠΑΠΑΝΑΤΣΙΟΥ Α. , σελ.  
ΠΑΥΛΙΔΗΣ Κ. , σελ.  
ΣΑΧΙΝΙΔΗΣ Ι. , σελ.  
ΣΤΑΪΚΟΥΡΑΣ Χ. , σελ.  
ΣΥΡΙΓΟΣ Α. , σελ.  
ΤΟΣΚΑΣ Ν. , σελ.  
ΤΣΑΚΑΛΩΤΟΣ Ε. , σελ.  
ΧΟΥΛΙΑΡΑΚΗΣ Γ. , σελ.  
  
ΠΑΡΕΜΒΑΣΕΙΣ:  
ΜΑΝΤΑΣ Χ. , σελ.  
ΜΗΤΑΦΙΔΗΣ Τ. , σελ.  
ΜΠΓΙΑΛΑΣ Χ. , σελ.  
ΣΤΑΜΑΤΗΣ Δ. , σελ.

ΠΡΑΚΤΙΚΑ ΒΟΥΛΗΣ

ΙZ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΝΘ΄

Πέμπτη 27 Ιουλίου 2017

Αθήνα, σήμερα στις 27 Ιουλίου 2017, ημέρα Πέμπτη και ώρα 18.07΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΒΑΡΕΜΕΝΟΥ**.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 26-7-2017 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΝΗ΄ συνεδριάσεώς του, της Τετάρτης 26 Ιουλίου 2017, σε ό,τι αφορά την ψήφιση στο σύνολο του σχεδίου νόμου: «Ρυθμίσεις για τον εκσυγχρονισμό του θεσμικού πλαισίου οργάνωσης και λειτουργίας των Δημοτικών Επιχειρήσεων Ύδρευσης Αποχέτευσης (Δ.Ε.Υ.Α.) - Ρυθμίσεις σχετικές με την οργάνωση, τη λειτουργία, τα οικονομικά και το προσωπικό των Ο.Τ.Α. - Ευρωπαϊκοί Όμιλοι Εδαφικής Συνεργασίας - Μητρώο Πολιτών και άλλες διατάξεις».

Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Προσαρμογή της Ελληνικής Νομοθεσίας στις διατάξεις της Οδηγίας (ΕΕ) 2016/881 και άλλες διατάξεις».

Η Διάσκεψη των Προέδρων αποφάσισε στη συνεδρίασή της στις 24 Ιουλίου 2017 τη συζήτηση του νομοσχεδίου σε δύο συνεδριάσεις ενιαία επί της αρχής, επί των άρθρων και επί των τροπολογιών.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το Σώμα συνεφώνησε.

**ΧΡΗΣΤΟΣ ΜΑΝΤΑΣ:** Κύριε Πρόεδρε, ζητώ τον λόγο.

**ΓΕΩΡΓΙΟΣ ΑΜΥΡΑΣ:** Κύριε Πρόεδρε, θα ήθελα τον λόγο επί της διαδικασίας.

**ΓΙΑΝΝΗΣ ΚΟΥΤΣΟΥΚΟΣ:** Και εγώ θα ήθελα τον λόγο, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Μαντά, έχετε τον λόγο.

**ΧΡΗΣΤΟΣ ΜΑΝΤΑΣ:** Κύριε Πρόεδρε, νομίζω ότι πρέπει να κουβεντιάσουμε λίγο το θέμα της διαδικασίας. Από ό,τι έχουμε συζητήσει, όχι με όλους, υπάρχει μια διάθεση, αν μπορούσε να τελειώσουμε απόψε.

Βεβαίως, υπάρχουν αρκετές τροπολογίες. Νομίζω ότι μπορούμε να ξεκινήσουμε, αν δεν υπάρχει αντίρρηση, με την παρουσίαση των τροπολογιών που δεν έχουν παρουσιαστεί στις επιτροπές, για να αποκτήσουμε και μια γνώση. Και έτσι, με μια προσπάθεια, εάν μπορέσουμε και εφόσον συμφωνούν όλοι, να ολοκληρώσουμε στην αποψινή συνεδρίαση. Αυτό ήθελα να πω.

**ΠΡΟΕΔΡΕΥΩΝ (Γεώργιος Βαρεμένος):** Να κάνουμε το εξής: Να δούμε πρώτα τον αριθμό των ομιλητών, που θα εγγραφούν και θα το συζητήσουμε μετά.

Δεν συμφωνείτε με αυτό, κύριε Κουτσούκο;

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Κύριε Πρόεδρε, στην επιτροπή προήδρευα εγώ. Έχω κάνει διαβουλεύσεις με εκπροσώπους όλων σχεδόν των κομμάτων και δεν έχουν καμμία αντίρρηση, αν μπορέσουμε, να τα καταφέρουμε μέχρι το βράδυ. Προφανώς, δεν θα προεδρεύετε στο τέλος, αλλά ενημερώστε το υπόλοιπο Προεδρείο.

**ΠΡΟΕΔΡΕΥΩΝ (Γεώργιος Βαρεμένος):** Είπα το εξής: Να δούμε τον κατάλογο όσων εγγραφούν και να αποφασίσουμε από κοινού να ενοποιήσουμε τη συνεδρίαση. Αυτό είπα. Συμφωνούμε όλοι;

**ΓΙΑΝΝΗΣ ΚΟΥΤΣΟΥΚΟΣ:** Κύριε Πρόεδρε, θα παρακαλούσα να έχω το λόγο.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, έχετε τον λόγο.

**ΓΙΑΝΝΗΣ ΚΟΥΤΣΟΥΚΟΣ:** Ευχαριστώ.

Δεν έχω καμμία αντίρρηση να προσπαθήσουμε να τελειώσουμε απόψε. Το είχα εκφράσει εξάλλου και στον κύριο Πρόεδρο της επιτροπής, όταν είδα ότι έχει ολοκληρωθεί η συζήτηση και ότι σήμερα είχαμε κενό το πρωί.

Όμως, μέχρι τώρα παραλαμβάνουμε τροπολογίες. Κατά συνέπεια, συμφωνώ με την πρόταση, με την προϋπόθεση ότι θα μας δώσετε –εφόσον ο κατάλογος εξελίσσεται κανονικά και μας επιτρέπει ο χρόνος να τελειώσουμε απόψε- τον λόγο για να μιλήσουμε επί των τροπολογιών και ορισμένων άρθρων, γιατί δεν είμαστε προετοιμασμένοι.

**ΠΡΟΕΔΡΕΥΩΝ (Γεώργιος Βαρεμένος):** Ναι.

**ΓΙΑΝΝΗΣ ΚΟΥΤΣΟΥΚΟΣ:** Συμφωνείτε.

**ΓΕΩΡΓΙΟΣ ΑΜΥΡΑΣ:** Κύριε Πρόεδρε, θα παρακαλούσα να έχω τον λόγο.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, έχετε τον λόγο.

**ΓΕΩΡΓΙΟΣ ΑΜΥΡΑΣ:** Κύριε Πρόεδρε, κυρίες και κύριοι συνάδελφοι, εδώ υπάρχει θέμα, υπάρχει ζήτημα κακής νομοθέτησης. Και έχει ευθύνες και το Προεδρείο της Βουλής, κύριε Πρόεδρε.

Έχουν έρθει έως τώρα δέκα οκτώ τροπολογοίες…

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Δεκαεννιά.

**ΓΕΩΡΓΙΟΣ ΑΜΥΡΑΣ:** Δεκαεννιά! Μόλις κατατέθηκε άλλη μία.

Αυτό είναι το σώμα του νομοσχεδίου και αυτές είναι οι τροπολογίες. Αυτό είναι ελαφρύ σαν πούπουλο και αυτό είναι βαρύ σαν κούτσουρο. Είναι δέκα εννέα τροπολογίες για θέματα –προσέξτε!- από την ασφαλιστική και φορολογική ενημερότητα του Μεγάρου Μουσικής, έως τα πέντε αεροσκάφη του Πολεμικού Ναυτικού και την αναβάθμισή τους, μέχρι το πόσο θα κοστίζει το πάρκινγκ στο γκαράζ του Ιδρύματος «Σταύρος Νιάρχος». Και έρχεστε εδώ να συζητήσουμε μέσα σε τέσσερις-πέντε ώρες με διαδικασίες «ψεκάστε, σκουπίστε, τελειώσατε» τόσο σοβαρά θέματα;

**ΠΡΟΕΔΡΕΥΩΝ (Γεώργιος Βαρεμένος):** Ποιος το είπε αυτό;

**ΓΕΩΡΓΙΟΣ ΑΜΥΡΑΣ:** Εγώ λέω, λοιπόν, κύριε Πρόεδρε, ότι και ως Προεδρείο της Βουλής έχετε την ευθύνη να αποτρέπετε τέτοιου είδους ρεύματα, τσουνάμια κακής νομοθέτησης.

Εμείς λοιπόν, ως Ποτάμι -και είναι δήλωση αυτό- αποχωρούμε. Διαμαρτυρόμαστε γι’ αυτήν την υποβάθμιση του Ελληνικού Κοινοβουλίου και καλούμε το Προεδρείο της Βουλής, αλλά και την Κυβέρνηση, που επισπεύδει με αυτόν τον λάθος τρόπο, να σκεφτούν ότι όταν ήσασταν αντιπολίτευση, βγαίνατε στα κεραμίδια και πετροβολούσατε όταν βρισκόσασταν ενώπιον τέτοιων συνθηκών και τέτοιων φαινομένων κακής νομοθέτησης. Τώρα, τα έχετε κάνει ψωμοτύρι. Αποχωρούμε και καταγγέλλουμε από αυτήν την διαδικασία.

**ΠΡΟΕΔΡΕΥΩΝ (Γεώργιος Βαρεμένος):** Μάλιστα. Δεν θέλω να σας διακόψω τον οίστρο, αλλά από τις δώδεκα τροπολογίες, οι έξι έγιναν δεκτές στην επιτροπή.

**ΓΕΩΡΓΙΟΣ ΑΜΥΡΑΣ:** Θα αποχωρήσουμε.

**ΠΡΟΕΔΡΕΥΩΝ (Γεώργιος Βαρεμένος):** Ωραία, έχετε δικαίωμα να κάνετε ό,τι θέλετε.

(Στο σημείο αυτό αποχωρεί από την Αίθουσα ο Βουλευτής του Ποταμιού κ. Γεώργιος Αμυράς )

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, τον λόγο παρακαλώ.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, με συγχωρείτε πάρα πολύ, αλλά εδώ πέρα έχουμε έναν βομβαρδισμό από τροπολογίες.

**ΠΡΟΕΔΡΕΥΩΝ (Γεώργιος Βαρεμένος):** Κύριε Καραθανασόπουλε, με έχουν ενημερώσει ότι από τις δώδεκα, οι έξι έχουν γίνει δεκτές στην επιτροπή.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Όχι, κύριε Πρόεδρε, δεν είναι έτσι.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Είναι είκοσι τροπολογίες στο σύνολο, από τις οποίες οι έξι έγιναν δεκτές.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, εγώ δεν διέκοψα κανέναν.

Πρώτον, οι έξι τροπολογίες συζητήθηκαν χθες και στις επιτροπές, αυτές που ήταν μέχρι εχθές. Σήμερα, όμως, από τις 13.00΄ έχουν κατατεθεί δεκατρείς τροπολογίες και ενδεχομένως θα έρθουν και άλλες. Αυτό είναι απαράδεκτο. Και είναι τροπολογίες άλλων Υπουργείων, που δεν αφορούν το Υπουργείο Οικονομικών. Δεν γίνεται με μια τέτοια διαδικασία να συνεχιστεί αυτή η κατάσταση. Ή πρέπει να αποσυρθούν οι συγκεκριμένες τροπολογίες -υπάρχει νομοθέτηση και την επόμενη εβδομάδα, ας έρθουν κανονικά μέσα από τα νομοσχέδια ή δεν ξέρω τι άλλο μπορεί να γίνει, εάν είναι κάτι επείγον- διαφορετικά, αυτές οι τροπολογίες που κατατέθηκαν σήμερα το μεσημέρι πρέπει να αποσυρθούν, κατά τη γνώμη μας.

Η διαδικασία δεν μπορεί να τελειώσει στις 24.00΄ και άμα συνεχιστεί αυτός ο βομβαρδισμός…

**ΠΡΟΕΔΡΕΥΩΝ (Γεώργιος Βαρεμένος):** Θα το δούμε. Μα, εγώ δεν προκατέλαβα τίποτα, κύριε Καραθανασόπουλε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Δεν είπα ότι προκαταλάβατε. Γιατί εχθές είχαμε συμφωνήσει, αλλά έχοντας δεδομένο ένα σώμα και ξέροντας ότι δεν θα κατατεθούν άλλες τροπολογίες. Με τη σημερινή εξέλιξη των πραγμάτων αλλάζουν τα δεδομένα.

Και αν συνεχιστούν να κατατίθενται και άλλες τροπολογίες, θα εξαρτήσουμε και εμείς τη στάση μας, κύριε Πρόεδρε, από αυτήν την διαδικασία.

**ΠΡΟΕΔΡΕΥΩΝ (Γεώργιος Βαρεμένος):** Όχι, εγώ δεν προκατέλαβα τη διαδικασία. Σας είπα εάν συμφωνήσουμε, συμφωνήσαμε. Εάν, δεν συμφωνήσουμε, έχουμε πεδίον δόξης λαμπρόν, για να συνεχίσουμε.

Εξάλλου, έχουμε ήδη αποφασίσει για δύο συνεδριάσεις στη διάσκεψη. Εάν είναι το ζήτημα αυτό, δεν υπάρχει κανένα πρόβλημα.

Ο κ. Τσιάρας έχει τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ:** Κύριε Πρόεδρε, το να προσδιορίσουμε σήμερα πότε θα ολοκληρωθεί η συνεδρίαση για το συγκεκριμένο νομοσχέδιο είναι έλασσον ζήτημα σε αυτό που καθημερινά επαναλαμβάνεται από την πλευρά της Κυβέρνησης. Τριάντα τροπολογίες χθες, είκοσι σήμερα. Είναι μια διαδικασία, για την οποία εγώ πραγματικά απορώ, και απευθύνομαι στους συναδέλφους Βουλευτές του ΣΥΡΙΖΑ πώς μπορούν και τη δέχονται. Νομίζω ότι ξεπερνάει τα όρια και της κοινοβουλευτικής διαδικασίας, αλλά και της αξιοπρέπειας όλων ημών.

Διότι υπάρχει ένα πρακτικό ζήτημα, κύριε Πρόεδρε. Οι δεκατέσσερις τροπολογίες κατετέθησαν μόλις προ ολίγου. Αλήθεια, εσείς, επιτελώντας το έργο του Αντιπροέδρου του Ελληνικού Κοινοβουλίου αυτήν τη στιγμή, το δέχεστε ως διαδικασία;

**ΠΡΟΕΔΡΕΥΩΝ (Γεώργιος Βαρεμένος):** Εμείς τι μπορούμε να…

**ΚΩΝΣΤΑΝΤΙΝΟΣ ΤΣΙΑΡΑΣ:** Ξέρετε, η λογική των έκτακτων συνθηκών μπορεί να υιοθετηθεί ως έναν βαθμό και όλοι το καταλαβαίνουμε…

**ΠΡΟΕΔΡΕΥΩΝ (Γεώργιος Βαρεμένος):** Θα έχετε τον χρόνο. Όσο χρόνο ζητήσετε, θα τον έχετε, λοιπόν.

**ΚΩΝΣΤΑΝΤΙΝΟΣ ΤΣΙΑΡΑΣ:** …αλλά εδώ έχετε ξεπεράσει κάθε όριο.

**ΠΡΟΕΔΡΕΥΩΝ (Γεώργιος Βαρεμένος):** Ο κ. Παυλίδης έχει τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ:** Είναι ζήτημα κοινοβουλευτικής αξιοπρέπειας.

**ΠΡΟΕΔΡΕΥΩΝ (Γεώργιος Βαρεμένος):** Ακούσαμε.

Ο κ. Παυλίδης έχει τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κυρία Υπουργέ.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Κατ’ αρχάς για τις τροπολογίες που αφορούν το Υπουργείο Οικονομικών, εγώ θα ήθελα να πω το εξής. Είναι ένα νομοσχέδιο που έχει κατατεθεί εδώ και καιρό στην επιτροπή…

**ΚΩΝΣΤΑΝΤΙΝΟΣ ΤΣΙΑΡΑΣ:** Οι τροπολογίες δεν έχουν κατατεθεί, εδώ και καιρό.

**ΠΡΟΕΔΡΕΥΩΝ (Γεώργιος Βαρεμένος):** Μα, δεν έχει τεθεί αυτό το θέμα.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Δυο λεπτά. Το συγκεκριμένο νομοσχέδιο έχει κατατεθεί στη Γραμματεία της Κυβέρνησης εδώ και αρκετό καιρό. Περιμέναμε να φέρουμε και δεύτερο νομοσχέδιο. Ξέρουμε όλοι μας, όμως, εδώ ότι η Βουλή κλείνει και κάποια πράγματα πρέπει οπωσδήποτε να προχωρήσουν αυτό το διάστημα. Γι’ αυτόν τον λόγο έρχονται και οι τροπολογίες στο συγκεκριμένο νομοσχέδιο, όπως θα έρθουν και στο επόμενο νομοσχέδιο, που θα είναι την επόμενη εβδομάδα.

Άρα, αν δούμε τις συγκεκριμένες τροπολογίες και τα θέματα που περιέχουν, θα συμφωνήσουμε όλοι μας ότι έχουν κάποια διαδικασία επείγοντος, που λύνει ζητήματα και ότι πρέπει να τις προχωρήσουμε τώρα. Νομίζω ότι όλοι μας το καταλαβαίνουμε. Είναι οι τελευταίες συνεδριάσεις πριν από το καλοκαίρι και ίσως τον Σεπτέμβρη να είναι αργά για κάποιες περιπτώσεις. Πολλά νομοσχέδια από κάποια άλλα Υπουργεία «κόπηκαν», δεν μπόρεσαν να μπουν στη διαδικασία. Γι’ αυτόν τον λόγο κι έχουμε αυτές τις τροπολογίες.

**ΠΡΟΕΔΡΕΥΩΝ (Γεώργιος Βαρεμένος):** Εκτός αν υπάρχει η άποψη να παρατείνουμε τη λειτουργία της Βουλής κατά μια βδομάδα.

Ο κ. Γερμενής έχει τον λόγο.

**ΓΕΩΡΓΙΟΣ ΓΕΡΜΕΝΗΣ:** Κύριε Πρόεδρε, αυτό που είπε ακριβώς τώρα η κυρία Υπουργός, δηλαδή «επειδή κλείνει η Βουλή σε δύο εβδομάδες», ανοίγει έναν δρόμο να έρχονται ανεξάρτητες τροπολογίες στα νομοσχέδια. Ήδη προανήγγειλε τι θα γίνει την επόμενη εβδομάδα.

Εσείς ως Προεδρείο –το έχουμε πει και στη Διάσκεψη των Προέδρων με τον κ. Βούτση- πρέπει να πάρετε μια θέση. Δεν είστε πρόεδροι της Κυβερνήσεως, είσαστε Αντιπρόεδροι όλης της Βουλής. Πρέπει κάποια στιγμή το Προεδρείο να πάρει θέση. Δεν είναι δυνατόν να ακούμε την κυρία Υπουργό να προαναγγέλλει και άλλες τροπολογίες, που θα έρθουν σε άλλα νομοσχέδια. Κάποτε σε αυτό –δεν το λέω προσωπικά σε εσάς- πρέπει να μπει φραγή από το Προεδρείο.

**ΠΡΟΕΔΡΕΥΩΝ (Γεώργιος Βαρεμένος):** Εγώ δεν κατάλαβα κάτι τέτοιο, ότι προανήγγειλε άλλες τροπολογίες.

**ΓΕΩΡΓΙΟΣ ΓΕΡΜΕΝΗΣ:** Τώρα το είπε. Είπε ότι πριν κλείσει η Βουλή θα έρθουν κι άλλες τροπολογίες.

**ΠΡΟΕΔΡΕΥΩΝ (Γεώργιος Βαρεμένος):** Το υπέθεσε.

**ΓΕΩΡΓΙΟΣ ΓΕΡΜΕΝΗΣ:** Ήμασταν στην επιτροπή. Ήταν επτά-οκτώ τροπολογίες άσχετες μεταξύ τους. Είπαμε, ωραία. Τις συζητήσαμε. Είχαμε τον χρόνο μας.

**ΠΡΟΕΔΡΕΥΩΝ (Γεώργιος Βαρεμένος):** Εγώ λέω να ξεκινήσουμε.

**ΓΕΩΡΓΙΟΣ ΓΕΡΜΕΝΗΣ:** Να ξεκινήσουμε, αλλά να ξέρουμε και ποια θα είναι η διαδικασία.

**ΗΛΙΑΣ ΠΑΝΑΓΙΩΤΑΡΟΣ:** Κι άμα έρθουν άλλες δέκα;

**ΠΡΟΕΔΡΕΥΩΝ (Γεώργιος Βαρεμένος):** Όσες τροπολογίες είναι άλλων Υπουργείων, θα έρθουν να τις παρουσιάσουν οι αρμόδιοι Υπουργοί.

Κύριε Παυλίδη, έχετε τον λόγο για δεκαπέντε λεπτά.

**ΚΩΝΣΤΑΝΤΙΝΟΣ ΠΑΥΛΙΔΗΣ:** Ευχαριστώ, κύριε Πρόεδρε.

Νομίζω, κύριοι συνάδελφοι, ότι ήταν το ελάχιστο ζήτημα, το οποίο μέχρι τώρα απασχόλησε την Ολομέλεια. Εγώ θα υιοθετήσω τη λογική των έκτακτων τροπολογιών, με την έννοια ότι οι ημερολογιακές λήξεις ίσως καθορίζουν και μια ανάγκη κάποιων διοικητικών ή άλλων νομοθετικών λειτουργιών, οι οποίες αντικειμενικά, με τη θερινή λήξη της Βουλής, θα πρέπει να υιοθετηθούν -αν υπάρχουν- κάποιες καταληκτικές ημερομηνίες. Τουλάχιστον αυτού του χαρακτήρα οι τροπολογίες είναι άμεσες, είναι αρκετά τα Υπουργεία και προφανώς θα έλθουν και σε νομοσχέδια, τα οποία δεν είναι και συναφή.

Σε σχέση με το παρόν νομοσχέδιο, θέλω να τονίσω κατ’αρχήν ότι επιβεβαιώθηκε ο θετικός χαρακτήρας του, κυρίαρχα στη διαβούλευση των φορέων και των παραγωγικών φορέων και των αυτοδιοικητικών εκπροσώπων. Αυτά έγκεινται στη μείωση του ΦΠΑ στα αγροκτηνοτροφικά προϊόντα, στην αγροτοκτηνοτροφική παραγωγική δραστηριότητα, στην απαλλαγή πέραν του ενός τέλους επιτηδεύματος στα καταλύματα που λειτουργούν με ενιαία άδεια λειτουργίας, στην απαλλαγή του ΕΝΦΙΑ στις πληγείσες από το σεισμό περιοχές και της Λέσβου. Και η τροπολογία που ήλθε από το αντίστοιχο Υπουργείο και αφορά την Κω και την επιστροφή των εισπραχθέντων παραβόλων στα ανασφάλιστα οχήματα μέχρι την λήξη της παράτασης της 14ης Ιουλίου και στις παραχωρήσεις-μεταβιβάσεις της κυριότητας στην τοπική αυτοδιοίκηση και σε άλλους δημόσιους οργανισμούς, δίνοντας έτσι μια αναπτυξιακή δυναμική με την παραχώρηση αυτών των κτηρίων στην τοπική αυτοδιοίκηση και σε άλλους φορείς, όπως είναι Υπουργείο και άλλοι δημόσιοι οργανισμοί.

Κυρίες και κύριοι συνάδελφοι, με το παρόν νομοσχέδιο, που συζητάμε σήμερα, ερχόμαστε να νομοθετήσουμε για δύο θέματα διαφορετικής φύσης, αλλά εξέχουσας σημασίας. Αρχικά, μέσω του πρώτου μέρους του παρόντος νομοσχεδίου, καταβάλλεται περαιτέρω προσπάθεια να εναρμονιστεί η ελληνική νομοθεσία, σύμφωνα με τις διατάξεις της οδηγίας 881/2016 του Συμβουλίου της 25ης Μαρτίου του 2016, ενώ παράλληλα επεκτείνεται με νέες διατάξεις η υποχρεωτική αυτόματη ανταλλαγή πληροφοριών στον τομέα της φορολογίας, η οποία έχει ενσωματωθεί στην ελληνική νομοθεσία. Στο δεύτερο δε μέρος θεσπίζονται ευνοϊκές διατάξεις, που αφορούν το εγχώριο φορολογικό πεδίο και οι οποίες καλύπτουν ένα μεγάλο μέρος των φορολογούμενων πολιτών.

Με τις διατάξεις των άρθρων 1 έως 9 του πρώτου μέρους του παρόντος νομοσχεδίου, επιχειρείται να αντιμετωπιστούν μια σειρά από ζητήματα στο φορολογικό πεδίο σε ευρωπαϊκό και διεθνές επίπεδο. Αρχικά, αντιμετωπίζεται το πρόβλημα της φορολογικής απάτης και της φοροδιαφυγής, που έχει ενταθεί σημαντικά και η επίλυσή του αποτελεί μείζονα προτεραιότητα, τόσο σε ευρωπαϊκό, όσο και σε παγκόσμιο επίπεδο.

Λαμβάνοντας υπόψη το γεγονός ότι η αυτόματη ανταλλαγή πληροφοριών αποτελεί σημαντικό εργαλείο για τον σκοπό αυτό, θεωρούμε αναγκαίο να καθοριστεί ένα σχέδιο δράσης, που θα ενισχύει περαιτέρω την καταπολέμηση της φορολογικής απάτης και της φοροδιαφυγής και θα προωθεί τη διαφάνεια και την ανταλλαγή πληροφοριών σε φορολογικά θέματα.

Η οδηγία που ενσωματώνουμε σήμερα, ρυθμίζει την υποχρεωτική αυτόματη ανταλλαγή πληροφοριών στον τομέα της φορολογίας και επιχειρείται να συμβάλει στην αποδοτικότερη και αποτελεσματικότερη είσπραξη των φόρων. Βασικός στόχος της οδηγίας αυτής είναι η αντιμετώπιση συγκεκριμένων πρακτικών επιθετικού φορολογικού σχεδιασμού, κυρίαρχα των πολυεθνικών εταιρειών. Για να συμβεί αυτό, καθίσταται αναγκαίο, οι φορολογικές αρχές των κρατών-μελών να έχουν στη διάθεσή τους επαρκείς και κατάλληλες πληροφορίες σχετικά με τους ομίλους πολυεθνικών εταιρειών, που έχουν ετήσια ανεπτυγμένα έσοδα, υπερβαίνοντας ένα ορισμένο ποσό, όσον αφορά στη διάρθρωση, στην πολιτική τιμών των ενδοομιλικών συναλλαγών και στις εσωτερικές συναλλαγές τους εντός και εκτός της Ευρωπαϊκής Ένωσης, προκειμένου να έχουν τη δυνατότητα να αντιδρούν σε επιζήμιες φορολογικές πρακτικές.

Οι όμιλοι συγκεκριμένα αυτοί, θα πρέπει να παρέχουν σε ετήσια βάση το ποσό των εσόδων τους, το κέρδος τους προ φόρου εισοδήματος, τον καταβληθέντα και τον οφειλόμενο φόρο εισοδήματος. Επίσης, θα πρέπει να αναφέρουν τον αριθμό των εργαζομένων που απασχολούν, το μετοχικό τους κεφάλαιο, τα συσσωρευμένα κέρδη και τα ενσώματα περιουσιακά στοιχεία σε κάθε περιοχή φορολογικής δραστηριότητας και δικαιοδοσίας.

Παράλληλα, στο πλαίσιο της εφαρμογής των κανόνων που εισάγονται με τις διατάξεις του παρόντος νόμου, τα κράτη-μέλη θα πρέπει να θεσπίσουν κανόνες για τις κυρώσεις, που επισύρουν παραβάσεις του παρόντος νόμου και να εξασφαλίσουν την επιβολή των εν λόγω κυρώσεων.

Στο δεύτερο δε μέρος του παρόντος νομοσχεδίου, εμπεριέχεται μια σειρά από ευνοϊκές διατάξεις που αφορούν, όπως προείπαμε, το εγχώριο φορολογικό πεδίο και στοχεύουν να αντιμετωπίσουν και να βελτιώσουν μια σειρά από θέματα. Θα προσπαθήσω να παρουσιάσω εν συντομία τα σημαντικότερα άρθρα που περιλαμβάνονται στο δεύτερο μέρος του νομοσχεδίου.

Στο άρθρο 10 περιλαμβάνονται διατάξεις, που αφορούν σε μειώσεις του ΦΠΑ. Μειώνονται από το 24% στο 13%, ο ΦΠΑ για άνθη και μπουμπούκια ανθέων, σπέρματα και σπόρους και τροφές παρασκευασμένες για ζώα, για κτηνοτροφική κυρίαρχα δραστηριότητα, εξαιρούμενα από αυτά τα σκευασμένα προϊόντα, που είναι για σκύλους ή γάτες.

Στο άρθρο 11 περιλαμβάνονται διατάξεις που αφορούν τροποποιήσεις του Κώδικα Είσπραξης Δημοσίων Εσόδων. Ειδικότερα, επεκτείνεται και για τα λεγόμενα ηλεκτρονικά πορτοφόλια και τις προπληρωμένες κάρτες ο ακατάσχετος λογαριασμός των 1.250 ευρώ.

Το άρθρο 12 αναφέρεται στο τέλος επιτηδεύματος. Πιο συγκεκριμένα, σε περιπτώσεις απαλλαγής από το τέλος επιτηδεύματος απαλλάσσονται τα τουριστικά καταλύματα, που λειτουργούν σε διαφορετικούς χώρους, με την προϋπόθεση, όμως, να λειτουργούν με μία ενιαία άδεια λειτουργίας, καθώς και οι αγροτικές καλλιέργειες με την ίδια αντίληψη.

Στο άρθρο 13 περιλαμβάνεται η απαλλαγή του ΦΠΑ για τον Δήμο της Λέσβου και γίνονται διορθώσεις έκπτωσης και απαλλαγών. Συνοπτικά αναφέρω ότι απαλλάσσονται από τον ΕΝΦΙΑ οι περιπτώσεις ακινήτων εντός του Δήμου Λέσβου, που έχουν αποδεδειγμένα υποστεί ζημιές, ανεξάρτητα από το ύψος αυτών και αυτό αφορά τα έτη 2017 και 2018. Έπεται και τροπολογία από το αντίστοιχο Υπουργείο, με τα ίδια χαρακτηριστικά και για τον Δήμο της Κω. Κατά τη γνώμη μας, είναι αναγκαία η ρύθμιση που στοχεύει στην αποκατάσταση της κοινωνικής δικαιοσύνης και στην ανακούφιση των πολιτών του Δήμου Λέσβου και του Δήμου Κω.

Το άρθρο 14 αφορά νομοτεχνική προσθήκη, προκειμένου η καταβολή του φόρου εισοδήματος να μην επεκτείνεται πέραν του φορολογικού έτους υποβολής της δήλωσης.

Στο άρθρο 15 τροποποιείται ο Κώδικας Διατάξεων Φορολογίας Κληρονομιών, Δωρεών, Γονικών Παροχών, Προικών και Κερδών από Τυχερά Παίγνια. Ειδικότερα, διευρύνεται ο κύκλος των δικαιούχων μη κερδοσκοπικού χαρακτήρα, νομικών προσώπων, που φορολογούνται με τον ευνοϊκό φορολογικό συντελεστή 0,5% για την απόκτηση περιουσίας σε αιτία θανάτου και καταλαμβάνει πλέον τα αντίστοιχα νομικά πρόσωπα, που είναι εγκατεστημένα σε άλλα κράτη-μέλη της Ευρωπαϊκής Ένωσης, καθώς και του ευρωπαϊκού οικονομικού χώρου και φορολογούνται στην Ελλάδα. Η προτεινόμενη διάταξη έχει εφαρμογή και στην κτήση.

Στο άρθρο 16 ρυθμίζεται το θέμα της αναπλήρωσης των μελών της Επιτροπής Έγκρισης Τραπεζικών Συναλλαγών. Επιπλέον, ανατίθεται η ευθύνη στην Επιτροπή Κεφαλαιαγοράς να πραγματοποιεί δειγματοληπτικούς ελέγχους και να επιβάλλει σχετικές κυρώσεις στα εποπτευόμενα απ’ αυτήν πρόσωπα.

Στο άρθρο 17 γίνεται διαχωρισμός υπηρεσιών της Ανεξάρτητης Αρχής Δημοσίων Εσόδων και του Υπουργείου Οικονομικών. Πρόκειται για μια τυπικού χαρακτήρα διάταξη, η οποία είναι αναγκαία λόγω της ανεξαρτητοποίησης της ΑΑΔΕ από την 1η Ιανουαρίου του 2017. Για τον λόγο αυτό κρίνεται επιβεβλημένος ο διαχωρισμός των υπηρεσιών της ΑΑΔΕ από τις υπηρεσίες του Υπουργείου Οικονομικών και η πρόβλεψή τους σε διαφορετική υποπερίπτωση του εν λόγω άρθρου.

Τα άρθρα 20 έως 24 αφορούν την Επιτροπή Κεφαλαιαγοράς. Στα άρθρα αυτά εισάγονται οι αναγκαίες ρυθμίσεις για την εφαρμογή του Κανονισμού 1011/2016, σχετικά με τους δείκτες, που χρησιμοποιούνται ως δείκτες αναφοράς σε χρηματοπιστωτικά μέσα και χρηματοπιστωτικές συμβάσεις ή για τη μέτρηση της απόδοσης των επενδυτικών κεφαλαίων. Επίσης, θεσπίζονται κανόνες για την επιβολή κυρώσεων σε περίπτωση παράβασης των διατάξεων του Κανονισμού 1011/2016.

Συγκεκριμένα, η αρμόδια αρχή οφείλει να ανακοινώνει δημόσια κάθε κύρωση, που έχει επιβληθεί για παραβάσεις των συγκεκριμένων άρθρων, που αφορούν τον Κανονισμό, όπου έχουν εφαρμογή, εκτός εάν η δημοσιοποίηση αυτή ενδέχεται να διαταράξει σοβαρά τις χρηματοπιστωτικές αγορές ή να προκαλέσει δυσανάλογη ζημιά στα ενδιαφερόμενα μέρη. Οι κυρώσεις αυτές περιλαμβάνουν διοικητικά πρόστιμα, που είναι αποτελεσματικά, αναλογικά και αποτρεπτικά.

Το άρθρο 25 αναλύει τη διδυμοποίηση. Αναλυτικότερα, παρέχει τη δυνατότητα στην Ανεξάρτητη Αρχή Δημοσίων Εσόδων να αναλαμβάνει ως ανάδοχος ή ως εταίρος αναδόχων την υλοποίηση έργων παροχής τεχνικής βοήθειας προς τρίτες χώρες, δηλαδή έργα διδυμοποίησης.

Στο άρθρο 26 παραχωρούνται δημόσια ακίνητα στα πλαίσια της κοινωνικής και αναπτυξιακής πολιτικής του κράτους προς τον σκοπό του δημοσίου συμφέροντος και της εξοικονόμησης πόρων. Είναι ένα πάγιο αίτημα κυρίαρχα της τοπικής αυτοδιοίκησης να αξιοποιήσει δημόσια κτήρια και δημόσια περιουσία, καλύπτοντας κοινωνικές και αναπτυξιακές ανάγκες στις τοπικές κοινωνίες.

Η συντήρηση και η διαχείριση αυτών των ακινήτων ανατίθεται σε φορείς του ευρύτερου δημόσιου τομέα είτε υπηρεσίες ΟΤΑ είτε Υπουργεία, που δύνανται να τα διαχειριστούν και να τα συντηρήσουν για την κάλυψη στεγαστικών, λειτουργικών, οικονομικών και λοιπών αναγκών.

Ως παραδείγματα αναφέρω την παραχώρηση ακινήτου των παλαιών δικαστηρίων στην Περιφέρεια Ιονίων Νήσων για τη στέγαση της έδρας της και των υπηρεσιών της. Ταυτόχρονα, αναφέρω μια παραχώρηση –χωρίς ανταλλάγματα όλα αυτά- στο Υπουργείο Πολιτισμού και Αθλητισμού δημοσίου ακινήτου για την κάλυψη στεγαστικών αναγκών της Περιφερειακής Υπηρεσίας Νεοτέρων Μνημείων και Τεχνικών Έργων Ηπείρου, Βορείου Ιονίου και Δυτικής Μακεδονίας. Αντίστοιχες παραχωρήσεις γίνονται προς τον Δήμο Ερμούπολης Σύρου, προς τον Δήμο Νισύρου και αλλού, καλύπτοντας άλλες ανάγκες ή στην Έδεσσα με ένα ακίνητο, πάλι με μεταβίβαση κυριότητας, χωρίς ανταλλάγματα, για να στεγαστεί το νέο Δικαστικό Μέγαρο Έδεσσας.

Στο άρθρο 28 γίνεται λόγος για την αποδοχή δωρεών. Με την προτεινόμενη διάταξη καθίσταται δυνατή η άμεση αποδοχή δωρεών προς όφελος της υπηρεσίας, που έχει ανάγκη, χωρίς περιττό διοικητικό κόστος. Η πλειονότητα των δωρεών αφορούν σε κινητά ή υπηρεσίες, όχι μεγάλης αξίας, αναγκαίες, όμως, για τη λειτουργία συγκεκριμένων δημοσίων υπηρεσιών, λόγου χάρη καύσιμα για περιπολικά της Αστυνομίας ή του Λιμενικού Σώματος ή της Ελληνικής Ακτοφυλακής, αναλώσιμα για διάθεση σε προσφυγικές δομές, συντηρήσεις κτηρίων, στα οποία στεγάζονται συγκεκριμένες δημόσιες υπηρεσίες.

Το άρθρο 29 αφορά τη λειτουργία του Νομικού Συμβουλίου του κράτους και συγκεκριμένα εισάγει τη δυνατότητα ανάθεσης υποθέσεων του δημόσιου σε ιδιώτες δικηγόρους, σε πολύ συγκεκριμένες και περιορισμένες περιπτώσεις ήσσονος σημασίας και με τη συνεχή παρακολούθηση της πορείας αυτών από τους λειτουργούς του Νομικού Συμβουλίου του κράτους.

Επίσης, με τη διάταξη αυτή, προβλέπεται πιο απλή διαδικασία περαίωσης υποθέσεων στις τριμελείς επιτροπές, σε συγκεκριμένες περιπτώσεις ελάσσονος ενδιαφέροντος.

Στο άρθρο 31 περιλαμβάνονται διατάξεις, που αφορούν τα ανασφάλιστα οχήματα. Επιστρέφονται τα ποσά από τα παράβολα, που επιβλήθηκαν σε όσους συμμορφώθηκαν και ασφάλισαν τα ανασφάλιστα οχήματά τους μέχρι την παράταση της προθεσμίας της 14 Ιουλίου. Από εκεί και πέρα, τα παράβολα που επιβάλλονται για όσους δεν συμμορφώθηκαν μέχρι τη συγκεκριμένη παράταση έχουν μειωθεί δραστικά και συγκεκριμένα το κόστος αυτής της υπόθεσης είναι συνολικά γύρω στα 3,2 εκατομμύρια ευρώ. Τα νέα παράβολα, τα οποία καθορίζονται αφορούν στο ποσό των 100 ευρώ για τα δίκυκλα έως διακόσια πενήντα κυβικά, 150 ευρώ για δίκυκλα πάνω από διακόσια πενήντα κυβικά, 200 ευρώ για αυτοκίνητα έως χίλια κυβικά και 250 ευρώ για αυτοκίνητα πάνω από χίλια κυβικά.

Στο άρθρο 32 κυρώνεται η συμφωνία μεταξύ ελληνικού δημοσίου και της εφοπλιστικής κοινότητας για την παράταση για ακόμα ένα έτος, το 2018, της καταβολής της οικειοθελούς παροχής τους.

Με τα άρθρα 34 έως 44 επιχειρούνται τροποποιήσεις του υφιστάμενου νομοθετικού πλαισίου ως προς το δημόσιο λογιστικό, το ενιαίο μισθολόγιο και τις δαπάνες μετακίνησης, με στόχο την ορθότερη και αποτελεσματική εφαρμογή τους.

Με το άρθρο 45 επιδιώκεται η διασφάλιση της πλήρους ανεξαρτησίας του Προέδρου του Διοικητικού Συμβουλίου και του προσωπικού της ΕΛΣΤΑΤ κατά την εκτέλεση των καθηκόντων τους.

Να θυμίσω εδώ ότι αντίστοιχη διάταξη υπήρχε και στο άρθρο 18 του ν.3959/2011 για την Επιτροπή Ανταγωνισμού. Η συγκεκριμένη διάταξη έχει μόνο δύο διαφοροποιήσεις σε σχέση με την προηγούμενη διάταξη προστασίας της Επιτροπής Ανταγωνισμού: Πρώτον, τα ποσά για τις δικηγορικές αμοιβές προβλέπονται και έχουν ένα ανώτατο ποσό, ένα ταβάνι μέχρι το εξαπλάσιο των τιμών που αναφέρονται στον κώδικα των δικηγόρων και, δεύτερον, εάν υπάρξει έστω και μια καταδίκη στην ίδια ποινική υπόθεση, αυτόματα τα ποσά αυτά οφείλουν να επιστραφούν στο δημόσιο.

Στο άρθρο 46 καθορίζονται οι αποδοχές του προσωπικού της ΕΥΠ και προβλέπεται η υπαγωγή τους στις διατάξεις του νέου μισθολογίου των δημοσίων υπαλλήλων. Επιπλέον, προβλέπεται η χορήγηση επιδόματος υψηλού βαθμού ευθύνης και ασφάλειας, το οποίο καθορίζεται με κοινή απόφαση των Υπουργών Εσωτερικών και Οικονομικών, καθώς και οι αποδοχές του Διοικητή και των υποδιοικητών της ΕΥΠ.

Τέλος, στα άρθρα 47 και 48 γίνεται επικαιροποίηση και νέα διαμόρφωση του θεσμικού πλαισίου που αφορά στο Συμβούλιο Οικονομικών Εμπειρογνωμόνων, με στόχο τη διασφάλιση της απρόσκοπτης λειτουργίας του.

Κυρίες και κύριοι συνάδελφοι, θεωρώ ότι η πλειονότητα των διατάξεων και των άρθρων του συγκεκριμένου νομοσχεδίου βρίσκονται σε θετική κατεύθυνση. Όπως προείπα και στην αρχή της ομιλίας μου, επιβεβαιώθηκε και από την δημόσια διαβούλευση των παραγωγικών και των διοικητικών φορέων και καλώ το Σώμα στην υπερψήφιση του εν λόγω νομοσχεδίου.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Πριν δώσω τον λόγο στον εισηγητή της Νέας Δημοκρατίας, επαναλαμβάνω ότι δεν υπάρχει κανένας λόγος συμπίεσης της διαδικασίας, επειδή είπε και ο κ. Κουτσούκος ότι συμφωνούσαμε να ενοποιηθούν οι δύο συνεδριάσεις. Όμως, επειδή δεν ξέραμε τον αριθμό των τροπολογιών, μπορούμε να συνεχίσουμε όπως αποφάσισε η Διάσκεψη των Προέδρων, δηλαδή σε δύο συνεδριάσεις, για να έχουμε χρόνο. Δεν υπάρχει κανένα θέμα πρόθεσης συμπίεσης της διαδικασίας.

Κύριε Βεσυρόπουλε, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η Κυβέρνηση μετά το ναυάγιο του παράλληλου προγράμματος έχει επιλέξει την ασφάλεια του παράλληλου σύμπαντος στο οποίο κινείται. Μόνο που σε αυτό το παράλληλο σύμπαν δεν ζει και δεν κινείται ο απλός Έλληνας πολίτης, που έχει πλήρη συναίσθηση των αδιεξόδων, στην οποία τον έχει οδηγήσει αυτή η Κυβέρνηση.

Τις τελευταίες σαράντα οκτώ ώρες η Κυβέρνηση ΣΥΡΙΖΑ-ΑΝΕΛ ανεβάζει το έργο της εξόδου στις αγορές. Φαίνεται ότι οι Βουλευτές της Κυβέρνησης χρειάζονται τονωτικές και παραισθησιογόνες ενέσεις, για να ψηφίσουν τα νέα μέτρα από το φθινόπωρο.

Η Ελλάδα δεν βγήκε για πρώτη φορά χθες στις αγορές. Είχε βγει το 2014. Ουσιαστικά, χάθηκαν τρία ολόκληρα χρόνια και υπεύθυνοι είστε εσείς. Έχει όμως εξαιρετική σημασία να υπενθυμίσουμε τι έλεγε ο κ. Τσίπρας όταν το 2014 η κυβέρνηση Σαμαρά ολοκλήρωσε μια επιτυχημένη έξοδο στις αγορές. Ο κ. Τσίπρας, τότε, μιλούσε για πάρτι τοκογλύφων, χαρακτήριζε τα ανάδοχα χρηματοπιστωτικά ιδρύματα, αυτά που χρησιμοποίησε ο ίδιος, ως κοράκια.

Αυτή είναι η σοβαρότητα και η συνέπεια του κυρίου Πρωθυπουργού. Ουσιαστικά, η Κυβέρνηση έχοντας χάσει πολύτιμο χρόνο και έχοντας φορτώσει 14,5 δισεκατομμύρια ευρώ στις πλάτες των πολιτών με ένα νέο, επώδυνο και αχρείαστο μνημόνιο προσπαθεί να βρεθεί εκεί που ήμασταν το 2014.

Αυτή είναι η αλήθεια και η πραγματικότητα, μαζί με ένα ακόμα στοιχείο, ότι η έξοδος στις αγορές του 2014 έγινε με spread στις 435 μονάδες βάσης, ενώ τώρα η Κυβέρνηση δανείστηκε με spreads στις 481 μονάδες βάσης, δηλαδή πιο ακριβά.

Λέτε, επίσης, ότι αντλήσατε 3 δισεκατομμύρια ευρώ και αποκρύπτετε ότι το 50% και πλέον από αυτά θα πάνε για την ανταλλαγή των ομολόγων του 2014.

Κυρίες και κύριοι συνάδελφοι, το νομοσχέδιο που συζητάμε σήμερα υποτίθεται ότι αφορά την προσαρμογή ευρωπαϊκής οδηγίας, στο πλαίσιο της συνολικής προσπάθειας που κάνει η Ευρωπαϊκή Ένωση για τον περιορισμό της φοροδιαφυγής, μέσα από τη συνεργασία και την ανταλλαγή πληροφοριών των φορολογικών αρχών των κρατών μελών. Λέω «υποτίθεται» γιατί η Κυβέρνηση σε ένα νομοσχέδιο με τα εννέα άρθρα της οδηγίας κατάφερε να προσθέσει άλλα σαράντα δύο άσχετα μεταξύ τους άρθρα και διατάξεις.

Η προσαρμογή της ελληνικής νομοθεσίας στις διατάξεις της οδηγίας ΕΕ 2016/881 δεν είναι τίποτα άλλο από την εναρμόνιση της ελληνικής νομοθεσίας με τις διατάξεις της οδηγίας ΕΕ 2016/881 του Συμβουλίου της 25ης Μαΐου 2016 για την τροποποίηση της οδηγίας 2011/16/ΕΕ σε ό,τι αφορά την υποχρεωτική αυτόματη ανταλλαγή πληροφοριών στον τομέα της φορολογίας, η οποία έχει ενσωματωθεί στην ελληνική νομοθεσία με τις διατάξεις του ν.4170/2013.

Τον νόμο αυτό τον είχε καταψηφίσει ο ΣΥΡΙΖΑ ως Αντιπολίτευση. Έρχεται τώρα και ψηφίζει την οδηγία, η οποία αποτελεί συνέχεια αυτού του νόμου. Η προσαρμογή της συγκεκριμένης οδηγίας έπρεπε να είχε γίνει μέχρι στις 4 Ιουνίου. Θα μπορούσατε να την είχατε εντάξει στον ν.4474/2017, που ψηφίσαμε πρόσφατα.

Η Νέα Δημοκρατία θα υπερψηφίσει την προσαρμογή της ελληνικής νομοθεσίας στις διατάξεις της ευρωπαϊκής οδηγίας 2016/881, αφού η συγκεκριμένη οδηγία έρχεται για να δημιουργήσει ένα πλαίσιο διαφανούς λειτουργίας και ελέγχου των ομίλων πολυεθνικών επιχειρήσεων.

Μέσα σε αυτό το νέο πλαίσιο, που θεσμοθετείται, οι όμιλοι πολυεθνικών επιχειρήσεων υποχρεούνται να δίνουν στοιχεία σε ετήσια βάση και για κάθε χώρα, στην οποία δραστηριοποιούνται για ένα πλήθος ζητημάτων, όπως το ποσό των εσόδων, το κέρδος προ φόρου εισοδήματος, τον καταβληθέντα και τον οφειλόμενο φόρο εισοδήματος, αλλά και στοιχεία που αφορούν τον αριθμό των εργαζομένων, το μετοχικό κεφάλαιο, τα συσσωρευμένα κέρδη και τα περιουσιακά τους στοιχεία σε κάθε χώρα. Ταυτόχρονα, στο εξής θα πρέπει να προσδιορίζουν κάθε επιχειρηματική οντότητα, δηλαδή τις θυγατρικές τους, που δραστηριοποιούνται σε κάθε χώρα, και να αναφέρουν τις δραστηριότητές τους.

Από κει και πέρα, υπάρχουν συγκεκριμένα ζητήματα, που έχουμε θέσει για άρθρα και διατάξεις του νομοσχεδίου, στα οποία η Κυβέρνηση οφείλει είτε να δώσει απαντήσεις είτε να τα επανεξετάσει.

Είναι σαφές ότι η διάταξη για τις περιπτώσεις επαγγελματικών εγκαταστάσεων, που δεν λογίζονται ως υποκαταστήματα, καθώς σε αυτές ασκείται ενιαία με την έδρα το σύνολο της δραστηριότητας της επιχείρησης, είναι χρήσιμη, προκειμένου να καταργηθεί η επιβολή διπλού τέλους επιτηδεύματος, ιδιαίτερα για επιχειρήσεις στον τουρισμό.

Όπως όμως ανέφερα στην ομιλία μου στην επιτροπή, η διάταξη αυτή είναι ατελής, υπό την έννοια ότι δεν συμπεριλαμβάνει τις περιπτώσεις που υπάγονται στην αγροτική δραστηριότητα και ασκούνται από ενιαία έδρα. Κατέθεσα συγκεκριμένη πρόταση για νομοτεχνική βελτίωση, την αναγκαιότητα της οποίας αποδέχθηκε η Κυβέρνηση. Η διατύπωση που κατέθεσα ήταν συγκεκριμένη και περιμένω να δω το τελικό κείμενο της νομοτεχνικής βελτίωσης.

Η Νέα Δημοκρατία αντιμετωπίζει με όρους ορθολογισμού το νομοθετικό έργο. Θεωρούμε συνεπώς θετική τη διάταξη, με την οποία απαλλάσσονται από τον ΕΝΦΙΑ για τα έτη 2017 και 2018 τα κτίσματα, τα οποία βρίσκονται στις δημοτικές ενότητες του Δήμου Λέσβου της Περιφέρειας Βορείου Αιγαίου και έχουν αποδεδειγμένα υποστεί ζημίες από τον σεισμό της 12ης Ιουνίου. Θα πρέπει, όμως, να συμπεριληφθούν και πολίτες και επιχειρήσεις, που υπέστησαν ζημιές από τον πρόσφατο σεισμό στην Κω.

Έθεσα, επίσης, δύο ερωτήματα προς την πολιτική ηγεσία του Υπουργείου Οικονομικών, τα οποία δεν απαντήθηκαν, σχετικά με το αν θα παραταθεί και για μετά το 2018 η εξαίρεση κατάργησης των μειωμένων συντελεστών ΦΠΑ, που ισχύουν για την Κω και την Λέσβο και σχετικά με το αν θα ανασταλεί η επιβολή του τέλους διανυκτέρευσης στον τουρισμό γι’ αυτά τα νησιά, έναν φόρο που η Νέα Δημοκρατία έχει δεσμευτεί ότι θα τον καταργήσει.

Επισήμανα, επίσης, σε ό,τι αφορά το ίδιο άρθρο, το πρόβλημα που υπάρχει με την παράγραφο 2, αφού είναι ξεκάθαρο ότι για την παροχή των εκπτώσεων από τον ΕΝΦΙΑ θα ληφθούν υπόψη μόνο όσα δηλωθούν στις εμπρόθεσμες φορολογικές δηλώσεις Ε1. Αυτό σημαίνει ότι κινδυνεύουν να χάσουν την έκπτωση από τον ΕΝΦΙΑ άνθρωποι με χαμηλό εισόδημα, αφού δεν θα ληφθούν υπόψη οι διορθωτικές και οι τροποποιητικές δηλώσεις.

Ουσιαστικά, η συγκεκριμένη ρύθμιση αποτελεί έναν εύσχημο τρόπο της Κυβέρνησης, για να μειώσει τον αριθμό όσων δικαιούνται έκπτωση στον ΕΝΦΙΑ. Και αυτοί οι οποίοι απολάμβαναν έκπτωση στον ΕΝΦΙΑ είναι άνθρωποι με χαμηλά εισοδήματα. Είναι μια ακόμη αριστερή πολιτική από την «πρώτη φορά αριστερά».

Όπως έχει βρει και τον τρόπο για να μετατρέψει σε μόνιμη κατάσταση τους περιορισμούς στην κίνηση κεφαλαίων, που έχουν την δική της υπογραφή, κάτι που είναι εμφανές, εάν δει κανείς το άρθρο 16.

Κατά τα άλλα, δεν χρειάζεται να θυμίσω δηλώσεις του κ. Τσίπρα, του κ. Σταθάκη, της κ. Κατσέλη που δεσμεύονται ότι τα capital control θα είχαν αρθεί εντός του 2015. Άλλωστε, η αξία αυτών των δηλώσεων και των δεσμεύσεων είναι μικρότερη του κόστους του χαρτιού, στο οποίο τυπώθηκαν, εκτός του ότι διαψεύστηκαν από την ίδια την πραγματικότητα.

Είναι δεδομένο ότι αντιμετωπίζουμε θετικά τις διατάξεις, με τις οποίες μετατάσσονται στον μειωμένο συντελεστή ΦΠΑ τα δρεπτά άνθη, οι σπόροι του ηλίανθου, που θεωρούνται αγροτικό εφόδιο και ορισμένες κατηγορίες ζωοτροφών, αφού στον πυρήνα της φιλελεύθερης ιδεολογίας και οικονομίας είναι η αποκλιμάκωση των φορολογικών επιβαρύνσεων. Η αρχική εξαίρεση ορισμένων αγροτικών εφοδίων και ζωοτροφών αναδεικνύει ωστόσο εκ νέου την προχειρότητα, με την οποία η Κυβέρνηση ασκεί την νομοθετική της πρωτοβουλία.

Η Νέα Δημοκρατία αντιμετωπίζει θετικά τις διατάξεις, σύμφωνα με τις οποίες τα νομικά πρόσωπα, που είναι εγκατεστημένα σε άλλα κράτη-μέλη της Ευρωπαϊκής Ένωσης, καθώς και του ευρωπαϊκού οικονομικού χώρου και φορολογούνται στην Ελλάδα εντάσσονται στους δικαιούχους μη κερδοσκοπικού χαρακτήρα νομικών προσώπων φορολογούνται με τον ευνοϊκός φορολογικό συντελεστή 0,5% για την απόκτηση περιουσίας λόγω αιτίας θανάτου.

Το ίδιο ισχύει για τη διάταξη για την εμπέδωση ενός ενιαίου κανονιστικού πλαισίου για τη ρύθμιση, σύμφωνα με την οποία η καταβολή του φόρου εισοδήματος δεν θα εκτείνεται πέραν του φορολογικού έτους υποβολής της δήλωσης, ενώ ρυθμίζεται και ο χρόνος καταβολής των δόσεων για της δηλώσεις φορολογίας εισοδήματος νομικών προσώπων και νομικών οντοτήτων φορολογικού έτους 2016.

Αυτό, όμως, δεν σημαίνει ότι αγνοούμε τα προβλήματα που δημιουργεί η υπερφορολόγηση, αφού οι πολίτες θα πρέπει να πληρώσουν 8 δισεκατομμύρια σε φόρους μέχρι το τέλος του χρόνου. Για να βοηθηθούν, όμως, πολίτες και επιχειρήσεις που καλούνται να εξοφλήσουν δυσβάστακτες φορολογικές και ασφαλιστικές υποχρεώσεις μέσα σε ένα ασφυκτικό χρονικό πλαίσιο πρέπει να ξαναδούμε το θέμα των ρυθμίσεων και να αυξηθεί ο αριθμός των δώδεκα δόσεων, που προβλέπεται σήμερα με την πάγα ρύθμιση.

Η επέκταση για ένα επιπλέον έτος της οικειοθελούς έκτακτης εισφοράς των Ελλήνων εφοπλιστών -και για το έτος 2018- είναι μια από τις διατάξεις αυτού του νομοσχεδίου, με εισπρακτικό δημοσιονομικό αποτέλεσμα, που μας βρίσκει σύμφωνους, αφού να υπενθυμίσω ότι με συμφωνία των δύο μερών η διάταξη αυτή τέθηκε σε ισχύ από το 2014 επί κυβερνήσεως Νέας Δημοκρατίας.

Σε αυτήν τη συγκυρία που δεν επιτρέπει δημοσιονομικές παρεκκλίσεις και αύξηση των δημοσίων δαπανών, η Κυβέρνηση κάνει νέες προσλήψεις στο Συμβούλιο Οικονομικών Εμπειρογνωμόνων και συγκεκριμένα στη Μονάδα Οικονομικής Έρευνας και Ανάλυσης, όπως επίσης και στο Γραφείο Επιχειρησιακής Υποστήριξης. Σε αυτές τις πρακτικές, εμείς δεν συμπράττουμε. Η Κυβέρνηση ΣΥΡΙΖΑ-ΑΝΕΛ δεν μπορεί, όπως όλα δείχνουν, να απαλλαγεί από τις πελατειακές λογικές και την ιδιότυπη αντίληψη, που έχει για την αριστεία και την αξιοκρατία.

Για τους διορισμούς στο Νομικό Συμβούλιο του Κράτους τίθεται πλέον αυξημένο όριο στα σαράντα έτη και παράλληλα, καταργούνται κριτήρια, όπως η απαίτηση διετούς άσκησης δικηγορίας και στην περίπτωση που είναι κάτοχοι διδακτορικού διπλώματος νομικού τμήματος, η ετήσια άσκηση δικηγορίας.

Να καλωσορίσουμε, επίσης, τη διάψευση μιας ακόμα ψευδαίσθησης του ΣΥΡΙΖΑ, αυτή που αφορά τους κανόνες στο δημόσιο λογιστικό, τους οποίους είχατε καταψηφίσει όταν εμείς τους φέραμε με τον ν.4270/2014, αφού αντιστοιχούσαν σε βέλτιστες ευρωπαϊκές πρακτικές. Τώρα θα τους ψηφίσετε.

Προφανώς, τότε δεν αντιλαμβανόσασταν την ανάγκη να αναμορφωθούν οι κανόνες δημοσιονομικής διαχείρισης και εποπτείας, να εκσυγχρονιστεί, να εναρμονιστεί και να συντονιστεί το υφιστάμενο εθνικό δημοσιονομικό πλαίσιο με τις βέλτιστες ευρωπαϊκές και διεθνείς πρακτικές, να επικαιροποιηθούν οι ισχύουσες διατάξεις του δημόσιου λογιστικού και να αναδειχθεί και εμπεδωθεί η έννοια της δημοσιονομικής πειθαρχίας.

Όλα αυτά ήταν τομές και παρεμβάσεις που έγιναν από την κυβέρνηση Σαμαρά. Μάλιστα, ο σημερινός Υπουργός Οικονομικών, τότε θεωρούσε ότι η θέσπιση κανόνων και στη δημοσιονομική πολιτική εντείνει το έλλειμμα δημοκρατικής νομιμοποίησης, τόσο σε ευρωπαϊκό όσο και σε εγχώριο επίπεδο. Ήταν η εποχή που ο κ. Τσακαλώτος ήταν μαρξιστής, γιατί τώρα φαντάζομαι έχει άλλη άποψη, μια και όλοι οι κυβερνητικοί Βουλευτές θα ψηφίσουν αυτά που καταψήφιζαν το 2014.

Κυρίες και κύριοι συνάδελφοι, κατά τη συνήθη πρακτική που έχει εγκαινιάσει η Κυβέρνηση, είχαμε σωρεία άσχετων και εκπρόθεσμων τροπολογιών. Μία από αυτές, αφορά αλλαγές στη διεξαγωγή των εκλογών των επιμελητηρίων, χωρίς τη δυνατότητα να καταθέσουν εκπρόσωποι των επιμελητηρίων τις απόψεις τους. Η πρακτική αυτή δεν είναι απλώς αντικοινοβουλευτική, είναι απαράδεκτη. Φέρνετε μια τροπολογία, κυριολεκτικά «στο παρά πέντε» και χωρίς να υπάρχει δυνατότητα να καταθέσουν τις απόψεις τους οι εκπρόσωποι της επιμελητηριακής κοινότητας.

Σας καλώ σήμερα να την αποσύρετε και να την εντάξετε σε κανονικό νομοσχέδιο, προκειμένου να τηρηθεί η ορθή κοινοβουλευτική διαδικασία και τάξη. Αν δεν την αποσύρετε, θα πρέπει τουλάχιστον να ενσωματώσετε πλήρως τις προτάσεις που σας κατέθεσε εχθές στην επιτροπή Οικονομικών Υποθέσεων η Κεντρική Ένωση Επιμελητηρίων Ελλάδος.

Κυρίες και κύριοι συνάδελφοι, η Νέα Δημοκρατία είναι υπεύθυνη πολιτική δύναμη. Λειτουργεί εποικοδομητικά στο κοινοβουλευτικό έργο. Η δική μας λειτουργία, σε ό,τι αφορά στα ποιοτικά και πολιτικά χαρακτηριστικά δεν έχει καμμία σχέση με την αντίστοιχη λειτουργία της σημερινής Κυβέρνησης όταν ήταν στην αντιπολίτευση. Η συνέπεια και η αλήθεια επιβραβεύεται από τους πολίτες. Αντίθετα ο λαϊκισμός και το ψέμα έχουν ημερομηνία λήξης. Η ημερομηνία αυτή έχει παρέλθει. Τα ψέματα τελείωσαν.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Ο κ. Ιωάννης Κουτσούκος έχει τον λόγο.

**ΓΙΑΝΝΗΣ ΚΟΥΤΣΟΥΚΟΣ:** Ευχαριστώ, κύριε Πρόεδρε.

Συζητάμε ένα νομοσχέδιο που έχει κατά κύριο λόγο φορολογικές διατάξεις. Όμως οι φορολογικές διατάξεις αυτού του νομοσχεδίου, κυρίες και κύριοι συνάδελφοι, άπτονται οικονομικών δεδομένων που ανάγονται στις δεσμευτικές δουλείες της κυβερνητικής πολιτικής που γνωρίζουμε και έχετε ψηφίσει, αλλά και σε όσες επίσης δεν γνωρίζουμε. Τις γνωρίζει μόνο ο κ. Τσακαλώτος, τον οποίο έχουμε καλέσει επανειλημμένως με γραπτές μας ερωτήσεις εδώ στη Βουλή να απαντήσει, τις οποίες στη συνέχεια μετατρέπουμε σε επίκαιρες και επικαλείται φόρτο εργασίας, με αποτέλεσμα να αναγκαζόμαστε να προστρέχουμε σε ξένες πηγές για να μαθαίνουμε ποια είναι τα εκατόν σαράντα προαπαιτούμενα του τεχνικού μνημονίου και του συμπληρωματικού μνημονίου της 1ης Μαΐου, την ημέρα δηλαδή που ο ΣΥΡΙΖΑ πήγαινε στις εκδηλώσεις της Πρωτομαγιάς παλαιότερα.

**ΤΡΙΑΝΤΑΦΥΛΛΟΣ ΜΗΤΑΦΙΔΗΣ:** Και τώρα πάμε.

**ΓΙΑΝΝΗΣ ΚΟΥΤΣΟΥΚΟΣ:** Δεν βλέπω να πηγαίνετε τώρα. Δεν είδα την κ. Αχτσιόγλου. Στο «ΧΙΛΤΟΝ» την είδα την 1η του Μάη.

Ζητάμε να μάθουμε ποια είναι τα εκατόν δεκατρία προαπαιτούμενα που έθεσε η Ευρωπαϊκή Επιτροπή στην αξιολόγηση της διαπραγμάτευσης, όπως επίσης ζητάμε να δούμε ποιες είναι οι είκοσι μία καινούργιες δεσμεύσεις που ανέλαβε με την επιστολή του ο κ. Τσακαλώτος απέναντι στο ΔΝΤ.

Την προσεχή Δευτέρα επαναλαμβάνεται το έργο «επίκαιρη ερώτηση Κουτσούκου» και ελπίζω να μην επαναληφθεί το έργο «κώλυμα Υπουργού».

Κυρίες και κύριοι συνάδελφοι, το περιεχόμενο των κύριων ρυθμίσεων αυτού του νομοσχεδίου, έχει επίσης ένα άλλο βασικό χαρακτηριστικό πέρα από αυτό που είπα. Αποτυπώνεται και ενσωματώνεται μια μεταλλαγμένη πολιτική και του ΣΥΡΙΖΑ και των ΑΝΕΛ. Και θα πω αναλυτικά πώς συντελείται αυτή η μετάλλαξη και πώς αποτυπώνεται σε συγκεκριμένες διατάξεις του νομοσχεδίου.

Τώρα, σε αυτές τις δύο κύριες όψεις του νομοσχεδίου έχουν προστεθεί ορισμένες τακτοποιήσεις, επιμέρους διευθετήσεις, αλλά και διορθώσεις ημαρτημένων, δηλαδή δικών σας ρυθμίσεων που κάνατε στο παρελθόν και τώρα διαπιστώνετε ότι δεν ήταν σωστές και προσπαθείτε να τις διορθώσετε.

Σε ό,τι αφορά το πρώτο χαρακτηριστικό, το γενικότερο, δηλαδή, πολιτικό πλαίσιο που δημιουργείται από τις δεσμεύσεις που έχει αναλάβει η χώρα μας, είναι αυτά που προνομοθετήσατε με το λεγόμενο «τέταρτο μνημόνιο» και αφορούν τα μέτρα ύψους 4,9 δισεκατομμύρια για το 2019 και το 2020, τα οποία θα λειτουργήσουν σωρευτικά πάνω στα 12,5 δισεκατομμύρια του τρίτου μνημονίου και οι δεσμεύσεις που έχετε αναλάβει για πρωτογενή πλεονάσματα 3,5% μέχρι το 2022 και άνω του 2% μέχρι το 2060. Αυτά επισήμως και στα χαρτιά νομοθετημένα!

Μάθαμε προχθές από τις διαρροές στο ΔΝΤ ότι τίθεται ζήτημα εμπροσθοβαρούς εφαρμογής των περικοπών και οπισθοβαρούς εφαρμογής των λεγόμενων αντίμετρων. Έτσι διαβάσαμε. Περιμένουμε τον κ. Τσακαλώτο να το διαψεύσει.

**ΧΡΗΣΤΟΣ ΜΠΓΙΑΛΑΣ:** Αν δεν πιάσουμε τους στόχους.

**ΓΙΑΝΝΗΣ ΚΟΥΤΣΟΥΚΟΣ:** Κάτω από αυτό το πρίσμα, κάτω από αυτές τις δεσμεύσεις, η ρητορική, όπως την εκφέρει και ο κ. Τσίπρας, για το τέλος των μνημονίων από το 2018 ή το 2021, όπως λέει, φαντάζει ως αστείο, αν δεν αποτελεί ακόμα μια μεταλλασσόμενη απάτη σε αυταπάτη, όπως έγινε και με τις άλλες πολιτικές, τις οποίες είχε εξαγγείλει ο κ. Τσίπρας, πολύ δε περισσότερο που αυτή η επιτροπεία δεν πρόκειται να τελειώσει, καθώς για πρώτη φορά η δημόσια περιουσία είναι δεσμευμένη για εκατό χρόνια.

Είπα για τον μεταλλαγμένο ΣΥΡΙΖΑ και τους ΑΝΕΛ. Δείτε τις διατάξεις του νομοσχεδίου, που βάζουν τη σφραγίδα σε αυτή τη μετάλλαξη. Ας τις πάρουμε μία-μία.

Ποιος είναι ο κορμός του νομοσχεδίου; Είναι η εφαρμογή της Οδηγίας (ΕΕ) 2016/881 της Ευρωπαϊκής Επιτροπής. Αυτή η οδηγία συμπληρώνει την προηγούμενη, που ο ΣΥΡΙΖΑ είχε καταψηφίσει και είχε καταγγείλει από αυτό εδώ το Βήμα και τώρα έρχεται και υπερθεματίζει.

Είναι ο κανονισμός 2016/2011, η εφαρμογή του οποίου ανατίθεται στην Επιτροπή Κεφαλαιαγοράς.

Είναι οι διατάξεις του δημοσίου λογιστικού, δηλαδή ενός ολόκληρου πλαισίου που εξορθολόγησε τη διαδικασία παρακολούθησης, εκτέλεσης και οργάνωσε με διαφάνεια την αξιοποίηση των δημοσίων οικονομικών, την οποία επίσης ο ΣΥΡΙΖΑ είχε καταγγείλει και βασικός του εισηγητής ήταν ο κ. Τσακαλώτος. Αξίζει να δείτε τι έλεγε κατά την ψήφιση αυτού του νόμου.

Επίσης, στην ίδια λογική είναι και οι διατάξεις που έχουν να κάνουν με την επέκταση κατά ένα έτος της συμφωνίας που είχε κάνει η προηγούμενη κυβέρνηση το 2013 με τη ναυτιλιακή κοινότητα, την οποία επίσης είχατε καταγγείλει.

Κυρίες και κύριοι συνάδελφοι, το πλέον χαρακτηριστικό παράδειγμα μιας μεταλλαγμένης πολιτικής και μιας πολιτικής ψευδολογιών αποτελεί η διάταξη του άρθρου 45 για τα δικαστικά έξοδα του πρώην Προέδρου της ΕΛΣΤΑΤ, καθώς δεν ξυπνήσατε μία μέρα και θυμηθήκατε ότι ο κ. Γεωργίου έχει υποβληθεί σε τεράστια ταλαιπωρία και έχει πληρώσει από την τσέπη του για να προστατευθεί έναντι όλων αυτών των ψευδολογιών, που έλεγαν ότι η χώρα δεν είχε ελλείμματα το 2008 ούτε το 2010, αλλά ότι τα έφτιαξε ο κ. Γεωργίου το 2009 για να βάλουμε τη χώρα στα μνημόνια. Και τώρα βάλατε την ουρά στα σκέλια και έρχεστε εκόντες άκοντες να αποζημιώσετε τον κ. Γεωργίου.

Μόνο που πρέπει να σημειώσω πως η ζημιά από αυτές τις ψευδολογίες από αυτούς τους «ψεκασμένους» που έκαναν καριέρες και έγιναν εξουσία είναι μεγάλη για τη χώρα. Και τώρα επιβαρύνετε και το λαό να πληρώσει και τα δικαστικά έξοδα. Από την τσέπη σας πρέπει να τα πληρώσετε, εσείς που λέγατε αυτά.

**ΧΡΗΣΤΟΣ ΜΑΝΤΑΣ:** Έχετε εξαντλήσει την αυστηρότητά σας, κύριε Κουτσούκο.

**ΓΙΑΝΝΗΣ ΚΟΥΤΣΟΥΚΟΣ:** Κυρίες και κύριοι συνάδελφοι, το γεγονός ότι εμείς θα υπερψηφίσουμε τις διατάξεις του κορμού του νομοσχεδίου που άπτονται της δικής μας πολιτικής λογικής, όπως την εξήγησα νωρίτερα και της μεγάλης προσπάθειας που κάναμε να αντιμετωπίσουμε, με μεταρρυθμίσεις και αλλαγές, προβλήματα που οδήγησαν τη χώρα σε κρίση, δεν σημαίνει ότι ενστερνιζόμαστε τις απόψεις σας, ούτε πολύ περισσότερο ότι σας δίνουμε άφεση αμαρτιών.

Θα ψηφίσουμε, επίσης, κυρίες και κύριοι συνάδελφοι, τις διατάξεις που διορθώνουν τα δικά σας ημαρτημένα. Διότι, σας λέγαμε ότι κακώς πάτε τα αγροτικά εφόδια στον υψηλό συντελεστή, στο 24%. Είναι και σε βάρος της ρευστότητας του αγροτικού τομέα και θα δημιουργήσετε πιστωτικά υπόλοιπα. Δεν μας ακούγατε. Φέρατε διόρθωση. Τώρα διαπιστώσατε ότι κάτι σας ξέφυγε, το διορθώνετε κι αυτό.

**ΧΡΗΣΤΟΣ ΜΑΝΤΑΣ:** Είστε πιο έμπειροι.

**ΓΙΑΝΝΗΣ ΚΟΥΤΣΟΥΚΟΣ:** Θα το υποστηρίξουμε κι αυτό. Είναι ανάγκη, όμως, κυρίες και κύριοι συνάδελφοι, να έρχεται ο άνθρωπος εδώ πέρα με τη γλάστρα, για να μας λέει ότι αυτά τα άνθη είχαν 13% κι άμα τα κόψουμε, τα δρεπτά άνθη δηλαδή, είναι στο 24% και πρέπει να το λύσουμε;

Εκεί πρέπει να φτάνουμε, να ταλαιπωρούμε τους ανθρώπους και μετά να έρχονται να μας λένε ευχαριστώ; Μου θυμίζει την καλύβα του Χότζα. Αυτή είναι μια σοβαρή και μια αριστερή πολιτική; Δεν νομίζω. Δεν σας τιμά αυτό.

Επίσης, στο ίδιο πλαίσιο θα υπερψηφίσουμε και τις διορθωτικές παρεμβάσεις στον τραγέλαφο που δημιουργήθηκε με τα πρόστιμα στα ανασφάλιστα αυτοκίνητα, καθώς, επίσης, και με την κατάργηση του διπλού τέλους επιτηδεύματος σε κάποιο επάγγελμα, το οποίο εσείς επιβάλατε.

Υπερθεματίζουμε των ρυθμίσεων για απαλλαγή από τον ΕΝΦΙΑ των σεισμόπληκτων της Λέσβου. Είπαμε στην επιτροπή ότι πρέπει να υπάρξει πρόνοια και για τους σεισμόπληκτους της Κω. Ο κ. Μανιάτης με κλιμάκιο του ΠΑΣΟΚ επισκέφθηκε την Κω, όπως επίσης και μεγάλο κυβερνητικό κλιμάκιο. Είναι διαπιστωμένες οι ζημιές. Οι μηχανικοί τις έχουν καταγράψει. Να έρθει εδώ ολόκληρη νομοτεχνική βελτίωση, όχι μόνο για τον ΕΝΦΙΑ, αλλά και για τις άλλες διευκολύνσεις φορολογικού χαρακτήρα, που ξέρουμε ότι πρέπει να γίνουν στη συγκεκριμένη περίπτωση.

Επίσης, το είπα και στην επιτροπή, εμείς συμφωνούμε με τη μεταβίβαση ακινήτων του δημοσίου στην τοπική αυτοδιοίκηση. Στο προηγούμενο νομοθέτημά σας μεταφέρατε εννιά ακίνητα, αν θυμάμαι καλά. Σε αυτό το νομοθέτημα έχετε τρία-τέσσερα και προσθέσατε και μια τροπολογία. Σας είπα, λοιπόν, στην επιτροπή ότι αυτό γίνεται άναρχα. Γίνεται με έναν τρόπο που δεν μπορεί να ισχυριστεί κανένας ότι είναι διάφανος και ότι υπακούει σε κάποια κριτήρια.

Εγώ κατέθεσα την προηγούμενη φορά την τροπολογία που αφορά το ακίνητο που διεκδικεί ο Δήμος Ήλιδας στην παραλία της Κουρούτας. Είπε η κυρία Υπουργός ότι δεν το ήξερε. Τώρα που το ξέρει, λοιπόν, και μας επισκέφθηκε και ο κ. Τσακαλώτος, ρωτήστε τον. Και να σας πω και κάτι ακόμα. Ρωτήστε τους Βουλευτές του ΣΥΡΙΖΑ της Ηλείας να σας πουν αν συμφωνούν.

Γιατί το κάνετε αυτό; Το κάνετε επειδή κάποιοι δήμαρχοι σας αρέσουν και κάποιοι δεν σας αρέσουν; Το κάνετε επειδή είσαστε πανικόβλητοι γιατί σας λένε οι τοπικές κοινωνίες ότι θα αποξενωθούν από την περιουσία του δημοσίου που πάει στο υπερταμείο; Και σε τελική ανάλυση, στην τροπολογία που έχετε καταθέσει, μεταφέρετε ακίνητο του δημοσίου στα Υπουργεία.

Η σκέψη μου πάει ότι το κάνετε μόνο και μόνο για έναν λόγο. Το κάνετε για να φύγει από την εποπτεία του υπερταμείου. Αλλιώς, δεν εξηγείται. Δημόσιο είναι και ο κ. Τσακαλώτος, Δημόσιο είναι και ο κ. Ξανθός, που του μεταφέρετε το ακίνητο. Δώστε μου εσείς μία εξήγηση.

Θα επιμείνουμε, κυρίες και κύριοι συνάδελφοι -μιας κι έρχονται διατάξεις για των κώδικα είσπραξης των δημοσίων εσόδων, δηλαδή την επέκταση του ακατάσχετου και στο ηλεκτρονικό πορτοφόλι- στην άποψή μας ότι αυτό το ακατάσχετο πρέπει να είναι 1.500 ευρώ, όπως το είχαμε θεσπίσει εμείς, οι κακοί κι εσείς, οι καλοί, το κάνατε 1.200 ευρώ.

Ακόμα, θα επιμείνουμε, κυρία Υπουργέ, μιας και τελειώνει η προθεσμία για την τοποθέτηση των POS, στον ακατάσχετο επαγγελματικό λογαριασμό. Διότι δεν μπορεί τα έσοδα της ημέρας ο μικροεπαγγελματίας να τα έχει υποθηκευμένα στην τράπεζα ή σε όποιον χρωστάει. Ο ακατάσχετος επαγγελματικός λογαριασμός πρέπει να προσδιοριστεί, με δική σας απόφαση, σε τέτοιο ύψος που θα επιτρέπει την καθημερινή λειτουργία της επιχείρησης, δηλαδή, την πληρωμή των πιστωτών, των εξόδων της καθημερινής λειτουργίας. Αλλιώτικα, τους αναγκάζετε να βρουν διάφορους τρόπους φοροδιαφυγής. Κίνητρα στη φοροδιαφυγή δίνετε και δεν ενισχύετε την εφαρμογή του λεγόμενου πλαστικού χρήματος.

Επίσης, θα είμαστε θετικοί στις διατάξεις για το Νομικό Συμβούλιο του Κράτους, παρά το γεγονός ότι εμένα δεν με εμπνέει η άποψη ότι θα διορίζει τους δικηγόρους ο Πρόεδρος του Νομικού Συμβουλίου. Έπρεπε να πάνε σύμφωνα με τη διαδικασία του κώδικα των δικηγόρων.

Επίσης, σας έχουμε πει ότι σε ό,τι αφορά τις διατάξεις για το μισθολόγιο της ΕΥΠ, θέλουμε μία τοποθέτηση σε σχέση με το ύψος του επιδόματος επικινδυνότητας ως ποσοστό του βασικού κλιμακίου, όπως ίσχυε παλιότερα.

Είναι φανερό, κυρίες και κύριοι συνάδελφοι -το έχουμε πει πάρα πολλές φορές- ότι διατάξεις που διευκολύνουν ημετέρους, που τακτοποιούν παρατυπίες της διοίκησης, οι οποίες έρχονται εδώ συστηματικά -ρέπει η κυβερνητική πολιτική σε τέτοιες παρατυπίες, ξεχνάνε να κάνουν αναρτήσεις δεσμεύσεων, ξεχνάνε να νομιμοποιήσουν δαπάνες κ.λπ.- μας βρίσκουν αντίθετους, όπως θα μας βρουν αντίθετους και διατάξεις που είναι σε βάρος της αξιοκρατίας.

Συμπερασματικά, κυρίες και κύριοι συνάδελφοι, η υπερψήφιση του κορμού του νομοσχεδίου –όπως είπα- που αφορά την ευρωπαϊκή οδηγία, τον κανονισμό, αλλά και ρυθμίσεις που επεκτείνουν ή προσαρμόζουν δικές μας πολιτικές, δεν μπορεί να σημαίνει σε καμμία περίπτωση απαλλαγή από τις ευθύνες σας για όσα σωρεύσατε με την πολιτική σας όλα αυτά τα χρόνια.

Η δε αλλαγή της στάσης σας -αυτήν που αποκάλεσα μετάλλαξη- πρέπει να σημειώσω ότι δεν αποτελεί κανένα διαβατήριο για την κανονικότητα, αντίθετα αναδεικνύει το μέγεθος της ψευδολογίας, της πολιτικής απάτης και την επικινδυνότητα με την οποία αντιμετωπίσατε τα προβλήματα της χώρας.

Εγώ δεν χρειάζεται να αναφερθώ σε κανένα best seller. Ο κ. Τσακαλώτος τα ξέρει αυτά, που κρατούσε τη τσάντα του κ. Βαρουφάκη και μερικοί από εσάς. Λυπάμαι που οι περισσότεροι δεν τα ξέρατε.

Κυρίες και κύριοι συνάδελφοι, απαύγασμα των αντιφάσεών σας αποτελεί η Υπουργική Απόφαση, με υπογραφή του κ. Χουλιαράκη, για την έξοδο της χώρας στις αγορές, με αναφορά στους κανόνες της συλλογικής δράσης και στο αγγλικό δίκαιο. Είναι αυτή εδώ η Υπουργική Απόφαση.

Θα την καταθέσω στα Πρακτικά με την παράκληση να μοιραστεί στους συναδέλφους του ΣΥΡΙΖΑ για να την διαβάσουν καλά. Και θα περιμένω τη μετάνοια του κ. Τσακαλώτου που κατέθετε ερωτήσεις σε βάρος του κ. Βενιζέλου, ακριβώς γι’ αυτά τα δύο χαρακτηριστικά, τη ρήτρα συλλογικής δράσης και το αγγλικό δίκαιο.

(Στο σημείο αυτό ο Βουλευτής κ. Γιάννης Κουτσούκος καταθέτει για τα Πρακτικά την προαναφερθείσα υπουργική απόφαση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και για να μην σας τρώω το χρόνο, κυρίες και κύριοι συνάδελφοι, η αγωνιώδης προσπάθεια που κάνετε –έκανε φιλότιμη προσπάθεια ο εισηγητής σας- να αναδείξετε δευτερεύουσες διατάξεις του νομοσχεδίου ως επιστροφή στην κανονικότητα, δεν μπορούν να αποκρύψουν αυτούς τους τυχοδιωκτισμούς με τους οποίους σωρεύσατε ένα τεράστιο βάρος στη χώρα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εμείς θα επιμείνουμε σε μια πολιτική εθνικής συνεννόησης και μεγάλων αλλαγών που μπορούν να βγάλουν τη χώρα από το αδιέξοδο. Και θα επιμείνουμε σταθερά.

Και για να τελειώσω. Στις δεκατρείς ή δεκαπέντε τροπολογίες –έχω χάσει και το λογαριασμό- θα αναφερθώ αναλυτικά όπως και στα άρθρα. Λυπάμαι, όμως, πάρα πολύ που κάθε φορά μας φέρνετε στη δύσκολη θέση να επιχειρούμε με διαδικαστικούς τρόπους να αντιμετωπίσουμε μια πολιτική που σας έχει γίνει συνήθεια, να νομοθετείτε, δηλαδή, με αυτόν τον τρόπο, τον οποίο παλαιότερα καταγγέλλατε.

Δεν έχω κανέναν άλλον τρόπο να σας εμποδίσω, παρά να σας πω ότι πρέπει να κάνετε μία προσπάθεια να επανέλθετε στην κανονικότητα του κοινοβουλευτικού βίου και στην κανονικότητα της ορθής νομοθέτησης, την οποία υποτίθεται ότι υποστηρίζετε στα λόγια, αλλά δυστυχώς την καταστρατηγείτε συστηματικά στην πράξη.

Ευχαριστώ, κύριε Πρόεδρε, για τη μικρή ανοχή.

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Τον λόγο έχει ο κ. Γερμενής από τη Χρυσή Αυγή.

**ΓΕΩΡΓΙΟΣ ΓΕΡΜΕΝΗΣ:** Η Κυβέρνηση ΣΥΡΙΖΑ - ΑΝΕΛ, στην προσπάθειά της να εξασφαλίσει την πολιτική της επιβίωση, έχει μετατραπεί σε ένα πειθήνιο όργανο που δρα με βάση τις εντολές και την υπεράσπιση των συμφερόντων των διεθνών τοκογλύφων.

Αυτό αποδεικνύει το άρθρο 45 του νομοσχεδίου, το οποίο θα έπρεπε να είχε αποσυρθεί άμεσα, εάν είχε απομείνει και το ελάχιστο ψήγμα ευθιξίας στο αρμόδιο Υπουργείο.

Συγκεκριμένα, η εντολή-απαίτηση του Διοικητή της Ευρωπαϊκής Κεντρικής Τράπεζας, Μάριο Ντράγκι, προς τον Έλληνα Υπουργό Οικονομικών Τσακαλώτο στο τελευταίο Eurogroup αναφέρει ότι ο νυν και ο πρώην Πρόεδρος της ΕΛΣΤΑΤ θα πρέπει να αποζημιωθούν για όλα τα έξοδα από τις νομικές πράξεις που έχουν γίνει εναντίον εκείνων και του προσωπικού τους.

Το καταθέτω στα Πρακτικά. Είναι στην αγγλική.

(Στο σημείο αυτό ο Βουλευτής κ. Γεώργιος Γερμενής καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αναφέρει ρητά την εντολή, που δίνει ο Μοσκοβισί προς τον Τσακαλώτο, ο οποίος Τσακαλώτος σε χρόνο μηδέν φτιάχνει το άρθρο 45 με την εντολή του προϊστάμενού του, με το οποίο στην ουσία το ελληνικό δημόσιο καλύπτει νομικά, οικονομικά και ηθικά έναν υπόδικο για κακουργήματα, ο οποίος αυτή τη στιγμή ελέγχεται εξονυχιστικά από την ελληνική δικαιοσύνη.

Η επίμαχη διάταξη είναι απροκάλυπτα φωτογραφική υπέρ του πρώην Προέδρου της ΕΛΣΤΑΤ Γεωργίου. Συγκεκριμένα, ο Έλληνας φορολογούμενος θα πληρώσει τα δικαστικά έξοδα και τις αμοιβές των συνηγόρων του Γεωργίου. Εφόσον το ελληνικό δημόσιο αναλαμβάνει να καλύψει τα έξοδα, για ποιον λόγο, ενώ υπάρχει Νομικό Συμβούλιο του Κράτους, δεν αναλαμβάνει αυτό τη δικαστική του κάλυψη;

Εδώ πρόκειται για θέατρο του παραλόγου, καθώς το ελληνικό δημόσιο αρχικά καταγγέλλει τον Γεωργίου για αδικήματα σε βαθμό κακουργήματος και στη συνέχεια αναλαμβάνει να καλύψει τα δικαστικά του έξοδα.

Συνεπώς οι δανειστές άσκησαν στην ουσία με το έγγραφο που κατέθεσα για να το διαβάσετε, ωμό εκβιασμό, θέτοντας ως προαπαιτούμενο για να πάρετε τη δόση του μνημονίου την πλήρη κάλυψη του Γεωργίου. Και εσείς, βέβαια, σπεύσατε να τους ικανοποιήσετε.

Η επίμαχη διάταξη, εκτός των άλλων, είναι και αντισυνταγματική, εφόσον έρχεται σε αντιπαράθεση με τις παραγράφους 1 και 2 του άρθρου 4 του Συντάγματος, βάσει των οποίων όλοι οι Έλληνες είναι ίσοι ενώπιον του νόμου και έχουν τα ίδια δικαιώματα και τις ίδιες υποχρεώσεις.

Το γεγονός το γνωρίζουν πολύ καλά και οι συντάκτες του άρθρου 45, πράγμα που αποδεικνύεται από το ότι η αιτιολογική έκθεση αποφεύγει επιμελώς να αναφέρει τον αληθινό σκοπό της διάταξης, που είναι η κάλυψη των νομικών εξόδων και κατ’ ουσία η παροχή προστασίας και ασυλίας στα συγκεκριμένα πρόσωπα και αρκείται σε μια αόριστη αναφορά περί της διασφάλισης της πλήρους ανεξαρτησίας των στελεχών της ΕΛΣΤΑΤ.

Είναι προφανές ότι η συγκεκριμένη ρύθμιση θα αποτελέσει δεδικασμένο για πολλές άλλες περιπτώσεις υψηλόβαθμων στελεχών, κρατικών αξιωματούχων, βλέπε ΤΑΙΠΕΔ. Θα μπορούν δηλαδή ανενόχλητα να εξυπηρετούν ξένα συμφέροντα, χωρίς να φοβούνται την πιθανότητα να λογοδοτήσουν ενώπιον της ελληνικής δικαιοσύνης. Πρόκειται για υπέρτατη απόδειξη της πλήρους απώλειας εθνικής κυριαρχίας και της μετατροπής της Κυβέρνησης ΣΥΡΙΖΑ-ΑΝΕΛ σε υπηρέτες των επιταγών των τοκογλύφων.

Το υπό ψήφιση σχέδιο νόμου έχει έναν τίτλο παραπλανητικό, εφόσον από τα 52 άρθρα μόνο τα πρώτα 9 αναφέρονται στην προσαρμογή της εθνικής νομοθεσίας με την οδηγία 2016/881. Τα υπόλοιπα 43 άρθρα αποτελούν στην ουσία ένα ακόμη πολυνομοσχέδιο-σκούπα από αυτά τα οποία συνηθίζει να φέρνει η Κυβέρνηση.

Συγκεκριμένα, εισάγει διατάξεις εντελώς ασύνδετες μεταξύ τους με τρόπο αποσπασματικό, πρόχειρο και επιπόλαιο. Γίνεται με τον τρόπο αυτόν προσπάθεια να επιλυθούν θέματα και να αντιμετωπιστούν προβλήματα, τα οποία έχουν προκύψει εξαιτίας της μνημονιακής πολιτικής που ακολουθείτε ως Κυβέρνηση.

Αυτή η ανεπάρκεια του κυβερνητικού σχήματος έχει ως αποτέλεσμα πολλές νομοθετικές πρωτοβουλίες να δημιουργούν περισσότερα προβλήματα από αυτά που υποτίθεται ότι λύνουν. Αποτέλεσμα είναι οι πολίτες να επιβαρύνονται και να ταλαιπωρούνται και ο κρατικός μηχανισμός να μην μπορεί να ανταπεξέλθει στις υποχρεώσεις του. Στην προσπάθειά σας να συμμαζέψετε τα ασυμμάζευτα εισάγετε λοιπές διατάξεις σε άσχετα νομοσχέδια και τροπολογίες της τελευταίας στιγμής.

Στο δεύτερο μέρος του νομοσχεδίου και στο άρθρο 11, σύμφωνα με την αιτιολογική έκθεση, στην ουσία επεκτείνετε το ακατάσχετο. Ξεχνάτε, όμως, ότι εσείς φέρατε το ν.4336/2015, όπου έγιναν τροποποιήσεις στο άρθρο 31 του ΚΕΔΕ και εμείς τότε είχαμε αναφέρει ότι δεν πρέπει να μειωθεί το ακατάσχετο. Υπήρχε το όριο στα 1.500 ευρώ, το πήγατε στα 1.000 και τώρα το γυρίζετε πάλι στα 1.250. Αν μας ακούγατε τότε, θα είχατε διορθώσει από τότε τα πράγματα, πριν μερικούς μήνες που είχατε φέρει το συγκεκριμένο νομοσχέδιο.

Επιπρόσθετα, μειώθηκε το ακατάσχετο ποσό στις καταθέσεις φυσικών προσώπων σε πιστωτικά ιδρύματα για ένα και μοναδικό ατομικό ή κοινό λογαριασμό, όπως είπαμε από τα 1.500 ευρώ σε 1.250 ευρώ. Εμείς λέμε ότι πρέπει να ξαναγυρίσει στα 1.500. Όσο και να προσπαθείτε να αποδείξετε με φαιδρά λόγια ότι ενδιαφέρεστε για το κοινωνικό σύνολο, οι νομοθετικές σας επιλογές αποδεικνύουν το αντίθετο.

Το άρθρο 13 φανερώνει τη νησιωτική σας πολιτική και την αντίληψή σας αναφορικά με τις κοινωνικές παροχές. Συνεχίζετε απροκάλυπτα να εξαπατάτε τον ελληνικό λαό. Το 2015 ο ελληνικός λαός σας ψήφισε, πιστεύοντας τις προεκλογικές σας υποσχέσεις για κατάργηση του ΕΝΦΙΑ και κάθε αντίστοιχου φοροεισπρακτικού μέσου. Και εσείς, πριν ένα μήνα, επιβάλατε σκληρότερα φορολογικά μέτρα, διατηρώντας και για το 2018 τον ΕΝΦΙΑ, με αποτέλεσμα οι Έλληνες πολίτες να πληρώνουν για άλλη μία φορά τον παράνομο αυτόν φόρο, έτσι ώστε να επιτευχθεί ο στόχος των 2,65 δισεκατομμυρίων ευρώ.

Η εξαίρεση που κάνετε για τους πληγέντες της Λέσβου είναι αυτονόητη, αλλά το ίδιο θα έπρεπε να γίνει και για τη Χίο και για όλη την ελληνική επικράτεια και νομίζω ότι με αυτή τη θέση είχαν συμφωνήσει όλα τα κόμματα της Αντιπολίτευσης στην επιτροπή.

Με το άρθρο 16 διορίζετε επιπλέον πρόσωπα ως αναπληρωτές στην Επιτροπή Έγκρισης Τραπεζικών Συναλλαγών, καθώς και αναπληρωτές για τη θέση εκπροσώπου της Ελληνικής Ένωσης Τραπεζών. Η ρύθμιση αυτή επιβαρύνει τον κρατικό προϋπολογισμό και δεν κρίνεται αναγκαία.

Φαίνεται ότι διορίζετε εδώ δικούς σας ανθρώπους, με σκοπό να ελέγχετε νομικές αποφάσεις. Δεν λησμονούμε άλλωστε την περιβόητη απόφαση της Επιτροπής Έγκρισης Τραπεζικών Συναλλαγών, όπου σε μία νύχτα και εν μέσω capital control επετράπη η μεταφορά κεφαλαίων δικών σας ανθρώπων στο εξωτερικό.

Όσον αφορά τώρα τον ρόλο της Επιτροπής Κεφαλαιαγοράς, σημειωτέον ότι τα μέλη της επιτροπής διορίζονται από τον Υπουργό. Φαίνεται ότι αυξάνονται οι αρμοδιότητες και τα προνόμιά της, τα οποία όμως, αφαιρούνται από άλλους φορείς και θεσμούς.

Συγκεκριμένα, με το άρθρο 16 δίδεται στην επιτροπή και η δυνατότητα δειγματολογικού ελέγχου στα τραπεζικά ιδρύματα, άρα και η επιβολή κυρώσεων. Οι αρμοδιότητες, όμως, αυτές, σύμφωνα με τον ν.4350/2015 είχαν δοθεί τότε στην Τράπεζα της Ελλάδος.

Όμως με τα άρθρα 20 έως 24, η επιτροπή μεταμορφώνεται σε ΣΔΟΕ. Ειδικότερα αναφέρω ότι της δίδεται αρμοδιότητα άμεσης πρόσβασης σε έγγραφα, ακόμη και σε διενέργεια επιτόπιων ελέγχων. Παράλληλα, η επιτροπή δύναται να λαμβάνει τηλεφωνικές συνομιλίες.

Εδώ πρέπει να αναφέρουμε ότι δεν εξηγείται πουθενά ο τρόπος καταγραφής αυτών των συνομιλιών, δηλαδή αν πρόκειται για νόμιμη ή μη καταγραφή. Επιπλέον, θα έχει τη δικαιοδοσία να λαμβάνει πληροφορίες από τρίτα πρόσωπα, ανεξάρτητα αν τα πρόσωπα αυτά καλύπτονται από επαγγελματικό απόρρητο.

Όλα αυτά κρίνονται ιδιαίτερα επικίνδυνα και θα πρέπει να τα χειρίζονται άτομα αμερόληπτα, που δεν θα υποκύπτουν σε πιέσεις. Πώς θα γίνει αυτό, όμως, από τη στιγμή που τα μέλη της δεν είναι ανεξάρτητα, αλλά διορίζονται από τον ίδιο τον Υπουργό; Με ποιον τρόπο εγγυάστε ότι δεν θα προβεί σε αυθαιρεσίες η και πώς ελέγχεται η νομιμότητα και συνταγματικότητα των αποφάσεών της;

Οι εισαγόμενες διατάξεις φαίνεται να προλειαίνουν το έδαφος για τη σύσταση νέας Διεύθυνσης Οικονομικού Ελέγχου, η οποία θα απαντά απευθείας στον Υπουργό. Υποβαθμίζουν τον ρόλο της δικαιοσύνης, υποκαθιστώντας την, σε σημείο που να μην μπορεί να ελέγξει τις δικαστικές αποφάσεις.

Η Επιτροπή Κεφαλαιαγοράς θα μπορεί να παρακάμπτει τη δικαιοσύνη και να υπακούει, όταν της το ζητηθεί, στον Υπουργό. Επίσης, και η Επιτροπή Στρατηγικής του άρθρου 17, για την καταπολέμηση ξεπλύματος μαύρου χρήματος, έχει συσταθεί βασισμένη στους κομματικούς στόχους του ΣΥΡΙΖΑ.

Στο άρθρο 25 υπάρχουν παραθυράκια που προβλέπουν τη χορήγηση μπόνους στον διοικητή της ΑΑΔΕ. Η Κυβέρνηση από τη μια επιβάλλει όλο και πιο σκληρά μέτρα, καταστρέφοντας τα ελληνικά νοικοκυριά και τις επιχειρήσεις και από την άλλη προσφέρει απλόχερα έξτρα χρηματική αμοιβή στον διοικητή της ΑΑΔΕ. Και όχι μόνον αυτό, αλλά στο οικονομικό αυτό παιχνίδι μπαίνουν ακόμα και οι συνταξιούχοι υπάλληλοι της συγκεκριμένης αρχής, οι οποίοι θα αμείβονται -ακούστε εδώ- για τις παρεχόμενες υπηρεσίες κατά την υλοποίηση των έργων που θα αναλαμβάνει η αρχή.

Επιπλέον, στα άρθρα 47 και 48 προβλέπεται για τους εμπειρογνώμονες -και εδώ πάλι πρόσωπα της επιλογής του Υπουργού- ετήσια δαπάνη άνω των 200.000 ευρώ για προγράμματα ερευνητικά και εκπαίδευσης, καθώς και έξοδα μετακίνησης και σύσταση νέων θέσεων.

Το παρόν νομοσχέδιο φανερώνει για άλλη μια φορά την κυβερνητική σας πολιτική, από τη μια την πρόθεσή σας να ικανοποιήσετε κάθε μνημονιακή επιταγή και από την άλλη να δημιουργήσετε τον δικό σας κομματικό στρατό, προκειμένου στις επόμενες εκλογές να μην δείτε τα ποσοστά σας να συρρικνώνονται.

Σ’ αυτή τη βάση κυμαίνεται και το άρθρο 29, σύμφωνα με το οποίο η νομική δικαστική εκπροσώπηση του ελληνικού δημοσίου θα γίνεται από ιδιώτες δικηγόρους. Έτσι, μειώνονται οι αρμοδιότητες του Νομικού Συμβουλίου του Κράτους και κατά συνέπεια υποβαθμίζεται ο ρόλος του. Βέβαια, εδώ πρέπει να μας πείτε και ποιοι είναι οι ιδιώτες δικηγόροι και ποια θα είναι τα συγκεκριμένα ιδιωτικά γραφεία που θα πάρουν αυτές τις δουλίτσες!

Ουσιαστικά, για ακόμη μια φορά χρησιμοποιείτε ένα άσχετο νομοσχέδιο για να προωθηθούν διατάξεις και νόμοι που συνάδουν στη λογική και την ιδεολογία σας, πάντα με τη σύμφωνη γνώμη των δανειστών-αφεντικών σας και τις επιθυμίες της νέας τάξης πραγμάτων.

Κλείνοντας, θέλω να πω ότι δεν νομίζω να είναι κανένας Βουλευτής σε αυτή την Αίθουσα υπερήφανος για την εβδομάδα που κλείνει, όταν κάθε μέρα είχαμε από επτά και οκτώ επιτροπές. Ειδικά στις μικρότερες Κοινοβουλευτικές Ομάδες αναγκάζονταν πολλοί από εμάς να βρισκόμαστε σε δύο και τρεις επιτροπές την ίδια ημέρα.

Έτσι αντιλαμβάνεστε εσείς το δημοκρατικό σας φρόνημα; Έτσι αντιλαμβάνεστε τον τρόπο να παίρνετε θέσεις σε νομοσχέδια; Βέβαια, πολλοί από εσάς, όπως και στο παρελθόν, όταν ψηφίζατε τα μνημόνια, λέγατε ότι δεν έχουμε διαβάσει τα μνημόνια, δεν έχουμε διαβάσει τα πολυνομοσχέδια, δεν ξέρουμε τι ψηφίζουμε.

Τελειώνοντας –και κατεβαίνω από το Βήμα- θα ήθελα να πω ότι οφείλετε εσείς ως Προεδρείο να μας πείτε πώς θα κινηθεί η σημερινή συζήτηση. Ακόμα οι εισηγητές δεν ξέρουν πώς θα κινηθούν. Θα έχουν δευτερολογία; Θα έχουν τριτολογία; Θα μιλήσουν για τις δεκαεννιά τροπολογίες που έχει φέρει η Κυβέρνηση; Πώς θα τοποθετηθούμε; Μέχρι στιγμής, τοποθετηθήκαμε –σε δεκαπέντε λεπτά τι να τοποθετηθείς- σε πενήντα δύο άρθρα και στην επιτροπή σε άλλες επτά τροπολογίες. Τώρα, έχουμε δεκαεννιά τροπολογίες. Μέχρι να κατέβω από το Βήμα μπορεί να έρθουν κι άλλες τροπολογίες και δεν υπάρχει τοποθέτηση.

**ΠΡΟΕΔΡΕΥΩΝ (Γεώργιος Βαρεμένος):** Θα έχετε την ευκαιρία και αύριο να τοποθετηθείτε.

**ΓΕΩΡΓΙΟΣ ΓΕΡΜΕΝΗΣ:** Σας καλώ, κύριε Πρόεδρε –όχι εσάς προσωπικά- να διευκρινίσετε ποια θα είναι η διαδικασία που θα ακολουθήσει.

**ΠΡΟΕΔΡΕΥΩΝ (Γεώργιος Βαρεμένος):** Το έχω κάνει ήδη. Έχουμε και αύριο συνεδρίαση.

**ΓΕΩΡΓΙΟΣ ΓΕΡΜΕΝΗΣ:** Εντάξει.

Σας ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Βαρεμένος):** Κύριε Καραθανασόπουλε, θέλετε τον λόγο;

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Μάλιστα, κύριε Πρόεδρε.

Κύριε Πρόεδρε, κατά τη διάρκεια της διαδικασίας τονίσαμε και καυτηριάσαμε αυτήν τη βιομηχανία τροπολογιών. Δυστυχώς, αυτό συνεχίστηκε. Στις 18.31΄ κατατέθηκε κι άλλη τροπολογία, όπου διαμορφώνει γραφείο Προέδρου της ΕΛΣΤΑΤ και το στελεχώνει με προσωπικό. Αν αυτό έχει κάποιον επείγοντα χαρακτήρα, να μας το πείτε.

Η Κυβέρνηση δεν νομοθετεί πρόχειρα. Ξέρει πολύ καλά τι κάνει. Αυτή η διαδικασία, η κατάθεση της τροπολογίας αυτής αλλά και των άλλων τροπολογιών που θα ακολουθήσουν, είναι μια διαδικασία που έκανε το ποτήρι να ξεχειλίσει.

Εμείς να συμμετέχουμε σε μια διαδικασία, που υποτιμά τη νοημοσύνη μας, δεν θα το κάνουμε, κύριε Πρόεδρε. Γι’ αυτό, αποχωρούμε από τη διαδικασία συζήτησης του συγκεκριμένου νομοσχεδίου και της βιομηχανίας τροπολογιών.

(Στο σημείο αυτό οι Βουλευτές του ΚΚΕ αποχωρούν από την Αίθουσα)

**ΠΡΟΕΔΡΕΥΩΝ (Γεώργιος Βαρεμένος):** Πάντως, κύριε Καραθανασόπουλε, το ΚΚΕ δεν έχει ορίσει ειδικό αγορητή από πριν.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ειδικός αγορητής ήμουν εγώ, κύριε Πρόεδρε. Και στην επιτροπή ήμουν ειδικός αγορητής. Εγώ ήμουν γενικός εισηγητής στην επιτροπή. Σήμερα, μπορούσα να παίξω τον ρόλο και του ειδικού αγορητή και του κοινοβουλευτικού εκπροσώπου.

**ΠΡΟΕΔΡΕΥΩΝ (Γεώργιος Βαρεμένος):** Για τη διαδικασία, η διευκρίνιση νομίζω πως είναι κατανοητή.

Τον λόγο έχει ο κ. Δημήτριος Καμμένος, ειδικός αγορητής των Ανεξαρτήτων Ελλήνων.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ευχαριστώ, κύριε Πρόεδρε.

Αγαπητοί συνάδελφοι, με το σημερινό νομοσχέδιο, όπως είναι γνωστό, ενσωματώνουμε στην ελληνική νομοθεσία τις διατάξεις της οδηγίας 2016/881. Δεν είμαι ενήμερος για την τελευταία τροπολογία που ανέφερε ο κ. Καραθανασόπουλος για την ΕΛΣΤΑΤ. Θα τη δούμε. Ελπίζω να τη δούμε σχετικά σύντομα για να δούμε και το σκεπτικό. Όπως έχουμε πει, το συγκεκριμένο νομοσχέδιο είναι σημαντικό για την πάταξη της φοροδιαφυγής και της φοροαποφυγής. Είναι κάτι, το οποίο έπρεπε να έχει γίνει πολλά χρόνια πριν και στην Ευρώπη. Και η Ευρώπη, όμως, είναι αρκετά πίσω στο ζήτημα του ελέγχου και εσωτερικά για τον τρόπο που οι εταιρείες της και τα δικά της νομικά πρόσωπα –εισηγμένες εταιρείες και όχι- φοροδιαφεύγουν και φοροαποφεύγουν νόμιμα, εντός Ευρωπαϊκής Ένωσης, αλλά και εκτός αυτής.

Να θυμίσω στους πιο πολλούς –έχουμε μιλήσει πολύ στην Επιτροπή, δεν θέλω να πω τα ίδια- το θέμα του Γιβραλτάρ. Το θυμάστε όλοι. Αυτές τις μέρες με το Brexit υπήρχε ένα θέμα με το Κοινοβούλιο του Γιβραλτάρ. Τι θα γίνει με το Γιβραλτάρ; Ποια θα είναι η δικαιοδοσία του Κοινοβουλίου, τα τελωνειακά, τα φορολογικά μέχρι και ο ΦΠΑ;

Το Γιβραλτάρ, όπως ξέρουμε, ανήκει στο Ηνωμένο Βασίλειο. Έχει δικό του Κοινοβούλιο, αλλά ανήκει στο Ηνωμένο Βασίλειο, το οποίο βγαίνει από την Ευρωπαϊκή Ένωση.

Το Γιβραλτάρ αυτή τη στιγμή έχει ειδικό φορολογικό καθεστώς αυτόνομο, μέσα στην Ευρώπη, εκτός της Ευρώπης. Ενώ ήταν στην Ευρωπαϊκή Ένωση η Μεγάλη Βρετανία, το Γιβραλτάρ ήταν εντός, εκτός και επί τα αυτά. Το λέω, διότι θα απασχολήσει και τους Ευρωπαίους τώρα με τη διαδικασία του Brexit.

Πρέπει να γνωρίζουμε, επίσης, ότι υπάρχουν πάρα πολλές χώρες εντός Ευρώπης. Θα της αναγνώσω για τα Πρακτικά. Είναι οι βασικές τέσσερις, οι οποίες έχουν φέρει τη φορολογική καταστροφή μέσα στην Ευρώπη. Είναι η Δανία, η Γαλλία, η Ολλανδία και το Ηνωμένο Βασίλειο. Αυτές είναι άρρηκτα δεμένες με τις χώρες οι οποίες είναι offshore και είναι η Νέα Καληδονία, η Γαλλική Πολυνησία, τα Γαλλικά Νότια, οι νήσοι Ουαλί και Φουτουνά, Σαιν Πιερ και Μικελόν, ο Άγιος Βαρθολομαίος, η Αρούμπα, το Μποναίρ, το Κουρασάο, η Σάμπα, ο Άγιος Ευστάθιος, ο Άγιος Μαρτίνος (ολλανδικό), η Ανγκουίλα, τα νησιά Κέυμαν, τα νησιά Φώκλαντ, που έχει γίνει και η φασαρία στην Αργεντινή, η νότια Γεωργία, το Μονσεράτ και πολλές άλλες.

Όποιος έχει πάνω του ένα πενηντάρικο –θα σας κάνω άλλη μια αποκάλυψη, το ξέρετε, απλώς δεν το έχετε δει ποτέ- εκεί που έχει το νούμερο το X, το W κ.λπ. από κάτω λέει 50 ευρώ και δίπλα έχει δύο κουτάκια. Δεν τα έχει προσέξει ποτέ κανένας. Στα κουτάκια αυτά είναι οι χώρες, οι οποίες είναι εξωευρωπαϊκές με δικά τους φορολογικά καθεστώτα. Ανήκουν στην Ευρωπαϊκή Ένωση. Τις τύπωσαν στο πενηντάρικο μόνο για λόγους που δεν είναι της παρούσης. Όμως το Reunion, τα νησιά αυτά και κάποια κομμάτια της Μαδαγασκάρης ανήκουν ακόμα στην Ευρωπαϊκή Ένωση.

Τι θέλω να πω; Αυτή η οδηγία έχει μια πολύ μεγάλη σημασία εάν κάποιος αρχίσει να ασχοληθεί μαζί της σοβαρά και η Ευρώπη αυτήν τη στιγμή δεν πρόκειται να ασχοληθεί σοβαρά. Είναι έτσι φτιαγμένα τα χρηματοοικονομικά στην Ευρώπη -έτσι τα έφτιαξαν και τα δουλέψαμε κι εγώ είκοσι πέντε χρόνια στο εξωτερικό, σχεδόν τα μισά από αυτά στο εξωτερικό- όπου μία χώρα, για παράδειγμα, φορολογεί τα μερίσματα των μετόχων, μία άλλη χώρα δεν φορολογεί τα εσωτερικά δάνεια από εταιρεία σε εταιρεία. Η μαμά εταιρεία της Ολλανδίας δανείζει την κόρη εταιρεία της Ελλάδας. Ο τόκος που πληρώνει η κόρη εταιρεία στη μαμά εταιρεία για τη χώρα τη μία βγαίνει σαν έξοδο, ενώ για την άλλη χώρα είναι έσοδο και δεν φορολογείται τίποτα από όλα αυτά. Να μη σας μπλέξω. Όμως είναι έτσι στημένο το όλο σύστημα, έτσι ώστε κάποιος να αγοράζει μετοχές ή να κάνει ενδοομιλικές συναλλαγές χωρίς να πληρώνει πουθενά φόρο, διότι έτσι είναι το σύστημα. Θα προσπαθήσουν να το αλλάξουν. Ας ελπίσουμε κάποια στιγμή να το αλλάξουν.

Όσον αφορά στις τροπολογίες, είναι αρκετές από αυτές -τις διάβασα σχεδόν όλες, είχα τον χρόνο και τώρα- πολύ σημαντικές. Μια-δυο παρατηρήσεις θα κάνω.

Σε ό,τι αφορά το Υπουργείο Τουρισμού, δεν μπορούμε να συζητήσουμε τώρα για τα ιαματικά λουτρά και πού πρέπει να γίνουν.

Στο κομμάτι το οποίο αφορά το Μέγαρο Μουσικής, έχω διαφωνήσει. Δεν μπορεί κάθε χρόνο να δίνουμε φορολογική ενημερότητα. Τους χαρίσαμε 250 εκατομμύρια. Ναι, θα πούμε πάλι, όπως λέμε και στην Πολεμική Βιομηχανία. Όμως δεν μπορεί να τους έχουμε δανείσει, να τους έχουμε χαρίσει 250 εκατομμύρια ευρώ στο Μέγαρο, να μην έχουμε δει ισολογισμό, να έχουμε πρόεδρο αυτόν που το έβαλε μέσα 250 εκατομμύρια και να μην μπορεί να βγάλει κέρδη και να έχει μια ενημερότητα και του δίνουμε ξανά ενημερότητα. Άρα τι τους χαρίσαμε 250 εκατομμύρια; Δεν είναι για φωνές τέτοια ώρα, αλλά ειλικρινά κάποια στιγμή πρέπει να πούμε ως εδώ στο Μέγαρο. Ας φύγει στο ΤΑΙΠΕΔ. Δεν με νοιάζει που θα πάει. Τα 250 εκατομμύρια τα πληρώνει ο Έλληνας φορολογούμενος. Είναι εγγυήσεις παλαιών ετών όλων των τραπεζών. Εκπέσανε. Τα πληρώσαμε. Καλώς τα πληρώσαμε. Τέλειωσε. Έχουμε δώσει, αν δεν κάνω λάθος, τρίτη φορά φορολογική ενημερότητα και ασφαλιστική. Άρα τι κάνουν αυτοί; Συνεχίζουν να χάνουν λεφτά; Δεν έχουν ενημερότητα; Και τα λεφτά που τους χαρίσαμε τι τα έκαναν;

Εδώ είναι ο ερώτημα, κύριε Κουτσούκο. Το ξέρω ότι κι εσείς από παλιά έχετε την απορία. Την έχω κι εγώ πολλά χρόνια, γιατί στήθηκε επί ΠΑΣΟΚ. Στήθηκε εννοώ σαν Ίδρυμα και ορθώς στήθηκε. Όμως να μη συνεχίσουμε να το πληρώνουμε. Ειλικρινά, δεν θα πω τώρα ότι είναι η τελευταία φορά. Όμως θα ήθελα να είναι η τελευταία. Την επόμενη θα έχουμε πρόβλημα. Πρέπει να γίνει διαχειριστικός έλεγχος. Δεν γίνεται να μην έχουν ενημερότητα, ενώ τους χαρίσαμε 250 εκατομμύρια. Δεν γίνεται. Δεν είναι καθόλου λογικό.

Για το «Σταύρος Νιάρχος» είναι λογικό. Για τους ΟΤΑ η τροπολογία είναι εντάξει. Για τα τουριστικά ακίνητα το ηλεκτρονικό σύστημα θέλει πάρα πολλή δουλειά για να εναρμονιστεί και με τις ευρωπαϊκές οδηγίες και με τη νομοθεσία. Είναι κάτι πάρα πολύ δύσκολο. Για τον ΕΝΦΙΑ δεν έχουμε να πούμε κάτι.

Ελπίζω να μη γίνει άλλη φυσική καταστροφή στην Ελλάδα και ελπίζω, όπως είδα και τις φωτιές και στη Λακωνία, να γίνει δουλειά. Κάναμε μια μεγάλη μελέτη και μια μέρα η κ. Παπανάτσιου είχε την καλοσύνη να απαντήσει σε μία επίκαιρη ερώτηση ενός συναδέλφου του ΣΥΡΙΖΑ από τον νόμο. Γίνεται πολλή δουλειά, έτσι ώστε οι πληγέντες και από τους σεισμούς, αλλά και από τις φωτιές, να έχουν μια ευνοϊκή μεταχείριση, έτσι ώστε να τα βγάλουν πέρα και στη Λακωνία και στη Λέσβο και στην Κω.

Το επόμενο ζήτημα ήταν του Υπουργείου Εθνικής Άμυνας. Είναι ζητήματα φορολογικής ενημερότητας, αλλά ό,τι έχει να κάνει και με τα αεροσκάφη της ναυτικής συνεργασίας είναι πολύ σημαντικές τροπολογίες και πρέπει να υπερψηφιστούν.

Δεν έχω να προσθέσω κάτι άλλο. Θα περιμένω και την τελευταία που δεν τη διάβασα. Ισχύει ότι έχει έλθει άλλη μια τροπολογία για την ΕΛΣΤΑΤ; Δεν την έχουμε δει. Δεν την έχουμε διαβάσει.

Δεν μπορώ να πω κάτι γι’ αυτή την τροπολογία, εάν δεν την διαβάσω. Τις υπόλοιπες τις υπερψηφίζουμε, όπως έχουμε πει, μαζί με όλα άρθρα του εν λόγω νομοσχεδίου.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

Ο κ. Κατσιαντώνης, ειδικός αγορητής από την Ένωση Κεντρώων, έχει τον λόγο.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, βρισκόμαστε εδώ για να συζητήσουμε ένα πολυνομοσχέδιο που έχει φέρει η Κυβέρνηση με το πρόσχημα της ενσωμάτωσης στην ελληνική έννομη τάξη της σχετικής κοινοτικής οδηγίας. Και από κοντά φέρνει έτερες διατάξεις, που στο μεγαλύτερο μέρος τους αφορούν για μία ακόμη φορά βολέματα και τακτοποιήσεις ημετέρων.

Φυσικά, για να ρίξει στάχτη στα μάτια του κόσμου, βάζει και ορισμένες διατάξεις που εγώ θα τις αποκαλούσα «τυράκια», κατά περίπτωση, για να βολέψει μία μικρή μερίδα επαγγελματιών. Αυτό συμβαίνει, για παράδειγμα, με τις διατάξεις που αφορούν στη μείωση του ΦΠΑ στα δρεπτά άνθη και στις ζωοτροφές, στην προστασία του ακατάσχετου των λογαριασμών που τηρούνται στα εν γένει ιδρύματα πληρωμών, στη μη επιβολή τέλους επιτηδεύματος για τα υποκαταστήματα επαγγελματικών εγκαταστάσεων, στη φορολογική ανακούφιση των εκ του σεισμού πληγέντων της Λέσβου -όπου πιστεύω ότι τελικά αυτό θα ισχύσει και για την Κω και τη Ρόδο-, στη συμμόρφωση της χώρας στη σχετική απόφαση του Ευρωπαϊκού Δικαστηρίου να πάψει πλέον να φορολογεί με ληστρικό τρόπο τα μη κερδοσκοπικά νομικά πρόσωπα για την απόκτηση περιουσίας αιτία θανάτου ή δωρεάς, στην εξειδίκευση των εξουσιών, αρμοδιοτήτων και υποχρεώσεων της Επιτροπής Κεφαλαιαγοράς, στις παραχωρήσεις δημοσίων ακινήτων, προκειμένου να επιτευχθούν στόχοι δημοσίου συμφέροντος, στην απλοποίηση της διαδικασίας αποδοχής δωρεών μικρής αξίας υπέρ του δημοσίου, στην αναγνώριση της προϋπηρεσίας των υπαλλήλων που προσφέρουν εργασία σε φορείς των κρατών-μελών της Ευρωπαϊκής Ένωσης, στη διεύρυνση των υπαγομένων υπαλλήλων στο ενιαίο μισθολόγιο, όπως του πολιτικού προσωπικού της ΕΥΠ, στα θέματα της δημοσιονομικής δέσμευσης για δαπάνες μισθοδοσίας φορέων κεντρικής διοίκησης και δαπάνες συντάξεων δημοσίου, στην ανάθεση στη ΔΟΥ της είσπραξης εσόδων ειδικών δημοσίων υπηρεσιών και ειδικών ταμείων. Τέλος, στις προβλεπόμενες κυρώσεις, σε περίπτωση αποκλίσεων από τους δημοσιονομικούς στόχους για τους φορείς γενικής κυβέρνησης.

Όμως έχουμε πολλές λοιπές διατάξεις στο δεύτερο μέρος του νομοσχεδίου, οι οποίες, όπως προείπα δείχνουν ότι έχετε ξανά διάθεση, κύριοι της Κυβέρνησης, να βολέψετε δικά σας παιδιά στο δημόσιο και βέβαια με αυτόν τον τρόπο να επιβαρυνθεί ο κρατικός προϋπολογισμός.

(Θόρυβος από την πτέρυγα του ΣΥΡΙΖΑ)

Αρχίζουμε με τις επιπλέον 270.000 ευρώ ανά έτος που θα επιβαρυνθούν τα κρατικά ταμεία από την απρόσμενη και την άνευ ουσίας ανασύσταση του Συμβουλίου Οικονομικών Εμπειρογνώμων. Προσπαθείτε να μας πείσετε ότι το παροπλισμένο και ξεχασμένο ΣΟΕ θα συμβάλει στην οικονομική στρατηγική της χώρας, θα αξιολογεί εναλλακτικές προτάσεις οικονομικής πολιτικής, θα αναλύει το δημοσιονομικό και μακροοικονομικό της αποτέλεσμα και θα διαμορφώνει την οικονομική πολιτική της χώρας στην Ευρωπαϊκή Ένωση.

Αλήθεια, οι ακριβοπληρωμένοι σύμβουλοι του οικονομικού επιτελείου αυτή τη δουλειά δεν κάνουν; Γιατί τώρα ξαφνικά πρέπει να το κάνει και το ΣΟΕ; Η απάντηση είναι προφανώς πολύ απλή: Γιατί θέλετε να βολέψετε δικούς σας ανθρώπους σε διοικητικές θέσεις, ορίζοντας το διοικητικό συμβούλιο για το ΣΟΕ.

Επιπλέον, θέλετε να προσλάβετε δεκαπέντε άτομα στη συνιστώμενη μονάδα οικονομικής έρευνας ως επιστημονικό προσωπικό, εκ των οποίων οι δώδεκα θα έρθουν με τριετείς συμβάσεις και οι τρεις με τις διατάξεις της κινητικότητας.

Γιατί δεν τους ζητάτε όλους από το ανθρώπινο δυναμικό της δημόσιας διοίκησης;

Και φυσικά τα βολέματα δεν τελειώνουν εδώ, αφού θέλετε και άλλους τρεις επ’ αμοιβή μεταπτυχιακούς φοιτητές για πρακτική άσκηση για δεκαοκτώ ολόκληρους μήνες.

Όλα αυτά, ενώ το κράτος δικαίου, όπως λέτε ότι είστε, έχει κόψει τα προνοιακά επιδόματα, έχει στείλει τις συντάξεις στα τάρταρα και έχει κυριολεκτικά τσακίσει τους ελεύθερους επαγγελματίες. Η ανάγκη σας να τακτοποιήσετε όσους περισσότερους μπορείτε, φαίνεται και από την πρόβλεψη για τις λειτουργικές δαπάνες του ΣΟΕ, που αφορούν από συνδρομές επιστημονικών περιοδικών μέχρι υποδείγματα οικονομικών προβλέψεων και βάσεων δεδομένων, ώστε να μπορέσετε να μοιράσετε την πίτα των κρατικών διαθέσιμων στους ολίγους της αρεσκείας σας. Είναι μάλλον λίγα τα 272 χιλιάδες ευρώ και η προσωπική μου γνώμη είναι ότι αυτά τα ποσά θα πολλαπλασιαστούν.

Στο ίδιο μήκος κύματος και η αύξηση δαπανών για την κάλυψη της δαπάνης νομικής υποστήριξης του προέδρου και του προσωπικού της ΕΛΣΤΑΤ από δικηγόρο της επιλογής τους. Μα δεν απασχολεί δικηγόρους η ΕΛΣΤΑΤ, ώστε να προασπίζει το δίκιο και την ανεξαρτησία τους; Βέβαια, η δαπάνη στην περίπτωση αυτή, όπως και η σχετική επιβάρυνση, δεν είναι δυνατόν να προβλεφθεί.

Μία από τα ίδια και με την επάνοδο στην υπηρεσία, κυριολεκτικά «από το παράθυρο», για συνταξιούχους, πρώην υπαλλήλους της Ανεξάρτητης Αρχής Δημοσίων Εσόδων. Γι’ αυτούς φέρνετε αυτόκλητοι -ούτε λίγο ούτε πολύ- επάνοδο στην ενεργό δράση μέσω της συμμετοχής τους, μαζί με το εν ενεργεία προσωπικό της αρχής, σε έργα παροχής τεχνικής βοήθειας σε τρίτες χώρες.

Δεν μας λέτε, όμως, πόσους θα χρειαστείτε, την αμοιβή τους και τι θα κάνουν και ποιους θα συνδράμουν. Ακόμη και αν υποθέσουμε ότι τα κάνετε όλα αυτά με καλή πρόθεση και φέρνετε τη διάταξη αυτή, γιατί δεν σκέφτεστε λίγο εμπορικά, εργασιακά και αναπτυξιακά; Θα μπορούσατε αντί για συνταξιούχους της αρχής να αναζητήσετε κάποιους εκ των χιλιάδων άνεργων νέων με τα βαρβάτα πτυχία και μεταπτυχιακά, να εμπλουτίσουν τις γνώσεις τους κοντά στο εν ενεργεία προσωπικό, γιατί με αυτόν τον τρόπο απλώς θα βοηθούσατε ουσιαστικά να ενταχθούν στην αγορά εργασίας, μέσα από ένα τόσο σημαντικό επικείμενο βήμα, να παρέχουν τεχνική βοήθεια σε τρίτες χώρες. Και αφού τα ποσά για την υλοποίηση της τεχνικής βοήθειας διατίθενται από την Ευρωπαϊκή Ένωση, θα μπορούσατε να μειώσετε και την ανεργία, χωρίς να επιβαρυνθεί το κράτος ούτε με 1 ευρώ.

Στο ίδιο μήκος κύματος και η από το παράθυρο επιχειρούμενη αύξηση στις απολαβές του διοικητή της Ανεξάρτητης Αρχής Δημοσίων Εσόδων. Θέλετε να του δώσετε μπόνους όχι μετά την υπέρβαση των στόχων που έχει υποχρέωση να εκπληρώσει, βάσει του συμβολαίου απασχόλησής του, αλλά μετά την επίτευξη των στόχων κατά περίπτωση.

Θα ήθελα να διευκρινιστεί εν προκειμένω αν οι αμοιβές για τον εν λόγω διοικητή όπως θα προκύψουν τελικά, θα υπερβούν αυτές του προέδρου του Αρείου Πάγου, εκτός και εάν προοιωνίζεται και αύξηση σε αυτήν την αμοιβή μέσα από αυτήν σας την κίνηση.

Άλλη μία σκανδαλώδης διάταξη είναι αυτή, που αφορά στο μπόνους επιτυχίας για τον ειδικό εκκαθαριστή δημόσιας επιχείρησης.

Αλήθεια, για ποιον λόγο πρέπει να πάρει μπόνους γιατί απλώς έκανε τη δουλειά του; Θα πρέπει, δηλαδή, να δίνουμε μπόνους σε όλους τους δημοσίους υπαλλήλους γιατί απλώς φέρνουν εις πέρας τα καθήκοντά τους; Και γιατί προβλέπεται εξαίρεση ειδικά για την ειδική εκκαθάριση της «Μεταλλουργικής Βιομηχανίας Ηπείρου Α.Ε.», η ισχύς της οποίας αρχίζει από την 1η Ιανουαρίου 2017; Τι είναι αυτό που καθιστά αναγκαία την αναδρομική έναρξη ισχύος γι’ αυτήν την υπό εκκαθάριση εταιρεία;

Καταλαβαίνετε όλοι πλέον νομίζω γιατί στην αρχή είπα ότι είναι ιδιαίτερα ύποπτες πολλές από αυτές τις διατάξεις. Όπως και να έχει, δεν χορταίνουμε να ανακαλύπτουμε πονηρές προθέσεις μέσα σε κάθε νομοσχέδιο, που φέρνετε με πρόφαση ή χωρίς. Και φυσικά -όλως τυχαίως!- για να παραπλανήσετε την κοινή γνώμη αναφέρεστε και στο «success story» για την έξοδο της χώρας στις αγορές, που όμως ήρθε με πολύ ακριβό τίμημα σε σχέση με την αντίστοιχη του 2014, τότε που εσείς χλευάζατε και κατηγορούσατε ότι η αντίστοιχη έξοδος στις αγορές ήταν επιζήμια για τον ελληνικό λαό και ότι, όταν εσείς έρθετε στην εξουσία, θα τα αλλάξετε όλα.

Τελικά, όχι μόνο τίποτα δεν έχει αλλάξει, αλλά αντίθετα έχετε φέρει τη χώρα στην οικονομική και κοινωνική κατάρρευση.

Ο ίδιος ο Υπουργός Οικονομικών σας, ο κ. Βαρουφάκης, σας εγκαλεί και σας καλεί να ζητήσετε συγγνώμη από την προηγούμενη κυβέρνηση. Πραγματικά αυτό στην πολιτική ζωή της χώρας δεν νομίζω να έχει ξαναγίνει ούτε ακόμη και από πολιτικούς που μεταπήδησαν σε άλλους πολιτικούς χώρους κατά καιρούς.

Θα ήθελα πολύ να γνώριζα, όπως και όλος ο ελληνικός λαός, τι κρύβει τελικά στο συρτάρι του ο κ. Βαρουφάκης. Προφανώς, έρχεται η ώρα που θα μάθουμε την αλήθεια.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο Υφυπουργός κ. Κόκκαλης να παρουσιάσει μια τροπολογία.

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Αναφέρομαι στην τροπολογία με γενικό αριθμό 1158 και ειδικό 189. Με την κατατεθείσα τροπολογία επιλύονται συγκεκριμένα και σημαντικότατα θέματα στις πέντε παραγράφους αυτής.

Στην πρώτη παράγραφο επιδιώκεται η εξόφληση των οφειλομένων σε γεωτεχνικούς και κτηνιάτρους από τα έτη 2015-2016 κατά την άσκηση των καθηκόντων τους και συγκεκριμένα, για τους ελέγχους, που είχαν κάνει σε περιφερειακές ενότητες και λόγω της αδυναμίας των περιφερειακών ενοτήτων να τους εξοφλήσουν.

Στη δεύτερη παράγραφο γίνεται μια παρέκκλιση, αλλά αυτή η παρέκκλιση από τη προβλεπόμενη νόμιμη διαδικασία, από τον ν.4325/2015, προβλέπεται λόγω συγκεκριμένου και ύψιστου δημοσίου συμφέροντος, όπως είναι η δακοκτονία, η οποία είναι πολύ σημαντική στην καλλιέργεια της ελιάς. Τι λέει η συγκεκριμένη παράγραφος; Ότι προκειμένου να επιτευχθεί γρήγορα το πρόγραμμα της δακοκτονίας και να μην έχουμε καθυστερήσεις, δύναται να ανατίθεται στους προσωρινούς μειοδότες μέχρι την ολοκλήρωση των διαγωνισμών και την υπογραφή των οικείων συμβάσεων.

Επίσης, με την τέταρτη παράγραφο λύνεται το θέμα με την παραχώρηση αγροτικών εκτάσεων σε συγκεκριμένες περιοχές, οι οποίες επί χρόνια δίνονταν σε κατ’ επάγγελμα αγρότες και σε ανέργους, όπως είναι η λίμνη Κάρλα, το έλος Κλειδίου και η Αγουλινίτσα. Παρατείνεται η παραχώρηση με απόφαση του οικείου περιφερειάρχη. Με την τροπολογία δίνεται η εξουσιοδότηση στον περιφερειάρχη μέχρι 31 Οκτωβρίου 2017. Να τονίσω σε αυτό το σημείο ότι από το 2018 ο σχεδιασμός είναι αυτές οι εκτάσεις να δίνονται και σε συνεργατικά σχήματα και ομάδες παραγωγών μέσω του οργανισμού ΟΔΙΑΓΕ του Υπουργείου Αγροτικής Ανάπτυξης.

Τέλος, αντικαθίσταται το άρθρο 37 του ν.4384/2016 και αποσαφηνίζεται πλήρως τι σημαίνει, τι μπορεί και τι επιχειρεί μια ομάδα παραγωγών. Έχει πλέον δικαιοπρακτική ικανότητα και αποτελεί εταιρεία και του αστικού δικαίου με τους περιορισμούς της ευρωπαϊκού κανονισμού. Συνεπώς, δύναται να συμμετέχει και να κινείται ευέλικτα σε οποιοδήποτε επιχειρησιακό πρόγραμμα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει η Υφυπουργός κ. Παπανάτσιου.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Θα αναφερθώ κι εγώ στις τροπολογίες του Υπουργείου Οικονομικών.

Με την τροπολογία με γενικό αριθμό 1154 και ειδικό 185 παρέχεται μέχρι τις 29-12-2017 φορολογική και ασφαλιστική ενημερότητα στον οργανισμό Μεγάρου Μουσικής Αθηνών, προκειμένου να διευκολυνθεί η είσπραξη της κρατικής επιχορήγησης ή άλλων οφειλόμενων από τρίτους ποσό, έτσι ώστε να γίνει δυνατή η πληρωμή της μισθοδοσίας των εργαζομένων του, αλλά και η εξυπηρέτηση των συμβατικών υποχρεώσεών του.

Εξυπακούεται ότι η ρύθμιση δεν συνεπάγεται την απαλλαγή του οργανισμού από την υποχρέωση εκπλήρωσης των φορολογικών και ασφαλιστικών υποχρεώσεών του.

Με την τροπολογία με γενικό αριθμό 1156 και ειδικό 187 γίνεται η παραχώρηση κτηρίου στην Ανεξάρτητη Αρχή Δημοσίων Εσόδων, χωρίς αντάλλαγμα, για τριάντα χρόνια, για να στεγαστεί η φορολογική και τελωνειακή ακαδημία.

Πάμε στην τροπολογία με γενικό αριθμό 1157 και ειδικό 188. Με το άρθρο 6 του ν.4384/2016 περί αγροτικών συνεταιρισμών προβλέφθηκε η δυνατότητα συμμετοχής σε αγροτικούς συνεταιρισμούς άλλων αγροτικών συνεταιρισμών ή νομικών προσώπων σαν μελών αυτών με μία ψήφο. Δηλαδή, έτσι έχουμε σε έναν συνεταιρισμό, εκτός από τα φυσικά πρόσωπα, να είναι μέλη και άλλοι συνεταιρισμοί με μια ψήφο ή κάποιο νομικό πρόσωπο, αν δεν είναι συνεταιρισμός.

Με την προτεινόμενη διάταξη στον ν.4308/2014 στα ελληνικά λογιστικά πρότυπα επεκτείνεται το δικαίωμα των αγροτικών συνεταιρισμών για έκδοση ετήσιας εκκαθάρισης από τις πωλήσεις των αγροτικών προϊόντων και προς τους αγροτικούς συνεταιρισμούς ή τα νομικά πρόσωπα μέλη τους πλέον των αγροτών φυσικών προσώπων.

Η τροπολογία με γενικό αριθμό 1159 και ειδικό 190 είναι συνέχεια της προηγούμενης και αφορά τη ρύθμιση του ΦΠΑ και τους παραγγελιοδόχους στο πρώτο άρθρο. Το δεύτερο είναι ΦΠΑ και αντιστροφή απόδοσης.

Στο πρώτο άρθρο, λοιπόν, τροποποιείται η διάταξη που ορίζει τις υποχρεώσεις των παραγγελιοδόχων αγροτικών συνεταιρισμών έναντι του ΦΠΑ για τους αγροτικούς συνεταιρισμούς και τα νομικά πρόσωπα μέλη τους, πλέον των αγροτών φυσικών προσώπων. Επεκτείνεται, δηλαδή, και στα νομικά πρόσωπα.

Το δεύτερο άρθρο είναι καινούργιο άρθρο του ΦΠΑ. Θεσπίζεται για λόγους καταπολέμησης της απάτης και της φοροδιαφυγής και αποτελεί ενσωμάτωση του άρθρο 199Α της οδηγίας ΦΠΑ. Σκοπό έχει να μεταφέρει το βάρος της απόδοσης του ΦΠΑ στον λιανοπωλητή των συσκευών κινητών τηλεφώνων, ταμπλετών, φορητών υπολογιστών και κονσόλων και ηλεκτρονικών παιχνιδιών. Αυτό θα έχει σαν αποτέλεσμα να εξουδετερωθεί ένα μεγάλο φαινόμενο απάτης σε βάρος του ΦΠΑ με εξαφανισμένους εμπόρους, εισαγωγείς των πιο πάνω προϊόντων, που καθημερινώς παίρνει και μεγαλύτερες διαστάσεις.

Η τροπολογία με γενικό αριθμό 1160 και ειδικό 191 αφορά την «ΕΤΑΔ Α.Ε.». Με προτεινόμενη ρύθμιση της παραγράφου 1 παραχωρείται από την ΕΤΑΔ στη Γενική Γραμματεία Δημόσιας Περιουσίας του Υπουργείου Οικονομικών η διαχείριση και η διοίκηση των κοινόχρηστων χώρων, εκτός συναλλαγής ζωνών αιγιαλού και παραλίας για την ορθολογικότερη διαχείριση και αξιοποίησή τους, χωρίς να θίγονται τα εμπράγματα δικαιώματα της «ΕΤΑΔ Α.Ε.». Και με την προτεινόμενη ρύθμιση της παραγράφου 2 ορίζεται ότι τυχόν ληξιπρόθεσμες οφειλές εισπράττονται κατ’ εφαρμογή των διατάξεων του ΚΕΔΕ, διασφαλίζοντας με αυτόν τον τρόπο την άμεση είσπραξη των εσόδων της.

Στην τροπολογία με γενικό αριθμό 1163 και ειδικό 193 παραχωρούνται, χωρίς αντάλλαγμα, καταγεγραμμένα δημόσια ακίνητα σε φορείς του δημοσίου και των ΟΤΑ για την κάλυψη στεγαστικών και λειτουργικών τους αναγκών, με σκοπό την εξοικονόμηση πόρων και τη διαχείριση και συντήρησή τους. Αυτά είναι στον Δήμο Πωγωνίου του Νομού Ιωαννίνων. Παραχωρείται για την κάλυψη στεγαστικών αναγκών και υπηρεσιών στον Δήμο Πωγωνίου η κυριότητα του δημοσίου ακινήτου με ΑΒΚ 422. Στον Δήμο Μακρακώμης του Νομού Φθιώτιδας παραχωρείται το ακίνητο με ΑΒΚ 2057 για κάλυψη στεγαστικών αναγκών και υπηρεσιών του Δήμου Μακρακώμης. Επίσης, στο Υπουργείο Εσωτερικών παραχωρείται η κυριότητα του δημοσίου ακινήτου με ΑΒΚ 2054 για την κάλυψη στεγαστικών αναγκών του Αστυνομικού Τμήματος Αμφίκλειας Ελάτειας.

Επίσης, παραχωρείται, χωρίς αντάλλαγμα, κατά πλήρη κυριότητα προς το Υπουργείο Υγείας το ανήκον στο δημόσιο ποσοστό 2/3 εξ αδιαιρέτου επί του δημοσίου ακινήτου με ΑΒΚ 3035 του γενικού βιβλίου καταγραφής Κτηματικής Υπηρεσίας Αθηνών με όλα τα συστατικά και παραρτήματά του.

Είναι θεωρούμενο αποκλειστικά για τη στέγαση της δομής πρωτοβάθμιας φροντίδας υγείας, κέντρο υγείας αστικού τύπου της A΄ ΥΠΑ Αττικής. Ο Υπουργός Υγείας αποφασίζει την καταχώρηση της αποδοχής της καταχώρησης του ακινήτου στο αρμόδιο Κτηματολόγιο ή Υποθηκοφυλακείο.

Με την τροπολογία με γενικό αριθμό 1164 και ειδικό 194 συστήνεται συντονιστική επιτροπή για την αναθεώρηση των αντικειμενικών αξιών ακινήτων και την αξιοποίηση της βάσης δεδομένων της Τράπεζας Αξιών Ακινήτων. Αυτή είναι μία δέσμευση που έχουμε μέχρι τέλος του έτους να αναπροσαρμόσουμε τις αντικειμενικές αξίες, να τις αναπροσαρμόσουμε με βάση τις εμπορικές που υπάρχουν και προκειμένου να κάνουμε την αναθεώρηση των αντικειμενικών αξιών με αντικειμενικό συντονισμό των δράσεων που απαιτούνται για την υλοποίηση ενός σύγχρονου, ολοκληρωμένου πληροφοριακού συστήματος μαζικής εκτίμησης αξιών ακινήτου. Και για την όσο το δυνατόν ακριβέστερη προσέγγιση των αγοραίων τιμών τους, συνιστάται η συγκεκριμένη επιτροπή από το Υπουργείο Οικονομικών. Είναι Διαρκής Επιτροπή η οποία θα κάνει τις αλλαγές των αντικειμενικών αξιών και σε βάθος χρόνου, δεν είναι μία επιτροπή που έχει ημερομηνία λήξεως.

Επιχειρείται επίσης, η αξιοποίηση της βάσης δεδομένων με ονομασία Τράπεζα Αξιών Ακινήτων, που έχει δημιουργηθεί στο ολοκληρωμένο πληροφοριακό σύστημα Ψηφιακής Υπηρεσίας Δημόσιας Περιουσίας και Εθνικών Κληροδοτημάτων, προκειμένου τα στοιχεία που θα συγκεντρώνονται διαρκώς σε αυτήν, να αποτελούν το υπόβαθρο ενός σύγχρονου ψηφιακού συστήματος εκτίμησης ακινήτων. Δημιουργούμε, δηλαδή, μία υποδομή, η οποία δεν θα σταματήσει μέχρι τις 31 Δεκεμβρίου για την αλλαγή των αντικειμενικών αξιών με τις εμπορικές, αλλά σε βάθος χρόνου θα μπορεί να αλλάζει με τις όποιες αλλαγές γίνονται.

Με την τροπολογία 1165 και ειδικό 195, με το πρώτο άρθρο απαλλάσσονται από το φόρο τα χρηματικά ή κάθε είδους έπαθλα που προσφέρονται μέσω προγράμματος δημοσίων κληρώσεων στους τυχερούς, που πραγματοποιούν συναλλαγές με τη χρήση μέσων πληρωμών με κάρτα ή με άλλο ηλεκτρονικό μέσο. Με αυτόν τον τρόπο θεσπίζεται ένα πρόσθετο κίνητρο προς το καταναλωτικό κοινό, προκειμένου να παγιωθεί στη συνείδησή του η χρήση των ηλεκτρονικών μέσων πληρωμής σαν το βασικό μέσο πληρωμής στις συναλλαγές. Και επιπλέον, ενισχύεται ο στόχος για την πάταξη της φοροδιαφυγής. Όλοι θυμόμαστε ότι στον νόμο για το «πλαστικό χρήμα» υπήρχε ένα ποσό 12 εκατομμυρίων κατ’ έτος, το οποίο μοιράζουμε με τη λοταρία, έρχεται σε λίγες μέρες και η υπουργική απόφαση. Και στο επόμενο διάστημα, από το Σεπτέμβριο και μετά, θα ξεκινήσουν και οι κληρώσεις, αφού μας στείλουν και οι τράπεζες τα στοιχεία, για να προχωρήσουμε.

Με το δεύτερο άρθρο, αντικαθίσταται ο όρος «καταναλωτής» με τη φράση «κληρωτής που ενεργεί για λόγους που δεν εμπίπτουν στην εμπορική, επιχειρηματική ή επαγγελματική του δραστηριότητα», προκειμένου να εναρμονιστεί το πεδίο εφαρμογής με τις λοιπές διατάξεις του ν.4446/2016 και να αποφευχθεί τυχόν σύγχυση ως προς το πεδίο εφαρμογής του νόμου τόσο στους υπόχρεους προς συμμόρφωση όσο και στους ελεγκτικούς μηχανισμούς της διοίκησης.

Επίσης, στο τρίτο άρθρο διενεργείται άμεσα επιστροφή φόρου εισοδήματος νομικών προσώπων και ΦΠΑ φυσικών και νομικών προσώπων για αιτήματα, που ανέρχονται μέχρι του ποσού των 10.000 ευρώ ανά δικαιούχο και ανά φορολογία, αναφορικά με εκκρεμείς υποθέσεις ελέγχου, δηλαδή, υποθέσεις για τις οποίες δεν έχει εκδοθεί προσωρινός διορθωτικός προσδιορισμός φόρου. Προβλέπει τη δυνατότητα δείγματος των επιστροφών αυτών σε μεταγενέστερο χρόνο. Με αυτόν τον τρόπο προσπαθούμε να ξεμπλοκάρουμε πάρα πολλά χρήματα που είναι για επιστροφή, ούτως ώστε και οι πολίτες ή οι επιτηδευματίες να μπορούν να πάρουν την επιστροφή που δικαιούνται από το δημόσιο, όπως επίσης να αποδεσμευθούν οι εργαζόμενοι, που ελέγχουν αυτή τη στιγμή τις συγκεκριμένες επιστροφές φόρου, ούτως ώστε να μπορέσουν να ασχοληθούν με μεγαλύτερες υποθέσεις και να απεμπλακούν και μεγαλύτερα ποσά, δηλαδή όσο το δυνατόν περισσότερες ληξιπρόθεσμες οφειλές να πάνε στους δικαιούχους τους.

Με το τέταρτο άρθρο δίνεται η δυνατότητα στους κατ’ επάγγελμα αγρότες να υποβάλλουν τροποποιητικές δηλώσεις από 1-8-2017 μέχρι 31-10-2017 χωρίς την επιβολή κυρώσεων εκπροθέσμου υποβολής. Τυχόν οφειλόμενος φόρος θα καταβληθεί σε μέχρι δύο δόσεις, δηλαδή μέχρι την τελευταία εργάσιμη ημέρα των μηνών Σεπτεμβρίου και Νοεμβρίου, αναλόγως του χρόνου υποβολής της δήλωσης. Κατά την περίοδο αυτή θα αντιμετωπιστούν και οι δυσχέρειες που προέκυψαν λόγω του γεγονότος ότι για πρώτη φορά τέθηκε σε εφαρμογή η διαδικασία συμπλήρωσης και διασταύρωσης των ηλεκτρονικών αρχείων των κατ’ επάγγελμα αγροτών, συμπεριλαμβανομένων και των νέων αγροτών, που έκαναν έναρξη αγροτικής δραστηριότητας εντός του έτους 2016 από το Υπουργείο Αγροτικής Ανάπτυξης και Τροφίμων, προκειμένου στη συνέχεια να προωθηθούν στις αρμόδιες υπηρεσίες της Ανεξάρτητης Αρχής Δημοσίων Εσόδων για να προσυμπληρωθούν οι κωδικοί 037 και 038 της δήλωσης.

Εδώ ερχόμαστε να λύσουμε ένα πρόβλημα που προκλήθηκε, επειδή είναι η πρώτη φορά εφαρμογής του αφορολόγητου στους κατά κύριο επάγγελμα αγρότες, με δυσκολίες που υπήρχαν από το αρμόδιο Υπουργείο Αγροτικής Ανάπτυξης, ούτως ώστε το αρχείο του να μπορέσει να καλύψει όλες τις περιπτώσεις.

Στο πέμπτο άρθρο παρέχεται η δυνατότητα στους φορολογούμενους να καταβάλουν τον φόρο του ΕΝΦΙΑ σε πέντε δόσεις από 29-9-2017 έως και 31-1-2018. Εξασφαλίζεται ο απαραίτητος χρόνος για την έκδοση των δηλώσεων ΕΝΦΙΑ, μετά την παράταση της προθεσμίας υποβολής των δηλώσεων φορολογίας εισοδήματος μέχρι και 21-7-2017, καθώς είναι προαπαιτούμενη η εκκαθάριση των δηλώσεων φορολογίας εισοδήματος για την παροχή μειώσεων και απαλλαγών από τον ΕΝΦΙΑ σε εκείνους που το δικαιούνται.

Στο έκτο άρθρο εξομοιώνεται η φορολόγηση μεταβίβασης τίτλων σε μη οργανωμένη αγορά με αυτή σε οργανωμένη αγορά. Επομένως, τυχόν κέρδη από μεταβίβαση τίτλων που διαπραγματεύονται σε μη οργανωμένη αγορά και αποκτούν τα φυσικά πρόσωπα φορολογούνται με τις διατάξεις περί υπεραξίας, καθ’ όσον τα φυσικά πρόσωπα αποκτούν κέρδος από τις μεταβιβάσεις αυτές σαν επενδυτές και όχι σαν ασκούντες επιχειρηματική δραστηριότητα.

Από εκεί και μετά, θα ήθελα να πω για κάποιες άλλες που είναι βουλευτικές τροπολογίες, προς το παρόν.

Βλέπουμε θετικά τις δύο τροπολογίες που έχει καταθέσει ο κ. Θεοχάρης. Δεν ξέρουμε, όμως, αν θα μπορέσουμε σήμερα να τις κάνουμε αποδεκτές, με την έννοια ότι πρέπει να δούμε κάποιες λεπτομέρειες.

Όσον αφορά την τροπολογία, που κατέθεσε ο κ. Κουτσούκος, την οποία είχε καταθέσει και την προηγούμενη φορά, θα ήθελα να πω ότι η με αριθμό 230/2017 απόφαση του δημοτικού συμβουλίου του Δήμου Ήλιδας αποδέχτηκε την απόφαση της Εταιρείας Ακινήτων Δημοσίου, την «ΕΤΑΔ Α.Ε.», με θέμα: «Εκμίσθωση τμήματος εμβαδού 22.590 τ.μ. του ΑΒΚ 5 δημοσίου ακινήτου Ν. Ηλείας (Κάμπινγκ Κουρούτας) στον Δήμο Ήλιδας» και με την απόφαση του διοικητικού συμβουλίου της «ΕΤΑΔ Α.Ε.», η οποία ελήφθη στη με αριθμό 522/14-6-17 συνεδρίασή του, αποφασίστηκε η απευθείας εκμίσθωση τμήματος εμβαδού εικοσιδύο χιλιάδων πεντακοσίων ενενήντα τετραγωνικών μέτρων. του κάμπινγκ της Κουρούτας στον Δήμο Ήλιδας. Η διάρκεια μίσθωσης του κάμπινγκ λήγει στις 31-10-2017 και όσον αφορά το οικονομικό αντάλλαγμα, θα ισχύσουν οι ίδιοι όροι με το 2016. Οπότε ο δήμος θα καταβάλλει το 20% των ακαθαρίστων εσόδων, με ελάχιστο εγγυημένο μίσθωμα 13.400 ευρώ, που θα πρέπει να καταβληθεί μέχρι 15-11-2017.

Επίσης, η «ΕΤΑΔ» αποφάσισε πως η τεχνική υπηρεσία της, σε συνεργασία με την αντίστοιχη του Δήμου Ήλιδας, θα προβεί στη σύνταξη μελέτης για την επισκευή και συντήρηση του κάμπινγκ, που θα υποβληθεί στην «ΕΤΑΔ» στο πρώτο δεκαπενθήμερο του Σεπτεμβρίου προς έγκριση και, παράλληλα, θα προετοιμαστεί η προγραμματική σύμβαση συνεργασίας «ΕΤΑΔ» και Δήμου Ήλιδας ως προς την καθαριότητα, τη συντήρηση του πρασίνου και την υποστήριξη της λειτουργίας του κάμπινγκ.

Εδώ, δηλαδή, έχουμε μια συνέργεια της «ΕΤΑΔ» με τον Δήμο Ηλίδας, που νομίζουμε ότι θα φέρει τα καλύτερα αποτελέσματα, μια και ο συγκεκριμένος δήμος δεν είχε τη δυνατότητα να μπορέσει να φέρει το κάμπινγκ στη μορφή που θα θέλαμε, για να έχει τα καλύτερα έσοδα για την περιοχή.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

**ΓΙΑΝΝΗΣ ΚΟΥΤΣΟΥΚΟΣ:** Για το Άγιο Όρος;

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Δεν έχω δει τις τελευταίες ακόμα. Όταν θα τις δω, θα σας απαντήσω.

**ΓΕΡΑΣΙΜΟΣ ΜΠΑΛΑΟΥΡΑΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Μπαλαούρα.

**ΓΕΡΑΣΙΜΟΣ ΜΠΑΛΑΟΥΡΑΣ:** Με την τροπολογία 1169/199, που κατέθεσα επιχειρείται να αποκατασταθεί η αρχή της ίσης μεταχείρισης και της ίσης φορολογικής αντιμετώπισης σε περιπτώσεις που Ταμεία Αλληλοβοήθειας καταβάλλουν σε ασφαλισμένους τους εφάπαξ παροχές, οι οποίες δεν θα υπολογίζονται στο εισόδημα από μισθωτή εργασία ή συντάξεις, όπως αυτό συμβαίνει με τα ταμεία του δημοσίου. Αυτή η τροπολογία έχει τη συναίνεση και πολλών άλλων Βουλευτών από άλλα κόμματα και νομίζω ότι πρέπει να την κάνει αποδεκτή η Υπουργός.

Μια παρατήρηση, κύριε Πρόεδρε, όσον αφορά την τροπολογία που ήδη ανέφερε η Υφυπουργός, την 1164/194 για την αξιοποίηση της βάσης δεδομένων αξίας ακινήτων, για τις αντικειμενικές αξίες νομίζω ότι υπάρχει μια παράλειψη και παρακαλώ πολύ να το δείτε. Πρέπει να προστεθεί στα μέλη της μόνιμης επιτροπής και το Υπουργείο Υποδομών. Και θα έλεγα, επίσης, -είναι δευτερεύον αυτό που θα πω τώρα- ότι οι συμμετέχοντες, δηλαδή Υπουργός Οικονομικών κ.λπ., πρέπει να οριστούν -δεν ξέρω αν νομοτεχνικά στέκει αυτό που θα πω- με τους αναπληρωτές τους. Καμιά φορά έχουμε δυσκολίες.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

Κύριε Αντωνίου έχετε τον λόγο.

**ΧΡΗΣΤΟΣ ΑΝΤΩΝΙΟΥ:** Ευχαριστώ, κύριε Πρόεδρε.

Κυρίες και κύριοι Βουλευτές με το νομοσχέδιο που συζητάμε σήμερα αντιμετωπίζουμε σε πρώτο επίπεδο την εναρμόνιση της ελληνικής νομοθεσίας στις διατάξεις της αντίστοιχης ευρωπαϊκής, που αφορά την αυτόματη ανταλλαγή πληροφοριών σε επίπεδο φορολογικών αρχών των κρατών-μελών της Ευρωπαϊκής Ένωσης.

Στόχος της οδηγίας είναι η αντιμετώπιση συγκεκριμένων πρακτικών επιθετικού φορολογικού σχεδιασμού των μεγάλων πολυεθνικών επιχειρήσεων και ως τέτοιες ορίζονται όμιλοι με κύκλο εργασιών πάνω από 750 εκατομμύρια ευρώ.

Η καταπολέμηση της φοροδιαφυγής και της φορολογικής απάτης στο σύγχρονο διεθνοποιημένο οικονομικό περιβάλλον απαιτεί ένα ολοκληρωμένο σύστημα διαχείρισης πληροφοριών, όσον αφορά τη διάρθρωση, τις πολιτικές τιμών ενδοομιλικών συναλλαγών και των εσωτερικών συναλλαγών τους εντός και εκτός Ευρωπαϊκής Ένωσης.

Στόχος είναι η ενίσχυση της διαφάνειας των οικονομικών συναλλαγών, η αποτροπή της τεχνητής μεταφοράς σημαντικών πηγών εισοδήματος και κερδών σε περιβάλλοντα με φορολογικά πλεονεκτήματα, καθώς και η αποτροπή της απώλειας φορολογικών εσόδων στις χώρες όπου πραγματοποιούνται τα κέρδη. Επομένως, η αναγκαιότητα και η σκοπιμότητα της εναρμόνισης της νομοθεσίας της χώρας μας, σε σχέση με αυτό το θέμα, είναι ιδιαίτερα σημαντική και επείγουσα.

Στο δεύτερο μέρος του νομοσχεδίου εισάγονται προς ψήφιση σημαντικές και θετικές ρυθμίσεις που αγγίζουν τους πολίτες και την καθημερινότητά τους. Αυτό αναγνωρίστηκε και επισημάνθηκε και κατά τη διάρκεια της ακρόασης των φορέων, στη σχετική διαδικασία που προηγήθηκε στην επιτροπή.

Σταχυολογώντας τις πιο σημαντικές διατάξεις, αναφέρω τις παρακάτω:

Πρώτα-πρώτα, η μετάταξη σημαντικών κατηγοριών προϊόντων, από τον υψηλότερο στο χαμηλότερο συντελεστή. Αναφέρομαι στα δρεπτά άνθη, τις σύνθετες ζωοτροφές, που κυρίως αφορούν την κτηνοτροφία μας, στην οποία κατά 70% το κόστος παραγωγής αφορά τις ζωοτροφές.

Επίσης, η διεύρυνση της προστασίας των καταθέσεων έως ποσού 1.250 ευρώ για τις τοποθετήσεις σε λογαριασμό πληρωμών στα εγκατεστημένα στην Ελλάδα ιδρύματα ηλεκτρονικού χρήματος.

Καθορίζονται ρητώς οι περιπτώσεις επαγγελματικών εγκαταστάσεων, που δεν λογίζονται ως υποκαταστήματα για τις ανάγκες επιβολής του τέλους επιτηδεύματος.

Προβλέπεται η πλήρης απαλλαγή από τον ΕΝΦΙΑ για τα έτη 2017 και 2018 για τα κτίσματα που βρίσκονται στις πληγείσες από τον σεισμό του Ιουνίου περιοχές της Λέσβου και, επίσης, απ’ ό,τι μας ενημέρωσε και η κυρία Υπουργός, έρχεται και απαλλαγή για τις πληγείσες περιοχές από τον σεισμό της Κω.

Διευρύνεται ο κύκλος των δικαιούχων μη κερδοσκοπικού χαρακτήρα νομικών προσώπων που φορολογούνται με τον ευνοϊκό φορολογικό συντελεστή 0,5% για την αιτία θανάτου απόκτηση περιουσίας. Η προτεινόμενη διάταξη έχει εφαρμογή και στην κτήση περιουσίας αιτία δωρεάς.

Στο πλαίσιο της διαχείρισης της δημόσιας περιουσίας παραχωρούνται δημόσια ακίνητα που η συντήρηση και διαχείρισή τους επιβάρυναν ως σήμερα το δημόσιο σε φορείς του ευρύτερου δημόσιου τομέα, υπηρεσίες, ΟΤΑ, περιφέρειες, ώστε να καλύψουν στεγαστικές, λειτουργικές, οικονομικές και λοιπές ανάγκες.

Προβλέπεται άμεση αποδοχή δωρεάς προς τις δημόσιες υπηρεσίες μέχρι ποσού των 40.000 ευρώ, χωρίς προσυπογραφή ή έγκριση από τον Υπουργό Οικονομικών. Η πλειονότητα των δωρεών αφορούν σε κινητά ή υπηρεσίες, όπως, παραδείγματος χάριν, καύσιμα σε περιπολικά της Ελληνικής Αστυνομίας, του Λιμενικού Σώματος κ.λπ. ή αναλώσιμα σε προσφυγικές δομές.

Εκλογικεύεται το σύστημα προστίμων για τα ένα εκατομμύριο εκατόν πενήντα χιλιάδες ανασφάλιστα οχήματα, που διαπιστώθηκαν μετά τη διασταύρωση των σχετικών ελέγχων. Προβλέφθηκε εξαίρεση από την έκδοση ηλεκτρονικού παραβόλου για ειδικές περιπτώσεις και θεσμοθετείται ηλεκτρονικό παράβολο ανάλογο με τα κυβικά και το είδος του οχήματος από εκατό έως διακόσια πενήντα ευρώ.

Επίσης, με την ίδια νομοθετική πρόταση προβλέπεται η επιστροφή των καταβληθέντων ηλεκτρονικών παραβόλων που εκδόθηκαν ήδη και πληρώθηκαν από τους ιδιοκτήτες των οχημάτων.

Κυρίες και κύριοι συνάδελφοι, θέλω να αναφερθώ λίγο στις τροπολογίες, για τις οποίες έγινε και πολύς θόρυβος στην αρχή της συνεδρίασης. Οι περισσότερες απ’ αυτές τις τροπολογίες έχουν όντως επείγοντα και επιτακτικό χαρακτήρα όσον αφορά στη ρύθμισή τους και δικαιολογούν τον χαρακτήρα του επείγοντος λόγω της προσεχούς διακοπής της κοινοβουλευτικής διαδικασίας τον Αύγουστο. Επίσης, στο σύνολό τους ρυθμίζουν με ευνοϊκό τρόπο ζητήματα καθημερινότητας συγκεκριμένων κατηγοριών φορολογουμένων.

Σταχυολογώντας, θα πω ότι λύνεται το θέμα με τα προβλήματα που είχαν δημιουργηθεί με τους προσυμπληρωμένους κωδικούς 037 και 038 όσον αφορά το ποιοι είναι κατά κύριο επάγγελμα αγρότες. Λύνεται το ζήτημα με τους κατόχους οχημάτων, που είχαν καταστραφεί ή διαλυθεί πριν το 2004 και τα οποία διαγράφονται από το μητρώο αδειών κυκλοφορίας οχημάτων. Απαλλάσσονται από τον φόρο τα κάθε είδους έπαθλα, που προσφέρονται σε όσους πραγματοποιήσουν αλλαγές με κάρτα ή ηλεκτρονικά μέσα πληρωμής. Δημιουργείται επιτροπή για την αναθεώρηση των αντικειμενικών αξιών των ακινήτων. Ρυθμίζεται η καταβολή των οφειλόμενων στους γεωτεχνικούς υπαλλήλους, κυρίως των ΔΑΟΚ, που διενεργούσαν φυτοϋγειονομικούς ελέγχους στα αγροτικά μας προϊόντα που ήταν προς εξαγωγή. Αυτή ήταν μια εκκρεμότητα που δυσκόλευε τη δουλειά τους, η οποία ήταν εκτός ωραρίου συν τα σαββατοκύριακα.

Κυρίες και κύριοι συνάδελφοι, το τελευταίο διάστημα έχουμε μια σειρά θεμάτων και γεγονότων που εδραιώνουν διεθνώς την εμπιστοσύνη στην ελληνική οικονομία. Το κλείσιμο της δεύτερης αξιολόγησης, η επιτυχής δοκιμαστική έξοδος στις αγορές, η βελτίωση των δεικτών της ελληνικής οικονομίας επιτρέπουν τη σταδιακή επάνοδο της ελληνικής οικονομίας στην κανονικότητα, όσο και αν γίνεται προσπάθεια αυτά τα θετικά γεγονότα να υποβαθμιστούν από την Αντιπολίτευση, σε αντίθεση με τα θετικά σχόλια του διεθνούς Τύπου και θεσμικών πολιτικών και οικονομικών παραγόντων.

Δεν πανηγυρίζουμε ούτε εφησυχάζουμε. Ξέρουμε ότι έχουμε ακόμα δρόμο και δυσκολίες μπροστά μας, όμως είναι πλέον γεγονός ότι τα πολύ δύσκολα τα έχουμε αφήσει πίσω και μπορούμε να είμαστε περισσότερο αισιόδοξοι για το μέλλον.

Επίσης, εμείς θα παλεύουμε για τις λύσεις στα δύσκολα προβλήματα που μας κληροδότησε η δική σας ιστορική περίοδος, κύριοι συνάδελφοι της Αντιπολίτευσης, και εσείς θα ασχοληθείτε με το τι έγραψε και το τι κατέγραψε ο κ. Βαρουφάκης.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Κυρίες και κύριοι συνάδελφοι, θέλω να σας ενημερώσω ότι έχουν εγγραφεί δώδεκα ομιλητές. Σύμφωνα με τον υπολογισμό του χρόνου που έγινε, μπορούμε να ολοκληρώσουμε τη συνεδρίαση απόψε γύρω στις 22.00΄, αφού έχουν ολοκληρώσει την ομιλία τους οι εισηγητές, οι ειδικοί αγορητές, οι εγγεγραμμένοι ομιλητές, όσοι κοινοβουλευτικοί εκπρόσωποι επιθυμούν και ο Υπουργός.

Θα συνεχίσουμε αύριο με τις δευτερολογίες των εισηγητών και των ειδικών αγορητών, με σχετική άνεση χρόνου, για να τοποθετηθούν και επί των τροπολογιών. Απ’ ό,τι βλέπετε, υπάρχει μια άνεση χρόνου για να τοποθετηθούν όλοι. Θα μπορούσαν να τοποθετηθούν αύριο με άνεση χρόνου και τα κόμματα που αποχώρησαν. Απ’ ό,τι κατάλαβα υπάρχει συγκατάνευση σε αυτά που είπα.

Τον λόγο έχει ο κ. Σταϊκούρας.

**ΧΡΗΣΤΟΣ ΣΤΑΪΚΟΥΡΑΣ:** Κυρίες και κύριοι συνάδελφοι, συζητούμε σήμερα σχέδιο νόμου του Υπουργείου Οικονομικών για την προσαρμογή της ελληνικής νομοθεσίας σε ευρωπαϊκή οδηγία. Για πολλοστή φορά -και είναι πάγια τακτική της Κυβέρνησης στα νομοσχέδια- ενσωματώνονται πολλές άσχετες, σημαντικές, φωτογραφικές διατάξεις και τροπολογίες.

Στο παρόν σχέδιο νόμου μόλις δέκα από τα πενήντα δύο άρθρα και καμμία από τις περίπου είκοσι τροπολογίες δεν σχετίζονται με τον πυρήνα του νομοσχεδίου. Ανάμεσα στα σαράντα δύο άσχετα άρθρα και σε κάποιες τροπολογίες -εκπρόθεσμες οι περισσότερες- υπάρχουν ορισμένες διατάξεις που ρυθμίζουν θέματα κυρίως μισθολογικά φορέων του δημοσίου. Και δεν είναι το μόνο νομοσχέδιο. Όλα τα νομοσχέδια των δύο τελευταίων εβδομάδων έχουν αύξηση δαπανών. Και στις περισσότερες περιπτώσεις το Γενικό Λογιστήριο του Κράτους δεν μπορεί να αποτιμήσει την αύξηση των δαπανών.

Δίνονται νέα επιδόματα. Αυξάνονται υπάρχοντα επιδόματα. Χορηγούνται υπερωρίες. Αναλαμβάνονται υποχρεώσεις χωρίς τις σχετικές αποφάσεις. Συστήνονται νέες θέσεις. Πραγματοποιούνται πληρωμές απλώς με απόφαση αρμόδιου Υπουργού. Το αποτέλεσμα τελικά είναι να αυξάνεται η μισθολογική δαπάνη του δημοσίου όταν οι δαπάνες για κοινωνικές παροχές, όπως έδειξε η τελευταία έκθεση της ΕΛΣΤΑΤ, μειώνονται. Αποδεικνύεται έτσι, για ακόμη μια φορά, ότι τα αριστερά πρόσημα είναι απλά ένας μύθος.

Κυρίες και κύριοι συνάδελφοι, στο σχέδιο νόμου, όμως, υπάρχουν και ορισμένες θετικές διατάξεις. Κάποιες διορθώνουν πρόσφατα κυβερνητικά σφάλματα, όπως ήταν η αύξηση του ΦΠΑ στα αγροτικά προϊόντα. Κάποιες άλλες εδράζονται σε νόμους, το περιεχόμενο των οποίων η σημερινή κυβερνητική πλειοψηφία ως αντιπολίτευση είχε καταψηφίσει.

Συγκεκριμένα και ενδεικτικά, υιοθετείται και επεκτείνεται το πεδίο εφαρμογής της υποχρεωτικής ανταλλαγής πληροφοριών μεταξύ κρατών - μελών, το οποίο υιοθετήθηκε με τον ν.4170/2013 και το οποίο ο ΣΥΡΙΖΑ, ως αντιπολίτευση, είχε καταψηφίσει.

Εμπλουτίζεται το θεσμικό πλαίσιο για τις περιουσίες, τις δωρεές και τις κληρονομιές υπέρ του δημοσίου, το οποίο διαμορφώθηκε με τον ν.4182/2013, που επίσης ο ΣΥΡΙΖΑ, ως αντιπολίτευση, είχε καταψηφίσει.

Ενισχύεται -και είναι θετικό αυτό- το θεσμικό πλαίσιο για τη δημοσιονομική πειθαρχία, το οποίο διαμορφώθηκε με τον ν.4270/2014, που επίσης ο ΣΥΡΙΖΑ -εισηγητής τότε ήταν ο Υπουργός Οικονομικών- είχε καταψηφίσει.

Ενισχύεται το Μητρώο Δημοσιονομικών Ελεγκτών, που θεσμοθετήθηκε με τον ν.4151/2013, που επίσης ο ΣΥΡΙΖΑ, με εισηγητή τον Υπουργό Οικονομικών, ως αντιπολίτευση, είχε καταψηφίσει.

Συνεπώς, υπενθυμίζεται ότι η προηγούμενη κυβέρνηση την περίοδο 2012-2014 -και το συνεχίζει η σημερινή Κυβέρνηση και είναι θετικό αυτό- προχώρησε σε σημαντικές παρεμβάσεις για την ενίσχυση της δημοσιονομικής εξυγίανσης, προσαρμογής και πειθαρχίας. Ενδεικτικά αναφέρω την επικαιροποίηση και βελτίωση του συστήματος δημοσιονομικών ελέγχων, την ενίσχυση των εκλεκτικών μηχανισμών για τη διαχείριση των δημοσίων πόρων, την ενεργοποίηση μηχανισμών παρακολούθησης και επιβολής κυρώσεων σε ΔΕΚΟ και νομικά πρόσωπα ιδιωτικού δικαίου.

Επίσης, την εδραίωση της τακτικής, έγκυρης ενημέρωσης για την πορεία εκτέλεσης του κρατικού προϋπολογισμού, την εφαρμογή διαδικασιών αποπληρωμής των ληξιπρόθεσμων οφειλών του δημοσίου, τη σύσταση τμημάτων εσωτερικού ελέγχου σε όλα τα Υπουργεία και στις αποκεντρωμένες διοικήσεις της χώρας, την περαιτέρω θεσμική θωράκιση της καταπολέμησης της απάτης, την αναβάθμιση του ρόλου του Γραφείου Προϋπολογισμού του Κράτους στη Βουλή και τη θέσπιση ανεξάρτητου δημοσιονομικού συμβουλίου.

Συμπερασματικά, τέσσερις νόμοι που ο ΣΥΡΙΖΑ είχε καταψηφίσει ως αξιωματική αντιπολίτευση, σήμερα τους υιοθετεί, τους ενισχύει, τους εμπλουτίζει.

Αποδεικνύεται, έτσι, για ακόμη μια φορά, ότι οι ψευδαισθήσεις, οι αυταπάτες και τα ψέματα έχουν κοντά ποδάρια, όπως κοντά ποδάρια έχουν και οι θριαμβολογίες της Κυβέρνησης για την έξοδο στις αγορές μετά από τρία χρόνια και αφού στο μεσοδιάστημα -αυτά τα δυόμισι χρόνια- η χώρα φορτώθηκε με δύο αχρείαστα μνημόνια και οι πολίτες με 14,5 δισεκατομμύρια ευρώ νέα μέτρα λιτότητας εξαιτίας της ανικανότητας και της ανευθυνότητάς της.

Η Κυβέρνηση, όμως, πέτυχε τον στόχο της;

Πρώτον, άντλησε συνολικά 3 δισεκατομμύρια ευρώ, όσα και τον Απρίλιο του 2014. Μόνο που τότε όλο το ποσό αφορούσε νέα έκδοση, ενώ σήμερα νέο χρήμα είναι περίπου 1,4 δισεκατομμύρια ευρώ. Μεγάλη διαφορά.

Δεύτερον, προσφέρθηκαν 6,5 δισεκατομμύρια ευρώ όταν τον Απρίλιο του 2014 είχε προσφερθεί τριπλάσιο ποσό.

Τρίτον -και πλέον το αναγράφουν όλοι- η εξαγορά του ομολόγου του 2014 σε τιμή αρκετά υψηλότερη της ονομαστικής αξίας, επιδότησε το νέο επιτόκιο, με αποτέλεσμα να αυξάνεται το πραγματικό κόστος δανεισμού, το οποίο διαμορφώθηκε τελικά στα επίπεδα του 2014.

Τέταρτον, το επιτόκιο της έκδοσης είναι πολύ υψηλότερο από το κόστος με το οποίο δανείζεται η χώρα μέσω των δόσεων του δανείου. Υπενθυμίζεται ότι η Κυβέρνηση, εξαιτίας της καθυστέρησης της ολοκλήρωσης της αξιολόγησης, δεν έχει αντλήσει περίπου 15 δισεκατομμύρια ευρώ που προβλέπονταν μέσα από το μνημόνιο στη δανειακή σύμβαση με επιτόκιο περίπου 1%. Και τώρα αντλεί 3 δισεκατομμύρια με επιτόκιο περίπου 4,6%.

Πέμπτον, το επιτόκιο της έκδοσης είναι πολύ υψηλότερο από αυτό που δικαιολογεί το διεθνές οικονομικό περιβάλλον και το σημερινό κόστος δανεισμού άλλων ευρωπαϊκών χωρών. Οι διαφορές επιτοκίων, οι διαφορές αποδόσεων της Ελλάδος από άλλες χώρες -όποια χώρα θέλετε να πάρουμε, Πορτογαλία, Κύπρο, Ιταλία, Γερμανία- έχουν διευρυνθεί σε σχέση με το 2014, αφού τα ελληνικά ομόλογα δεν ακολούθησαν τα ευρωπαϊκά στη μείωση των αποδόσεων.

Έκτον, αν υπήρχε θετική αξιολόγηση από τους θεσμούς για τη βιωσιμότητα του χρέους και η χώρα είχε ενταχθεί στο πρόγραμμα ποσοτικής χαλάρωσης, οι όροι θα ήταν καλύτεροι. Δυστυχώς, όμως, όλα αυτά δεν έγιναν με αποκλειστική ευθύνη της Κυβέρνησης.

Συμπερασματικά, είναι θετικό το γεγονός ότι η χώρα βγήκε στις αγορές και αποκαταστάθηκε μια κάποια κανονικότητα. Σε καμμία περίπτωση, όμως, όπως απέδειξα με συγκεκριμένα επιχειρήματα, με συγκεκριμένα στοιχεία, η έκδοση δεν είναι για πανηγύρια, ειδικά όταν οι δηλώσεις της νυν ηγεσίας του Υπουργείου Οικονομικών, τότε, το 2014, την κατατρέχουν. Τις καταθέτω για τα Πρακτικά.

(Στο σημείο αυτό ο Βουλευτής κ. Χρήστος Σταϊκούρας καταθέτει για τα

Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σε κάθε περίπτωση, η έξοδος στις αγορές πρέπει να αποτελεί βήμα μιας δομημένης στρατηγικής, να γίνεται με ασφάλεια και διαχρονική συνέχεια και να μην είναι μια ευκαιριακή κίνηση για λόγους επικοινωνιακούς και κομματικούς.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Ο κ. Μίχος από τη Χρυσή Αυγή έχει τον λόγο.

**ΝΙΚΟΛΑΟΣ ΜΙΧΟΣ:** Ευχαριστώ, κύριε Πρόεδρε.

Με την προτεινόμενη ρύθμιση επιδιώκεται ο κλάδος των δρεπτών ανθέων να ενισχυθεί μέσω της μείωσης του φορολογικού συντελεστή ΦΠΑ. Επαναφέρεται πάλι ο μειωμένος συντελεστής ΦΠΑ και στους σπόρους που προορίζονται για σπορά, του ηλίανθου ή αλλιώς το ηλιοτρόπιο.

Τέλος, επαναφέρεται ο μειωμένος συντελεστής ΦΠΑ στις τροφές που παρασκευάζονται για ζώα, που υπάγονται στη δασμολογική κλάση 2309.

Με το συγκεκριμένο άρθρο αποκαθίσταται μια αδικία σε τρεις κατηγορίες αγροτοκτηνοτροφικής παραγωγής.

Πράγματι, ήταν αδικημένοι οι καλλιεργητές δρεπτών φυτών, γιατί ο ΦΠΑ ήταν στο 24% και αυτό φυσικά επιβάρυνε και τον καταναλωτή. Το υψηλό καλλιεργητικό κόστος λειτουργούσε αποτρεπτικά σε κάθε προσπάθεια εξαγωγικού προσανατολισμού σε αυτόν τον κλάδο θετικής παραγωγής.

Πώς να ανταγωνιστούμε την Ολλανδία που ο ΦΠΑ δεν είναι πάνω από 10%; Εξάγει σε ολόκληρη την Ευρώπη από τη στιγμή που η Ελλάδα προσφέρεται για τη γη της, για τον ήλιο, για τα νερά, για τα πάντα.

Δεν έχει πάρει ως παράδειγμα καμμία κυβέρνηση το Ισραήλ, που μετέτρεψε την έρημο σε γόνιμη γη, πώς βοήθησε αυτό το κράτος τους αγρότες και τους κτηνοτρόφους και σε τι παραγωγή έχει φτάσει μέχρι σήμερα.

Η επαναφορά του μειωμένου συντελεστή ΦΠΑ κινείται προς μια σωστή κατεύθυνση. Πριν, όμως, οφείλει η Κυβέρνηση να αντιμετωπίσει τα προβλήματα της αγροτικής παραγωγής συνολικά. Όταν τα φορολογικά μέτρα, τα οποία επιβάλλει, γονατίζουν τους αγρότες, τα ασφαλιστικά βάρη επιδεινώνουν την ήδη βεβαρημένη οικονομική τους κατάσταση, μια θετική μεν, αλλά αποσπασματική διάταξη δεν είναι αρκετή για να ενισχύσει τον αγροτικό τομέα και να δώσει κίνητρα στους Έλληνες πολίτες να ασχοληθούν με την αγροτική παραγωγή.

Το 2015 η σημερινή Κυβέρνηση αύξησε την προκαταβολή φόρου από το 27,5% στο 55% -και μάλιστα αναδρομικά- για τα εισοδήματα του 2014, ενώ έπεσε το πρώτο ψαλίδι στο επίδομα πετρελαίου.

Το 2016 οι ασφαλιστικές εισφορές θα αυξηθούν, καθώς ο συντελεστής από το 7% που είναι σήμερα, θα πάει στο 10%. Θα αυξηθεί εκ νέου ο συντελεστής του υπολογισμού της προκαταβολής, αλλά και ο συντελεστής υπολογισμού του φόρου εισοδήματος.

Το 2017 νέα αύξηση στο συντελεστή του φόρου εισοδήματος, νέα αύξηση της προκαταβολής, ενώ τελειώνει η επιδότηση στο πετρέλαιο.

Οι εφοπλιστές δεν πληρώνουν, δεν έχουν ΦΠΑ. Οι αγρότες και οι κτηνοτρόφοι γιατί να έχουν; Μιλάμε για πρωτογενή παραγωγή. Εσείς προεκλογικά είχατε κάνει σημαία την πρωτογενή παραγωγή. Δεν χρειάζεται κάτι. Η Ελλάδα έχει τα πάντα. Η γη υπάρχει, είναι έτοιμη. Οι αγρότες έχουν όρεξη για δουλειά. Γιατί δεν τους αφήνετε να δουλέψουν; Γιατί τους φορολογείτε; Ναι μεν είναι μια αρχή αυτή, αλλά δεν φτάνει μόνο αυτό.

Φτάσατε σε σημείο να φορολογήσετε το άχυρο, τη μηδική, το πίτουρο, που, αν έχετε υπ’ όψιν σας, το άχυρο και το πίτουρο είναι τροφές β’ και γ’ κατηγορίας, είναι ένα συμπλήρωμα, είναι για τους φτωχούς, για τους συνταξιούχους, για να ταΐζουν τα ζώα τους. Τους πήγατε στο 24%; Έχει υπ’ όψιν σας κανένας από εδώ μέσα πώς ζουν αυτοί οι άνθρωποι στα χωριά, πώς τρέφουν τα ζώα τους;

Μήπως γνωρίζετε ότι σε ορισμένα χωριά οι αγρότες και οι κτηνοτρόφοι «κρατάνε Θερμοπύλες» σε συνοριακά χωριά;

Σε χωριά κάτω των χιλίων κατοίκων από εκεί που ήταν στον ΟΓΑ, τους πήγατε στο ΤΕΒΕ. Γιατί; Πώς θα βοηθήσετε αυτούς τους ανθρώπους;

Μιλάτε για ανταγωνισμό. Πώς θα ανταγωνιστούμε ακόμα και κράτη όπως είναι η Γερμανία, που το κοστολόγιο για να σπείρει εκεί ο αγρότης ένα στρέμμα πατάτας έχει 150 ευρώ και εδώ έχει 600 έως 700;

Πώς θα ανταγωνιστούμε την Ισπανία ή την Ιταλία που το ΦΠΑ -και είναι μόνο μία φορολογία- είναι από 6% έως 8%;

Εάν δεν κάνετε κάποια πράγματα, όπως το να συνεχίσετε κάποιες απαλλαγές, να βοηθήσετε τους αγρότες, να ρίξετε και άλλο τις φορολογίες και εάν δεν δώσετε λεφτά να κινηθεί ο αγρότης και ο κτηνοτρόφος, αν δεν πάρετε πίσω αυτά τα μέτρα που έχετε πάρει μέχρι σήμερα, δεν πρόκειται να σταθούν στα πόδια τους.

Όχι μόνο θα τα παρατήσουν και θα εγκαταλείψουν τις δουλειές τους, αλλά θα εγκαταλείψουν και τα χωριά τους και τα χωριά θα πάνε σε χέρια άλλων. Εκτός κι αν αυτός είναι ο σκοπός της Κυβέρνησής σας, αλλά και των προηγούμενων. Διότι δεν φταίει μόνο η δική σας Κυβέρνηση για όλα αυτά που έχουν γίνει. Φταίνε και οι προηγούμενες.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Τον λόγο έχει ο Ανεξάρτητος Βουλευτής κ. Γεώργιος - Δημήτριος Καρράς.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ευχαριστώ, κύριε Πρόεδρε.

Σε όλα τα νομοσχέδια, προκειμένου να τα προσεγγίσω, με απασχολεί να αναζητήσω τη φιλοσοφία, τη σκοπιμότητα και το αποτέλεσμα.

Ως προς το πρώτο μέρος του νομοσχεδίου που συζητάμε σήμερα, βεβαίως δεν υπάρχει ιδιαίτερος σχολιασμός, για τον λόγο ότι αφορά υποχρεωτική αυτόματη ανταλλαγή πληροφοριών μεταξύ των κρατών-μελών της Ευρωπαϊκής Ένωσης για την αποφυγή της φοροδιαφυγής και της φοροαποφυγής. Δεν το σχολιάζω.

Όμως, στο δεύτερο μέρος, εντόπισα ορισμένες διατάξεις, οι οποίες με προβλημάτισαν όχι μόνο για την προχειρότητα, αλλά και για την έλλειψη συντονισμού στην κυβερνητική πολιτική, όπως εκδηλώνεται. Έχω σταθεί, λοιπόν, σε τρία σημεία.

Το πρώτο σημείο αφορά το άρθρο 26, όπου έχουμε μεταβιβάσεις ακινήτων του δημοσίου για εξυπηρέτηση σκοπών των τοπικών δήμων. Όταν αφορά ένα ακίνητο για αστυνομικό τμήμα, ουδείς θα αντιλέξει. Όταν αφορά ένα ακίνητο -όπως για τον Συνεταιρισμό της Ιεράπετρας- αποθήκες για τη συγκέντρωση της αγροτικής παραγωγής κι εδώ δεν θα αντιλέξει κανείς.

Όμως, με απασχολεί μια παράγραφος του ιδίου άρθρου, του άρθρου 26, που γράφει «Μεταβιβάζεται το ανατολικό τμήμα της νησίδος Γυαλί, για να ενισχυθούν τα οικονομικά του Δήμου Νισύρου». Έτυχε να ξέρω τι αφορά το Γυαλί. Κύριε Μανιάτη, κι εσείς το ξέρετε. Το Γυαλί είναι ένα μικρό ηφαιστειογενές νησί -πράγματι διοικητικά ανήκει στον Δήμο Νισύρου- και είναι ένα από τα τρία σημεία της Ελλάδος που παράγουμε στρατηγικά ορυκτά. Ποια είναι αυτά; Η ελαφρόπετρα, ο περλίτης και η ποζολάνη. Είναι σπάνιες πρώτες ύλες για παραγωγή τσιμέντου.

Λέω, λοιπόν, «Κάποια σκοπιμότητα θα έχει η διάταξη». Πηγαίνω στην αιτιολογική έκθεση και επικρατεί σιωπή ως προς το γιατί παραχωρείται. Πηγαίνω εν συνεχεία στην ακρόαση των φορέων, το παρακολουθώ και βλέπω ότι δεν γίνεται καμμία συζήτηση. Αναφέρονται ακροθιγώς και νεφελωδώς κάποιοι τίτλοι από την οθωμανική εποχή, αναφέρονται κάποια σφάλματα για την εποχή που προσαρτήθηκαν τα Δωδεκάνησα στην ελληνική πολιτεία, στην ελληνική επικράτεια. Μόνο μία παρατήρηση έγινε, ότι θα ενδυναμωθούν τα οικονομικά του δήμου αν μεταφερθεί το ορυχείο εκεί.

Θέλω να πω κάτι. Εγώ δεν είμαι αντίθετος με αυτές τις μεταβιβάσεις. Όμως, είμαι αντίθετος με τον τρόπο που γίνονται από το Υπουργείο Οικονομικών μονομερώς, που υποβάλλονται αιτήματα, προφανώς τοπικά, και ικανοποιούνται ασμένως, χωρίς να εξετάζεται η ουσία.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Το Γυαλί είναι το νησί που βγάζει ορυκτό το οποίο εφοδιάζει την παγκόσμια τσιμεντοβιομηχανία. Η μεταβίβαση στον δήμο δεν θα βοηθήσει περιβαλλοντικά.

Πρέπει να πω το εξής: Ξεχάσατε ότι είναι κηρυγμένος αρχαιολογικός χώρος, ότι είναι κηρυγμένο τοπίου ιδιαιτέρου φυσικού κάλους και προστατεύεται πολλαπλώς. Αποδεχθήκατε ένα αίτημα και θα είχατε άλλη λύση, αν θέλατε, κύριοι Υπουργοί. Ποια θα ήταν η λύση; Η λύση θα ήταν το μισθωτικό δικαίωμα το οποίο έχει το δημόσιο, να διατηρηθεί και το μίσθωμα να το παίρνει ο δήμος. Καμμία αντίρρηση! Όμως, δεν συμφωνώ με τον τρόπο που κάνετε τη μεταβίβαση. Μόνο στην Κίμωλο έχει ακόμα στην Ελλάδα αντίστοιχα ορυκτά -αν θέλετε να ξέρετε στην Κυβέρνηση- και αυτά πάλι ηφαιστιογενή, γιατί προέρχονται από το Ηφαίστειο της Μήλου. Εδώ προέρχονται από τα Ηφαίστεια της Νισύρου και του Γυαλιού.

Αφήσατε, λοιπόν, τα εξής: Πώς θα ελέγχονται οι περιβαλλοντικοί όροι; Είναι το πρώτο ερώτημά μου.

Σήμερα με τα μισθωτήρια αυτά των ορυχείων που παραχωρεί το δημόσιο, συμβατικοί όροι είναι και οι περιβαλλοντικοί, συμβατικοί όροι είναι και οι όροι των τεχνικών μελετών εκμετάλλευσης. Πώς θα ελέγχονται αυτά, όταν δεν έχετε καμμία συνεννόηση με το Υπουργείο Περιβάλλοντος, όταν δεν έχετε καμμία συνεννόηση με τη στρατηγική;

Υπάρχει ένα νομοσχέδιο σε διαβούλευση, κυρία Υφυπουργέ, για τον ορυκτό πλούτο. Δεν περιμένατε να το δείτε για να τα συνδέσετε; Αύριο θα έχετε προβλήματα. Σας λέω ότι αυτά αφορούν τη διατήρηση της παραγωγικής βάσης της χώρας. Δεν έχουμε πολλά να προτείνουμε. Έχουμε ελάχιστα. Έχουμε ορυκτό πλούτο, έχουμε τουρισμό και κάποια υποτυπώδη αγροτική παραγωγή. Καταφέραμε την βιομηχανία να την εξοβελίσουμε από την ελληνική οικονομική ζωή.

Δείτε τα σας παρακαλώ πολύ αυτά. Δεν έχω τίποτα με τον δήμο, δεν έχω τίποτα με τους κατοίκους εκεί. Όμως, επειδή αυτά ενισχύουν την οικονομική ανάπτυξη, τη διατήρηση μιας ανταγωνιστικότητας στον τομέα των ορυκτών της Ελλάδος, θα έχετε προβλήματα.

Τα λέω εκ προοιμίου και συγχωρείστε με που τα επαναλαμβάνω. Τα λέω και με εγωισμό, αν θέλετε, γιατί έχω σε αυτόν τον τομέα σαράντα χρόνια εμπειρίας και μπορώ να κρίνω.

Τη διάταξη αυτή θα πρέπει να την τροποποιήσετε. Να παραχωρήσετε τα έσοδα του δημοσίου στον δήμο, ως ανταποδοτική. Ο δήμος δεν έχει ούτε τεχνικές υπηρεσίες, δεν έχει τίποτα- γιατί αύριο θα έχετε άλλα αιτήματα, από άλλες περιοχές, ενώ χρειάζεται κεντρικός κυβερνητικός σχεδιασμός για τον ορυκτό πλούτο. Δεν χρειάζονται αποσπασματικές και μεμονωμένες ενέργειες. Θα είναι μια αποτυχία και εις βάρος του δήμου. Ξέρετε γιατί αύριο; Διότι ο δήμος θα λειτουργήσει για την απόκτηση ωφελειών οικονομικών και δεν θα μπορούν να τηρηθούν περιβαλλοντικοί όροι.

Θα θυμίσω κάτι. Το Γυαλί είναι το νησί που έφερε τον οψιδιανό. Ξέρετε ότι ήταν το πρώτο ορυκτό με το οποίο έγιναν τα πρώτα εργαλεία στη λίθινη εποχή, που έφερε τον πολιτισμό. Να μην το καταστρέψουμε με άκρατη εκμετάλλευση.

Πάμε παρακάτω. Είπα νομίζω αρκετά γι’ αυτό.

**ΙΩΑΝΝΗΣ ΜΑΝΙΑΤΗΣ:** Να τον ακούσετε τον κ. Καρρά σε αυτό που λέει, κύριε Υπουργέ. Έχει απόλυτο δίκιο.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, μη διακόπτετε.

Συνεχίστε, κύριε Καρρά.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Πάμε στο επόμενο θέμα. Πάλι περιβαλλοντικό θέμα. Βλέπω μία ιδιαίτερη αδιαφορία για το περιβάλλον σε αυτό το νομοσχέδιο.

Τι βλέπω; Τα άρθρα 53 και 54. Τι μας λέτε σε αυτά; Μας λέτε: «Οι δήμοι δεν φρόντισαν να έχουν περιβαλλοντικούς όρους για να λειτουργούν τις ιαματικές πηγές, για τον ιαματικό τουρισμό. Τι να κάνουμε; Δεν τα κατάφεραν. Ας λειτουργήσουν δύο χρόνια ακόμα.».

Στο άρθρο 53 μας λέτε: «Για τα τουριστικά καταλύματα ότι οι ιδιώτες δεν πήραν περιβαλλοντικούς όρους. Ας λειτουργήσουν.».

Έχω προτείνει προ δύο ετών στην Αίθουσα τη λύση. Να αφήσετε την έννοια των εγκρίσεων περιβαλλοντικών μελετών -το προβλέπει ο νόμος του κ. Μανιάτη να δεχθείτε- τις πρότυπες περιβαλλοντικές δεσμεύσεις. Να βγάλετε, σε συνεννόηση με το Υπουργείο Περιβάλλοντος, όρους περιβαλλοντικούς που θα είναι άμεσης εφαρμογής, δεν θα έχουν την ανάγκη καμμίας έγκρισης και θα μπορεί να ελέγχεται η εφαρμογή τους και η προστασία του περιβάλλοντος.

Τελειώνοντας, θέλω να κάνω ένα σχόλιο για την προχειρότητα της νομοθεσίας. Πηγαίνω στο άρθρο 43. Λέει το άρθρο 43 ότι καταργείται κάθε διάταξη για μη μισθολογική παροχή, η οποία ισχύει. Συγκεκριμένα, δίνει το παράδειγμα ότι καταργούνται προγράμματα για (ιδιωτικά) ασφαλιστήρια συμβόλαια και προγράμματα για ιατροφαρμακευτική περίθαλψη που παρέχεται σε προσωπικό ορισμένων υπηρεσιών.

Ξέρετε κάτι, κύριε Υπουργέ των Οικονομικών; Παρακαλώ προσέξτε το αυτό. Χθες ψηφίστηκε διάταξη στο νόμο του Υπουργείου Εσωτερικών που παρέχει ασφαλιστικά συμβόλαια και μη μισθολογικές παροχές στο προσωπικό της ΕΕΤΑΑ. Δεν θέλει η Κυβέρνηση να το ακούσει. Δεν με ενδιαφέρει.

Κάνω την ερώτηση: Σήμερα τα καταργείτε. Η κατάργηση ισχύει και για εκείνα που νομοθετούσε η Βουλή εν ολομελεία με πρόταση της Κυβέρνησης χθες; Εν πάση περιπτώσει, αποφασίστε τι θέλετε. Θέλετε να έχουν μη μισθολογικές παροχές; Θέλετε να έχουν ξεχωριστά ασφαλιστήρια συμβόλαια ή δεν θέλετε να έχουν; Αν θέλετε να έχουν, θέλετε να έχουν κάποιοι επιλεκτικά, ούτως ώστε να ανταποκρίνονται στην κυβερνώσα παράταξη ή όχι;

Δεν περιμένω απάντηση, διότι καταλαβαίνω ότι δεν έχετε.

Ευχαριστώ, κύριε Πρόεδρε.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Καρρά.

Τον λόγο έχει ο κ. Χρήστος Μπγιάλας από το ΣΥΡΙΖΑ.

**ΧΡΗΣΤΟΣ ΜΠΓΙΑΛΑΣ:** Ευχαριστώ, κύριε Πρόεδρε.

Στην Ολομέλεια σήμερα συζητάμε την κύρωση μίας σύμβασης, η οποία θεωρώ ότι είναι σημαντική, απ’ ό,τι ακούστηκε και απ’ όλες τις πλευρές, όλων των κομμάτων. Στην κύρωση της σύμβασης θα ψηφιστεί η αυτόματη ανταλλαγή πληροφοριών για ζητήματα φοροδιαφυγής, κάτι το οποίο νομίζω ότι χρειάζονται όλες οι χώρες. Βέβαια, δυστυχώς, αυτές οι κυρώσεις κι αυτές οι αποφάσεις των ανθρώπων που είναι οι πιο ισχυροί ανά τον κόσμο έρχονται με μία σχετική αργοπορία. Είναι, όμως, θετικό.

Από εκεί και πέρα, όμως, το νομοσχέδιο έχει μια σειρά άλλες διατάξεις, οι οποίες διορθώνουν στρεβλές καταστάσεις, εξυπηρετούν κοινωνικές ομάδες, βοηθούν τους ανθρώπους και τους συμπολίτες μας.

Ενδεικτικά αναφέρω τη μείωση του ΦΠΑ στα αγροτικά εφόδια, τα οποία, εκ παραδρομής, δεν είχαν συμπεριληφθεί στον προηγούμενο νόμο, το τέλος επιτηδεύματος σε υποκαταστήματα τα οποία είναι έως τριάντα μέρες, αλλά και σε τουριστικά καταλύματα που συνιστούν με την ίδια άδεια λειτουργίας.

Έχουμε μία σημαντική διάταξη για τα ανασφάλιστα, για να σταματήσει πλέον αυτό το καρκίνωμα. Βέβαια, έχουμε μία ακόμα τροπολογία –δεν έχει έρθει ακόμα ο Υπουργός για να την υποστηρίξει, αλλά μας διανεμήθηκε- όπου υπάρχει η οριστική διαγραφή των οχημάτων των οποίων οι πινακίδες είχαν παραδοθεί προ του Μάρτη του 2004. Βρίσκονταν σε ακινησία, αλλά παρ’ όλα αυτά βρίσκονταν στους φορολογούμενους και εμφανίζονταν και στο TAXIS κι έτσι υπάρχει μία στρεβλή κατάσταση του Μητρώου Οχημάτων.

Πέρα από αυτά, όμως, θα ήθελα να αναφερθώ ενδεικτικά σε κάποιες τροπολογίες, όπως για την αναπροσαρμογή των αντικειμενικών αξιών και τη σύσταση επιτροπής. Αυτό το οποίο θα ήθελα να επισημάνω, κυρία Υπουργέ και κύριε Υπουργέ, είναι ότι εδώ στις νέες αντικειμενικές αξίες, οι οποίες θα βγουν με βάση τις εμπορικές, θα πρέπει να επισημανθεί στην επιτροπή ότι τον τελευταίο χρόνο στον οποίο στο «πόθεν έσχες» συμπεριλαμβάνεται η πραγματική αξία, έχει παρουσιαστεί το φαινόμενο πάρα πολλά συμβόλαια να γίνονται σε συμφωνία του πωλητή με τον αγοραστή και να δηλώνεται πολύ χαμηλό αντίτιμο, μόνο και μόνο για να υπάρχει η κάλυψη του «πόθεν έσχες».

Έχουμε έτσι τεράστιες διαφορές ανάμεσα στις αντικειμενικές αξίες, στην πραγματική που είναι η εμπορική και δεν φαίνεται πουθενά και στην τιμή η οποία εμφανίζεται στο συμβόλαιο. Γιατί βλέπουμε ότι στην τροπολογία αναφέρεται ότι η επιτροπή θα πάρει στοιχεία από τις μεταβιβάσεις των συμβολαίων. Σας επισημαίνω -είναι μέσα από την πραγματική κατάσταση που επικρατεί αυτή τη στιγμή- ότι οι πραγματικές αξίες, οι εμπορικές αξίες με αυτές που εμφανίζονται στα συμβόλαια έχουν τεράστια απόκλιση προς τα κάτω.

Έχουμε την εξής πολύ θετική τροπολογία, η οποία δημιουργεί επιστροφή φόρων έως 10.000 ευρώ σε φόρους εισοδήματος στα νομικά πρόσωπα, αλλά και σε ΦΠΑ, σε όλες τις κατηγορίες των επαγγελματιών. Είναι μία πολύ καλή τροπολογία, ώστε να σταματήσει αυτός ο Γολγοθάς ανθρώπων οι οποίοι παλεύουν κι αγωνίζονται και κάνουν εξαγωγές, είτε με διαφορά συντελεστών ΦΠΑ είτε λόγω εξαγωγών, έχουν να πάρουν μία επιστροφή 3.000 έως 10.000 ευρώ, να μη μπορούν να τα πάρουν, να μπαίνουν σε τακτικό έλεγχο, να δημιουργούνται τεράστια προβλήματα και η ρευστότητα αυτών των επιχειρήσεων να δυσκολεύεται.

Εδώ, όμως, θα ήθελα να επισημάνω το εξής. Χωρίς κανέναν έλεγχο, ναι, αλλά να γίνεται απλή διασταύρωση των τιμολογίων, ειδικά όταν πρόκειται για επιστροφές εξαγωγών. Νομίζω ότι είναι απαραίτητο. Αυτό μπορεί να γίνει αυθημερόν, μέσα σε πέντε λεπτά, από τον αρμόδιο υπάλληλο με απλή διασταύρωση των τιμολογίων, για να μην εμφανιστούν τα φαινόμενα των επιστροφών ΦΠΑ που είχαν οι αγρότες του ειδικού καθεστώτος.

Είχαμε φαινόμενα όπου πέντε στρέμματα μηλιές στη Λάρισα, στο τρίτο έτος παραγωγής τους, να έχουν αξία 300.000 ευρώ, για τα οποία ζητούσαν επιστροφή ΦΠΑ. Είχε αναφερθεί κάποτε στα δημοσιεύματα, τότε ήταν 11% και ζητούσε 33.000 επιστροφή αγρότης με πέντε στρέμματα μήλα. Αυτά ως επισημάνσεις όσον αφορά τις τροπολογίες.

Αναφέρθηκαν πολλά πράγματα. Είδαμε ότι οι ομιλητές της Αντιπολίτευσης, επειδή δεν έχουν να πουν κάτι ιδιαίτερο για το νομοσχέδιο, αναφέρονται σε ζητήματα τα οποία άπτονται της προχθεσινής εξόδου της χώρας μας στις αγορές.

Ακούσαμε εδώ ότι ήταν μία αποτυχημένη έξοδος, ότι δεν ήταν σωστή. Συμφωνούν με την έξοδο στις αγορές. Δεν ήταν, όμως, -ας πούμε- η ενδεδειγμένη. Όλα αυτά δεν έχουν καμμία σχέση με αυτά τα οποία υπάρχουν στον διεθνή Τύπο – διάβασα χθες όλο τον διεθνή Τύπο- ο οποίος δεν είναι και φιλικά προσκείμενος ούτε προς την ιδεολογική πλατφόρμα του ΣΥΡΙΖΑ ούτε προς την Κυβέρνηση του ΣΥΡΙΖΑ. Παρ’ όλα αυτά, όμως, όλα τα διεθνή μέσα αναφέρονται με θετικό πρόσημο. Αναφέρουν ότι ήταν μία επιτυχία του Τσίπρα και του Τσακαλώτου και υπάρχουν συγκεκριμένα δημοσιεύματα γι’ αυτό. Αναφέρονται στο μεγάλο και εύστοχο άλμα που έκανε η Ελλάδα και ας μην έχει πάρει και το QE. Αναφέρουν όλα αυτά τα κολακευτικά σχόλια.

Επισημαίνουν, βέβαια, ότι πρέπει να είμαστε εδώ. Το στρατηγικό σχέδιο εξόδου της χώρας στις αγορές και άρα εξόδου από τα μνημόνια για τον Αύγουστο του 2018 πρέπει να τηρηθεί απαρέγκλιτα. Είναι στην ίδια γραμμή με τις δηλώσεις που ο Υπουργός Οικονομικών, ο Ευκλείδης Τσακαλώτος, έκανε προχθές μόλις έκλεισαν οι προσφορές.

Βέβαια ας δει κάποιος και τη συνέντευξη του Υπουργού της κυβέρνησης Σαμαρά, του κ. Γκίκα Χαρδούβελη. Λέει ότι ήταν πολύ επιτυχημένη η έξοδος. Έχει δηλαδή, τελείως διαφορετική άποψη με αυτά που μας παρουσιάζετε εσείς αυτή τη στιγμή.

Αυτό, όμως, λέγεται για έναν λόγο. Διότι, με την έξοδο στις αγορές, με το ότι έκλεισε η αξιολόγηση, έχει καταρρεύσει όλη η αντιπολιτευτική σας γραμμή, έχει καταρρεύσει όλο το αντιπολιτευτικό σας αφήγημα. Γι’ αυτό μας αναμασάτε τα ίδια και τα ίδια.

Κύριοι συνάδελφοι της Αντιπολίτευσης, βρείτε ένα νέο αφήγημα πλέον. Καθίστε, σκεφθείτε και βρείτε έναν νέο αντιπολιτευτικό στόχο και ένα νέο αντιπολιτευτικό αφήγημα. Αυτά που κάνετε δεν οδηγούν πουθενά.

Θέλω να κάνω και μία επισήμανση για να κλείσω, κύριε Πρόεδρε. Ακούσαμε εδώ από τον κ. Σταϊκούρα ότι το νομοσχέδιο αυτό δίνει επιδόματα. Πάντως ένα είναι σίγουρο. Επίδομα σφραγίδας δεν δίνει, να το ξεκαθαρίσουμε. Γιατί το ακούσαμε και αυτό αυτές τις μέρες. Δεν δίνει, όμως, ούτε επίδομα προσέλευσης, το οποίο έδιναν οι δικές σας κυβερνήσεις. Το ξεχάσαμε; Δίνατε επιδόματα έγκαιρης προσέλευσης! Αυτά δεν δίνονται. Δίνονται αυτά τα οποία έχουν δικαίωμα να πάρουν οι εργαζόμενοι, αυτοί οι οποίοι μοχθούν κάθε μέρα για το δημόσιο συμφέρον.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Πριν περάσουμε στην επόμενη ομιλήτρια, θα δώσουμε τον λόγο στον Αναπληρωτή Υπουργό Εσωτερικών κ. Τόσκα για να υποστηρίξει τη μία τροπολογία.

Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Κυρίες και κύριοι, θα υποστηρίξω την τροπολογία με γενικό αριθμό 1153 και ειδικό 184. Από πέρυσι τον Αύγουστο με την ψήφιση του ν.4412 για τις δημόσιες συμβάσεις μπήκαμε σε μια νέα φάση εκτεταμένης και με αλλεπάλληλες ρυθμίσεις αναδιοργάνωσης του δημοσιονομικού συστήματος της χώρας, με την κατάργηση της υπηρεσίας δημοσιονομικού ελέγχου και τη μεταφορά των ελεγκτικών αρμοδιοτήτων στις γενικές διευθύνσεις των οικονομικών υπηρεσιών των Υπουργείων.

Μέσα σε όλο το δημόσιο τομέα υπήρξαν ιδιαίτερες δυσκολίες και στα εποπτευόμενα από εμάς Σώματα Ασφαλείας, στα οποία θα πρέπει να λάβουμε υπόψη τη μεγάλη διασπορά των υπηρεσιών τους σε όλη την επικράτεια και την ανάγκη να ανταποκρίνονται ταχύτατα στις όποιες απαιτήσεις του επιχειρησιακού τους ρόλου.

Αντίστοιχες δυσκολίες είχαν βέβαια και οι ελεγκτικές υπηρεσίες, οι οποίες συχνά και με υπερβάλλοντα ζήλο μερικές φορές απέρριπταν κάποιες δαπάνες για ψύλλου πήδημα, που λέει ο λόγος.

Για να μη δημιουργηθεί η εσφαλμένη εντύπωση ότι αυτές οι αρρυθμίες προκλήθηκαν τάχα επί των ημερών της παρούσας Κυβέρνησης, διευκρινίζω ότι έχουμε και δαπάνες που δεν έχουν τακτοποιηθεί από πλευράς δημόσιου λογιστικού από το 2014.

Ερχόμαστε, λοιπόν, τώρα να κλείσουμε, με τροπολογία που καταθέτουμε, αυτό το άσκοπο κενό προς όφελος σε τελευταία ανάλυση της εθνικής μας οικονομίας, διοχετεύοντας το χρήμα που υπάρχει στον κρατικό προϋπολογισμό για την κάλυψη των ληξιπρόθεσμων οφειλών που υπάρχουν -και που μέχρι τώρα υπήρχαν- με τη μορφή παγωμένων πιστώσεων.

Έτσι τακτοποιούμε μέρος των δαπανών που αφορούσαν υλικά και εφόδια πρώτης ανάγκης, εφόδια που είναι απόλυτα απαραίτητα, όπως είναι τα καύσιμα κίνησης, ανταλλακτικά, ελαστικά αυτοκινήτων, καθαριότητα και σίτιση αλλοδαπών προσωρινά κρατουμένων κ.λπ..

Από κει και πέρα, υπάρχει μία κοινή υπουργική α;πόφαση των Υπουργείων Οικονομίας και Οικονομικών, που περιγράφει ένα πλαίσιο, στο οποίο θα κινηθούν οι αρμόδιες υπηρεσίες και το οποίο θα αρχίσει να εφαρμόζεται πρακτικά από την 9η Σεπτεμβρίου του τρέχοντος έτους.

Πρέπει, βέβαια, να επισημανθεί ότι και ανεξάρτητες αρχές, όπως η Εθνική Ανεξάρτητη Αρχή Δημοσίων Συμβάσεων, επέμεναν κατά καιρούς σε διάφορα σχήματα, που είναι δύσκολο αν όχι αδύνατον, να εφαρμοστούν. Παραδείγματος χάριν, στο όνομα του κεντρικού προγραμματισμού και της κεντρικής ευθύνης επιμένουν στη διενέργεια κεντρικών διαγωνιστικών διαδικασιών, ενώ υπάρχουν περιπτώσεις που αυτοί είναι πρακτικά αδύνατον να υλοποιηθούν. Για παράδειγμα, στα καύσιμα δεν υπάρχουν εταιρείες διανομής που να καλύπτουν πανελλαδικά το δίκτυο διανομής. Δεν προσέρχονται σε τέτοιους διαγωνισμούς και υπάρχουν αυτά τα προβλήματα.

Είναι αλήθεια ότι με την τροπολογία που προωθούμε έχουμε δημιουργήσει ασφυκτικά περιθώρια προσαρμογής στην Ελληνική Αστυνομία και το Πυροσβεστικό Σώμα. Πρέπει ουσιαστικά να εκδώσουμε διαπιστωτική πράξη κυριολεκτικά σχεδόν χθες, ενώ η κοινή υπουργική απόφαση ορίζει ότι η έναρξη εφαρμογής θα γίνει την 9η Σεπτεμβρίου του 2017.

Νομίζω, λοιπόν, κύριε Πρόεδρε, αγαπητές και αγαπητοί κυρίες και κύριοι συνάδελφοι με οικονομική αρμοδιότητα, ότι δεν θα έχετε αντίρρηση η λήξη της προθεσμίας που αναφέρεται στην τροπολογία, να ορισθεί η 9η Σεπτεμβρίου, για να είμαστε σωστά ευθυγραμμισμένοι.

Αυτή είναι μία ελάχιστη διόρθωση που θέλω να προτείνω στο σημείο και μόνο αυτό. Επαναλαμβάνω ότι μπορούν απροβλημάτιστα να τη δεχθούν οι παριστάμενοι κύριοι συνάδελφοι για να μην δέχομαι κι εγώ παράπονα ότι μεταχειριζόμαστε σκληρά τους υφισταμένους μας.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς. Ευχαριστούμε τον κ. Τόσκα.

Κύριε Τόσκα, να δώσετε την τροπολογία για να διανεμηθεί στους Βουλευτές.

Τώρα τον λόγο έχει η κ. Βούλτεψη.

**ΣΟΦΙΑ ΒΟΥΛΤΕΨΗ:** Ευχαριστώ πολύ, κύριε Πρόεδρε.

Σήμερα διαπιστώσαμε επικίνδυνα καιρικά φαινόμενα. Έβρεξε πολλές τροπολογίες και καθώς παρακολουθούμε τους Υπουργούς να παρελαύνουν και να τις αναπτύσσουν και κυρίως παρακολουθώντας την Υφυπουργό κυρία Παπανάτσιου να τις λέει χωρίς να παίρνει ανάσα, δεν μπορούμε να μην σκεφθούμε την ηρωική εποχή των ΣΥΡΙΖΑ-ΑΝΕΛ, όταν με την παραμικρή τροπολογία εδώ μέσα γινόταν ο κακός χαμός. Ο κ. Λαφαζάνης σηκωνόταν επάνω και μιλούσε για πραξικοπήματα, για χούντες με κοινοβουλευτικούς μανδύες. Τότε είχατε τον κ. Λαφαζάνη εδώ Κοινοβουλευτικό Εκπρόσωπο να τα λέει όλα αυτά, στα κανάλια είχατε τον κ. Βαρουφάκη. Τώρα βρίζεστε και με τους δυο, αύριο μπορεί να είστε ξανά μαζί. Είναι γνωστά αυτά.

Καθώς πλησιάζει το τέλος του Ιουλίου και μαζί με αυτό οι Έλληνες βρίσκονται αντιμέτωποι με την καταληκτική ημερομηνία καταβολής των ληστρικών φορολογικών τους υποχρεώσεων, ακούμε, κυρίες και κύριοι συνάδελφοι, τα κυβερνητικά στελέχη με επικεφαλής τον ίδιο τον Πρωθυπουργό, να αραδιάζουν τα πιο εξοργιστικά επιχειρήματα και τις πιο ανόητες δικαιολογίες.

Τι μας λέει αυτές τις μέρες ο κ. Τσίπρας, δίνοντας συνεντεύξεις εντός και εκτός συνόρων από το πρωί έως το βράδυ; «Έκανα λάθη, ήταν λανθασμένες οι επιλογές μου ως προς την επιλογή προσώπων. Υποτίμησα τους διεθνείς συσχετισμούς. Υπερτίμησα την ποσοτική χαλάρωση. Είμαι ψεύτης, αλλά δεν είμαι κλέφτης».

Υπάρχει άλλη μεγαλύτερη ομολογία αποτυχίας; Πότε λέμε, δηλαδή, ότι ένας ηγέτης, ένας αρχηγός είναι αποτυχημένος; Δεν το λέμε όταν δεν ξέρει να διαλέγει συνεργάτες, δεν ξέρει να αξιολογεί το διεθνές περιβάλλον, προβαίνει σε λανθασμένες εκτιμήσεις, δεν προβλέπει, όταν η πολιτική είναι η τέχνη του προβλέπειν;

Τι μας λέει μετά από όλα αυτά αυτές τις μέρες ο κ. Τσίπρας; «Α, δεν υπάρχει θέμα, διότι μετά πήγα ξανά σε εκλογές και ο λαός επιβράβευσε τα λάθη και τις αποτυχίες μου. Δηλαδή, είμαι μεν αποτυχημένος –λέει ο κ. Τσίπρας- σε όλα, αλλά ξέρω καλά την τέχνη να κοροϊδεύω και να εξαπατώ τον λαό». Άλλωστε, και οι παραστάσεις που δίνονταν εδώ από τον κ. Λαφαζάνη και τους λοιπούς του ΣΥΡΙΖΑ τον ηρωικό καιρό, ήταν μια παράσταση, πράγματι, γιατί δημιουργούσαν με αυτό το μένος και την ορμή την αίσθηση στο λαό ότι αυτοί εδώ θα έρθουν να τα αλλάξουν όλα, να σκίσουν τα μνημόνια ντάλα μεσημέρι, όπως λέγατε.

Λέει, επίσης, ο κ. Τσίπρας ότι στις εκλογές του Ιανουαρίου του 2015 ο λαός του έδωσε εντολή για σκληρή διαπραγμάτευση και ότι μετά, αφού τα έκανε σαλάτα και έφτασε τη χώρα στο χείλος της καταστροφής, ο λαός, ερωτηθείς ξανά τον Σεπτέμβριο του 2015, του είπε «μπράβο που απέτυχες σε όλα, αλλά συνέχισε, είσαι πολύ ωραίος».

Η αλήθεια, βέβαια, είναι ότι ο λαός δεν σας έδωσε τον Γενάρη του 2015 εντολή για σκληρή διαπραγμάτευση. Σας έδωσε εντολή να σκίσετε τα μνημόνια ντάλα μεσημέρι, να καταργήσετε τον ΕΝΦΙΑ, να βαράτε τα νταούλια και να χορεύουν όλοι οι εχθροί και οι αγορές, να διώξετε το ΔΝΤ και τους τροϊκανούς και τον Σεπτέμβρη, όταν πήγατε στις εκλογές, κυρίες και κύριοι συνάδελφοι, δεν τους είπατε αυτά που θα κάνετε. Τους λέγατε πάλι για παράλληλο πρόγραμμα. Δεν τους είπατε ούτε για τα υπερταμεία των εκατό χρόνων, ούτε ότι θα τους κόψετε τις επικουρικές, ούτε ότι θα δώσετε όλα τα δάνειά τους και τα εξυπηρετούμενα και τα μη εξυπηρετούμενα στα κοράκια της καταστροφής στα ξένα funs.

Επομένως, ο λαός δεν επικύρωσε τον Σεπτέμβρη αυτά τα οποία λέει ο κ. Τσίπρας τώρα. Διότι, αν λέτε ότι του λαού του είχατε πει ότι θα του κόψετε τις επικουρικές και ήρθε τρέχοντας και σας ψήφισε, τότε υποτιμάτε τη νοημοσύνη του ελληνικού λαού και η τιμωρία για κάτι τέτοιο πάντοτε είναι σκληρή.

Τι μας λέτε αυτό το τελευταίο διάστημα; Ότι πρέπει να χοροπηδάμε από τη χαρά μας, γιατί βγήκαμε από τη διαδικασία του υπερβολικού ελλείμματος και γιατί βγήκαμε στις αγορές. Συγγνώμη, με ποια διαδικασία υπερβολικού ελλείμματος θα μπορούσαμε να είχαμε παραμείνει, όταν έχουμε πλεονάσματα και όταν είμαστε σε μνημόνια τόσα χρόνια; Διότι η διαδικασία του υπερβολικού ελλείμματος, για να καταλαβαίνει και όποιος ακούει, είναι τιμωρητικά μέτρα. Τι άλλα τιμωρητικά μέτρα, δηλαδή, από τόσα μνημόνια θα μας είχαν επιβάλει, ώστε να πανηγυρίζετε τώρα ότι δεν μας τιμώρησαν κι άλλο;

Όσον αφορά τις αγορές, τώρα έχουμε το καινούργιο αφήγημα. «Η δική μας έξοδος είναι καλύτερη», λέει ο ΣΥΡΙΖΑ. Ποιανού είναι καλύτερη η έξοδος. Ο παριστάμενος Υπουργός εδώ ο κ. Τσακαλώτος, που έλεγε, όταν βγήκε η Ελλάδα στις αγορές το 2014, ότι η πλειοψηφία της ελληνικής κοινωνίας δεν πρόκειται να δει κανένα καλό, διότι η σκληρή πραγματικότητα είναι άλλη και ότι είναι επικοινωνιακές ενέργειες και διάφορα τέτοια, προφανώς…

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Όλα σωστά είναι.

**ΣΟΦΙΑ ΒΟΥΛΤΕΨΗ:** Όλα σωστά.

Τώρα, λοιπόν, που βγαίνετε εσείς στις αγορές, ο ελληνικός λαός είναι πολύ ευχαριστημένος, δεν πληρώνει φόρους, δεν βασανίζεται, δεν τρέχει να ψάχνει για τον ΕΦΚΑ, δεν ξέρει τίποτε, είναι όλοι ευχαριστημένοι και βγήκαν στις αγορές και πανηγυρίζουν.

Η δική σας έξοδος, λοιπόν, λέτε ότι είναι καλύτερη. Αυτό λέτε. Μάλιστα, επειδή δεν μπορείτε να το πείτε πλήρως αυτό, τι λέτε; Η δεύτερη έξοδος των ΣαμαροΒενιζέλων ήταν κακή, όχι η πρώτη. Γιατί ήταν κακή και αποτυχημένη η δεύτερη έξοδος, που το λέτε και το λέει και ο κ. Δραγασάκης; Γιατί; Βγήκε μία χαρά με 3,5% επιτόκιο, μέσα σε μία διεθνή αναταραχή και απέδειξε η Ελλάδα τότε ότι σε μικρό χρονικό διάστημα μπορεί να βγει και να ξαναβγεί στις αγορές και αυτό να έχει συνέχεια. Άσε που εμείς είχαμε πάρει δύο τράπεζες και εσείς πήρατε όλο το κεφάλαιο μαζί σας, πέντε τράπεζες, Merrill Lynch και τον έναν και τον άλλον, για να βγείτε στις αγορές. Άλλο που λέτε ότι δεν μπήκαν στα ομόλογα, στο μισό ποσό δηλαδή, τα hedge funds. Περισσότερο μπήκαν τα hedge funds, τώρα με τη δική σας έξοδο, παρά με την έξοδο των ΣαμαροΒενιζέλων.

Επίσης, θέλω να πω στον κύριο συνάδελφο που είπε ότι ο διεθνής Τύπος τους χειροκροτεί κ.λπ., το εξής: Κύριε συνάδελφε, όταν βγήκαμε στις αγορές το 2014, ο διεθνής Τύπος διθυράμβους έκανε πάλι. Έλεγε ότι το ρεύμα γυρίζει για την Ελλάδα, επενδυτές σκίζονται για τα ελληνικά ομόλογα, αλλά τότε δεν τα διαβάζατε εσείς, είχατε άλλα πράγματα στο νου σας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, μισό λεπτό να ολοκληρώσω τη φράση μου, παρακαλώ.

Κατόπιν τούτου, κοιτάξτε να δείτε, το βασικό αυτή τη στιγμή είναι εάν η Ελλάδα βρίσκεται σε κάποιον δρόμο που να μπορεί να έχει πράγματι τη δυνατότητα να βγει από την επιτροπεία. Με όλα αυτά τα μνημόνια, όμως, με τις φορολογικές υποχρεώσεις και με όλα αυτά τα οποία φέρνετε σωρηδόν, αυτό δεν μπορεί να αποτελεί προοπτική για τη χώρα.

Επομένως, το μόνο που μένει είναι η προπαγάνδα και ο επικοινωνιακός χειρισμός αυτής της ιστορίας περί αγορών, που σήμερα είναι καλές και σας ευνοούν και τότε ήταν κακές και τις αποκαλούσατε «το μαντρόσκυλο του συστήματος». Τα θυμάστε αυτά, πιστεύω, κύριε Τσακαλώτε. Λέγατε ότι είναι διεθνείς απατεώνες, ότι είναι το μαντρόσκυλο του συστήματος και ο κ. Τσίπρας έλεγε ότι η Κυβέρνησή του θα γυρίσει τις πλάτες στις αγορές και θα πετάξει στα σκουπίδια τους διεθνείς οίκους. Αυτά έλεγε ο κ. Τσίπρας. Απλώς λέτε ψέματα. Βρίσκεστε όχι σε αυταπάτη, αλλά σε μία διαρκή απάτη και λέτε συνεχώς ψέματα.

Ευχαριστώ, κύριε Πρόεδρε.

**ΧΡΗΣΤΟΣ ΑΝΤΩΝΙΟΥ:** Για το νομοσχέδιο δεν είπατε τίποτα όμως.

**ΣΟΦΙΑ ΒΟΥΛΤΕΨΗ:** Ό,τι θέλω λέω από το Βήμα της Βουλής. Το ξέρετε.

**ΠΡΟΕΔΡΕΥΩΝ (Γεώργιος Λαμπρούλης):** Πριν δώσω τον λόγο στην κ. Μεγαλοοικονόμου, ζήτησε τον λόγο ο κ. Τσακαλώτος για μία τροπολογία που ήδη σας έχει διανεμηθεί.

Ορίστε, κύριε Υπουργέ, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Πόσο χρόνο θέλετε, κύριε Υπουργέ; Τρία λεπτά;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Όχι, λίγο παραπάνω. Θέλω να απαντήσω -γιατί έχουν κάνει πολλές ερωτήσεις- για την έξοδο στις αγορές. Οπότε, θέλω πέντε, έξι λεπτά για αυτό και τρία λεπτά για την τροπολογία.

**ΠΡΟΕΔΡΕΥΩΝ (Γεώργιος Λαμπρούλης):** Εντάξει.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ευχαριστώ, κύριε Πρόεδρε.

Πρέπει να σας πω, κυρίες και κύριοι συνάδελφοι, ότι πριν από τις τελευταίες δύο εβδομάδες είχα μία πολύ μεγάλη ανησυχία για τον φίλο μου, τον Γιάνη τον Βαρουφάκη. Δηλαδή, είχα μείνει με την εντύπωση ότι και τα κόμματα της Αντιπολίτευσης αλλά και οι εφημερίδες θεωρούσαν ότι ήταν υπεύθυνος για την καταστροφή της Ελλάδας, θεωρούσαν ότι φταίει που η Ελλάδα δεν βγήκε στο ευρώ τα τελευταία δύο χρόνια, ότι πρέπει να γίνει μία μεγάλη καταγγελία και μία ενδελεχής εξέταση της εποχής του.

Καταλαβαίνω ότι τα λόγια του Βαρουφάκη τα προσέχουν η Νέα Δημοκρατία και το ΠΑΣΟΚ σχεδόν με θρησκευτική ευλάβεια και ότι οι εφημερίδες, που τον κατηγορούσαν, δημοσιεύουν όλα τα λόγια του. Ούτε ποσοστά να έπαιρναν δεν θα τα αναπαρήγαγαν τόσο πολύ, ασχέτως αν ήταν σε ένα βιβλίο που βγήκε πριν από τρεις μήνες.

Θεωρεί το ΠΑΣΟΚ ότι πολύ καλά τα λέει ο κ. Βαρουφάκης και ότι πρέπει ο Πρωθυπουργός να ζητήσει συγγνώμη και από τον κ. Σαμαρά και από τον κ. Στουρνάρα για αυτά που έλεγε πριν για την έξοδο στις αγορές. Έχει αλλάξει το κλίμα υπέρ του φίλου μου. Άρα δεν χρειάζεται ούτε να ανησυχώ ούτε να στενοχωριέμαι πια. Αυτό είναι ένα βάρος που έχει φύγει από πάνω μου.

Νομίζω ότι πρέπει να συζητήσουμε σοβαρά την έξοδο στις αγορές. Έχω ακούσει φοβερά επιχειρήματα στη Βουλή σήμερα, που ξεπερνάνε την οικονομική επιστήμη. Δεν είναι κυρίαρχο να συγκρίνουμε -ούτε το έχω κάνει ούτε έχω δώσει πολύ μεγάλο βάρος εγώ- την έξοδο σήμερα με την έξοδο του 2014. Ούτε μπορούμε να συζητήσουμε με σοβαρό τρόπο την τιμή που υπάρχει τώρα με αυτήν που βγαίνουν στις αγορές η Πορτογαλία ή η Ιρλανδία. Δεν είναι σοβαρές συγκρίσεις αυτές.

Περιμένω περισσότερο υπεύθυνες και πιο σοβαρές παρεμβάσεις στη Βουλή. Δεν μπορείς να συγκρίνεις, για παράδειγμα, την Ελλάδα, που είναι σε πρόγραμμα, με χώρες που δεν είναι σε πρόγραμμα. Δεν μπορείς να συγκρίνεις την Ελλάδα, που είχε PSI -να μην ξαναμπούμε στη συζήτηση αν ήταν καλό ή κακό το PSI, αλλά δημιούργησε μεγάλη ταραχή στις αγορές και κλόνισε την εμπιστοσύνη τους- με χώρες που δεν είχαν κούρεμα των ιδιωτικών ομολόγων. Δεν μπορείς να κάνεις αυτή τη σύγκριση και δεν είσαι σοβαρός όταν κάνεις αυτή τη σύγκριση.

Αλλά ούτε αυτό είναι το σοβαρό θέμα. Το θέμα δεν είναι αν η δική μας έξοδος είναι καλύτερη από αυτή του 2014 ή αν είναι καλύτερη από αυτή που μπορούν να κάνουν τώρα η Πορτογαλία ή η Ιρλανδία και η Κύπρος. Δεν πρέπει να αυτή η σύγκριση. Η έξοδος στις αγορές είναι ένα μέσο, δεν είναι ένας σκοπός. Η σύγκριση πρέπει να γίνεται ως προς τα εξής: για ποιον λόγο έχουμε αυτό το μέσο και τι θέλουμε να επιτύχουμε.

Επίσης, πρέπει να συγκρίνουμε συνολικές στρατηγικές. Η στρατηγική της Νέας Δημοκρατίας και του ΠΑΣΟΚ ήταν η εξής, ότι το χρέος είναι βιώσιμο. Είναι βιώσιμο, γιατί έχουμε δεσμευτεί σε πολύ υψηλούς ρυθμούς ανάπτυξης και σε πολύ υψηλά πρωτογενή πλεονάσματα, που το κάνουν βιώσιμο. Κλείνουμε τα μάτια στο γεγονός ότι κανένας πραγματικά δεν πίστευε ούτε ότι θα κάνατε 4,5% και 5% ούτε ότι θα έχετε αυτούς τους ρυθμούς ανάπτυξης, δεν ζητάμε τίποτα για το χρέος, λέμε ότι είναι βιώσιμο και μετά βγαίνουμε στις αγορές.

Μετά λέει κάποιος: «Μα, γιατί βγαίνουν στις αγορές, όταν ξέρουν ότι μετά από λίγους μήνες θα βγουν με υψηλότερο επιτόκιο και δεν θα μπορούν να ξαναβγούν;». Όπως κι έγινε. Διότι λίγους μήνες μετά που βγήκατε στις αγορές, το επιτόκιο ήταν πιο υψηλό, ενώ τώρα, αυτή τη στιγμή, το επιτόκιο που έχουμε εμείς είναι πιο χαμηλό.

**ΣΟΦΙΑ ΒΟΥΛΤΕΨΗ:** Πόσο ήταν δηλαδή;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Είχε φτάσει πάνω από 5%, κ. Βούλτεψη. Δεν τα ξέρετε τα οικονομικά.

**ΣΟΦΙΑ ΒΟΥΛΤΕΨΗ:** Πιο χαμηλό ήταν. Ήταν 3,5%.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Είναι πολλά που δεν ξέρετε. Ιδιαίτερα, όμως, στα οικονομικά έχετε πρόβλημα.

**ΣΟΦΙΑ ΒΟΥΛΤΕΨΗ:** Όχι, εσείς έχετε πρόβλημα.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Σε πολύ μεγάλο φάσμα έχετε πρόβλημα. Δεν θέλω να εξαιρέσω τα οικονομικά στην άγνοιά σας, αλλά νομίζω στα οικονομικά είναι ιδιαίτερη. Ήταν πάνω από 5%.

**ΣΟΦΙΑ ΒΟΥΛΤΕΨΗ:** Να μη λέτε ψέματα.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, μη διακόπτετε, κυρία Βούλτεψη.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Άρα ποια είναι η ουσία και η διαφορά; Είναι ότι η δική μας έξοδος εντάσσεται σε μία συνολική στρατηγική. Αυτή η συνολική στρατηγική θεωρεί ότι η έξοδος είναι μέρος μιας στρατηγικής να βγούμε στις αγορές και να βγούμε από το μνημόνιο. Είναι μία στρατηγική που ενσωματώνει τη λύση για το χρέος που δόθηκε τον Ιούνιο του 2017, πριν από λίγους μήνες, που θα γίνει μεγαλύτερη αποσαφήνιση σε λίγους μήνες, που θα μας επιτρέψει να βγούμε ξανά σε σοβαρό επιτόκιο στις αγορές και να μπορούμε να μειώσουμε την επιτήρηση.

Η στρατηγική στην οποία θα κριθούμε είναι αυτή. Θα κρίνει ο ελληνικός λαός το 2019 τη δική μας στρατηγική, πότε βγήκαμε στις αγορές, με ποιον σκοπό, εντός ποιου προγράμματος και πώς καταφέραμε να βγούμε από το μνημόνιο με τη δική σας στρατηγική που απέτυχε εκ των πραγμάτων. Διότι αν δεν είχε αποτύχει και θα είχατε κλείσει την αξιολόγησή σας και θα είχατε πείσει τον μεσαίο χώρο να ψηφίσει τον Πρόεδρο της Δημοκρατίας…

**ΣΟΦΙΑ ΒΟΥΛΤΕΨΗ:** Ο μεσαίος χώρος ψηφίζει;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** …και θα είχατε το success story που πουλούσατε. Τίποτα από αυτά δεν έγινε.

**ΣΟΦΙΑ ΒΟΥΛΤΕΨΗ:** Αφού ήρθατε εσείς.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κύριε Πρόεδρε, θα μιλάμε συγχρόνως με την κ. Βούλτεψη; Για πόσο ακόμη θα μιλάμε συγχρόνως;

**ΠΡΟΕΔΡΕΥΩΝ (Γεώργιος Λαμπρούλης):** Όχι, δεν επιτρέπεται από τον Κανονισμό.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Θα πρέπει να τη διορθώνετε όμως.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Βούλτεψη, σας παρακαλώ, μη διακόπτετε.

Κάνει φιλότιμες προσπάθειες το Προεδρείο, κύριε Τσακαλώτο. Τι να κάνουμε τώρα; Είναι «ζωηρή».

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Μπορείτε και περισσότερο, κύριε Πρόεδρε. Σας έχω μεγάλη εμπιστοσύνη.

**ΠΡΟΕΔΡΕΥΩΝ (Γεώργιος Λαμπρούλης):** Δεν θα καυγαδίζουμε, ούτε θα μαλώνουμε.

Κύριε Βούλτεψη, σας παρακαλώ μην επεμβαίνετε.

Συνεχίστε την τοποθέτησή σας, κύριε Υπουργέ.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Τελειώνω με το εξής: Η δική μας έξοδος δεν είναι καλύτερη, ούτε επειδή έχει χαμηλότερο επιτόκιο ούτε επειδή έφερε λιγότερα χρήματα. Όλα αυτά είναι αέρας, είναι πολιτικός αφρός. Στο τέλος, ο ελληνικός λαός δεν θα θυμάται ούτε τη δική μας έξοδο ούτε τη δική σας έξοδο. Ο ελληνικός λαός θα θυμάται εάν υπήρχε τη μία φορά μία στρατηγική, όπου η έξοδος στις αγορές ήταν ένα όπλο με στόχο να βγει από το μνημόνιο. Θα θυμάται εάν αυτό άνοιγε τον δρόμο για την επιστροφή της εμπιστοσύνης στην οικονομία και στις επενδύσεις και αν με αυτήν την επιστροφή στους ρυθμούς ανάπτυξης μπορεί να κερδίζει όλος ο ελληνικός λαός και τα στρώματα που εσείς τα είχατε πάντα στο περιθώριο και θα συνεχίσετε να τα έχετε στο περιθώριο. Αυτό είναι. Όλα τα άλλα είναι για τις τηλεοράσεις, για μία, δύο, τρεις μέρες και μετά θα ξεχαστούν. Η ουσία όμως, ότι εμείς έχουμε μια στρατηγική που εντάσσουμε την έξοδο στις αγορές, είναι σημαντική και γι’ αυτήν θα κριθούμε.

Επιστρέφω, κύριε Πρόεδρε, στις τροπολογίες. Πρώτη είναι μία βουλευτική τροπολογία του κ. Κατσίκη με γενικό αριθμό 1152 και ειδικό αριθμό 183, που στην ουσία λέει ότι για να είσαι προϊστάμενος των ΚΕΠ πρέπει να είσαι και υπάλληλος των ΚΕΠ. Νομίζω ότι δεν είναι κάτι που χρειάζεται πολύ μεγάλη συζήτηση.

Επίσης, υπάρχει η τροπολογία με γενικό αριθμό 1155 και ειδικό αριθμό 186, που αναφέρεται στο πολιτιστικό Ίδρυμα «Σταύρος Νιάρχος» και ειδικότερα στο πάρκινγκ, όπου επιτρέπεται να υπάρχει καταβολή αντιτίμου. Προφανώς, η τροπολογία ελέγχει και ρυθμίζει ότι αυτά τα χρήματα θα πάνε για τον σκοπό του Ιδρύματος και όχι για κάτι άλλο και το πώς θα πρέπει να ρυθμιστούν αυτά.

Τέλος, είναι η τροπολογία με γενικό αριθμό 1174 και ειδικό 203, που έχει τέσσερις διατάξεις. Η πρώτη έχει να κάνει με τα πιστωτικά ιδρύματα, όπου δίνεται η δυνατότητα στις συστημικές τράπεζες να μπορούν να ανταλλάξουν προνομιούχες μετοχές είτε με χρήματα είτε με ομόλογα. Έχει γίνει μία πολύ μεγάλη επεξεργασία γι’ αυτό το θέμα, ώστε να μην χάσει το δημόσιο και ίσα-ίσα να κερδίσει από αυτήν την ανταλλαγή αν είναι σε ομόλογα με επιτόκιο πάνω από 6%, και άρα θα υπάρχουν και δημόσια έσοδα.

Είναι η διάταξη για την εταιρεία δημοσίων συμμετοχών, το υπερταμείο όπως το λέμε. Αν θυμάστε, το υπερταμείο έχει ένα διοικητικό σχήμα, που είναι το Διοικητικό Συμβούλιο του υπερταμείου και υπάρχουν τα υποταμεία. Το ένα είναι το ΤΑΙΠΕΔ, είναι το ΤΧΣ, η ΕΤΑΔ και το άλλο είναι για τις δημόσιες επιχειρήσεις, η ΕΔΗΣ, όπου και εκεί θα υπάρχει η προστασία για τα μέλη του Διοικητικού Συμβουλίου που έχουν και το Διοικητικό Συμβούλιο όλου του υπερταμείου. Έχει και κάποιες αλλαγές στις ημερομηνίες, γιατί δεν προλαβαίνουν να διορίσουν το Διοικητικό Συμβούλιο της ΕΔΗΣ.

Επίσης, υπάρχει η τρίτη διάταξη για την αναπλήρωση του Διοικητή της ΑΑΔΕ. Δεν ήταν ξεκάθαρο στον νόμο και τώρα ορίζεται ο τρόπος με τον οποίον γίνεται η αναπλήρωση του διοικητή όταν λείπει.

Τέταρτον, υπάρχουν ζητήματα δαπανών καθαριότητας κτηρίων δημοσίων υπηρεσιών. Με τη διάταξη αυτή, για λόγους δικαιολογημένης εμπιστοσύνης και ισονομίας, ορίζεται ότι θα πρέπει να εκκαθαριστούν και οι δαπάνες οι οποίες δεν είχαν εκκαθαριστεί μέχρι και την έκδοση της 167/17 πράξης ενός τμήματος του Ελεγκτικού Συνεδρίου ή δεν είχε εκδοθεί το αντίστοιχο ένταλμα και οι οποίες αφορούν συμβάσεις καθαριότητας δημοσίων υπηρεσιών.

Έχω και κάποιες νομοτεχνικές βελτιώσεις. Οι πιο πολλές είναι διορθώσεις και μικρές λεκτικές αλλαγές, τις οποίες μπορώ να καταθέσω.

Σύμφωνα με τη μία, όπως συζητήθηκε και στις επιτροπές, διπλασιάζονται τα πρόστιμα στους ομίλους πολυεθνικών επιχειρήσεων.

Μία άλλη, μετά το σεισμό στην Κω έχει την ίδια διευκόλυνση για τον ΕΝΦΙΑ όπως και στη Λέσβο και τρίτον, υπάρχουν διορθώσεις στο άρθρο 47 για το ΣΟΕ, οι οποίες έγιναν για λόγους σαφέστερης αποτύπωσης των αρμοδιοτήτων.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

(Στο σημείο αυτό ο Υπουργός κ. Ευκλείδης Τσακαλώτος καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 137 έως 142)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Οι νομοτεχνικές βελτιώσεις θα διανεμηθούν στο Σώμα.

Να δώσουμε τον λόγο στην κ. Μεγαλοοικονόμου.

**ΙΩΑΝΝΗΣ ΜΑΝΙΑΤΗΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Γεώργιος Λαμπρούλης):** Για ποιον λόγο, κύριε Μανιάτη; Θέλετε να κάνετε μια παρέμβαση στα λεγόμενα του Υπουργού;

**ΙΩΑΝΝΗΣ ΜΑΝΙΑΤΗΣ:** Ναι, κύριε Πρόεδρε. Μια παρέμβαση στα λεγόμενα του Υπουργού.

**ΠΡΟΕΔΡΕΥΩΝ (Γεώργιος Λαμπρούλης):** Να σας δώσω τρία λεπτά και θα ακολουθήσει η κυρία συνάδελφος μετά.

Ορίστε, κύριε Μανιάτη.

**ΙΩΑΝΝΗΣ ΜΑΝΙΑΤΗΣ:** Ομολογώ ότι δεν ξέρω πώς πρέπει να χαρακτηρίσω την ομιλία του κ. Τσακαλώτου.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Πολύ καλή!

**ΙΩΑΝΝΗΣ ΜΑΝΙΑΤΗΣ:** Πολύ καλή; Πολύ καλή;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Σαφέστατη!

**ΙΩΑΝΝΗΣ ΜΑΝΙΑΤΗΣ:** Άρα χαρακτηρίζω ως πολύ κακή τη χθεσινή εμφάνιση στον «ALPHA» του κ. Τσίπρα και χαίρομαι πάρα πολύ που με διευκολύνατε.

Ξέρετε τι είπατε, κύριε Υπουργέ; Ότι ο Πρωθυπουργός σας, ο Πρωθυπουργός που σας διόρισε σε αυτή τη θέση, είναι αέρας. Αυτό είπατε. Και ότι η δουλειά…

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Σταματήστε! Κάποτε μιλήστε σοβαρά.

**ΙΩΑΝΝΗΣ ΜΑΝΙΑΤΗΣ:** Μη διακόπτετε και μην εκνευρίζεστε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ…

**ΙΩΑΝΝΗΣ ΜΑΝΙΑΤΗΣ:** Μην εκνευρίζεστε. Θα τα ακούσετε όλα, όπως σας ακούσαμε, κύριε Τσακαλώτε.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Είστε από σοβαρό κόμμα. Μιλήστε σοβαρά!

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, αφήστε τον κ. Μανιάτη να ολοκληρώσει και αν θέλετε να απαντήσετε μετά.

**ΙΩΑΝΝΗΣ ΜΑΝΙΑΤΗΣ:** Κύριε Πρόεδρε, φαντάζομαι δεν θα συνυπολογίσετε τον θόρυβο που προκαλεί ο κ. Τσακαλώτος στον χρόνο που μου έχετε δώσει.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Μη μιλάτε για τα πέντε λεπτά. Δεν αξίζει αυτό ούτε σε σας ούτε και στο κόμμα σας.

**ΠΡΟΕΔΡΕΥΩΝ (Γεώργιος Λαμπρούλης):** Τώρα δεν ακούγεται κανένας.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Αυτή η έλλειψη κατεβάζει το πολιτικό επίπεδο τόσο χαμηλά. Δεν έχει κατέβει ποτέ τόσο χαμηλά.

**ΙΩΑΝΝΗΣ ΜΑΝΙΑΤΗΣ:** Κύριε Τσακαλώτε, δεν θα σας επιτρέψω να με διακόψετε.

Παρακαλώ, κύριε Πρόεδρε, να ξεκινήσουμε από την αρχή, διότι το ένα λεπτό ήταν του κ. Τσακαλώτου.

**ΠΡΟΕΔΡΕΥΩΝ (Γεώργιος Λαμπρούλης):** Κρατείται ο χρόνος σας, μη στεναχωριέστε.

**ΙΩΑΝΝΗΣ ΜΑΝΙΑΤΗΣ:** Ο κ. Τσακαλώτος, λοιπόν, μας είπε ότι ο Πρωθυπουργός της χώρας είναι αέρας…

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Πού το είπα αυτό; Πού είπα ότι ο Πρωθυπουργός είναι αέρας;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Τσακαλώτο, σας παρακαλώ.

**ΙΩΑΝΝΗΣ ΜΑΝΙΑΤΗΣ:** Και επειδή ακριβώς …

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Σε μένα τολμάτε να το λέτε; Να το πάρετε πίσω τώρα!

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ…

**ΙΩΑΝΝΗΣ ΜΑΝΙΑΤΗΣ:** Στα Πρακτικά… να βρείτε πώς χαρακτηρίσατε εσείς την έξοδο της χώρας στη χθεσινή…

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Δεν ντρέπεστε να το λέτε; Πόσο κάτω μπορείτε να φθάσετε, κύριε Μανιάτη;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, διευκολύνετε τη διαδικασία. Σας παρακαλώ!

**ΙΩΑΝΝΗΣ ΜΑΝΙΑΤΗΣ:** Μας είπατε, λοιπόν, ότι η έξοδος της χώρας δεν ήταν ούτε καλύτερη ούτε χειρότερη από την έξοδο του Σαμαρά και μας είπατε ότι ήταν αέρας.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Έτσι κι αλλιώς θα σε γράψουν οι εφημερίδες. Ό,τι και να πεις, θα σε γράψουν όλες οι εφημερίδες, δεν είναι ανάγκη να λες γελοιότητες.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, σας παρακαλώ.

**ΙΩΑΝΝΗΣ ΜΑΝΙΑΤΗΣ:** Δεν θα σας επιτρέψω με τον θόρυβο που προκαλείτε να είστε πάνω από τη δική μου φωνή. Σας άκουσα με ευλάβεια. Έχετε χρέος, διπλό χρέος, να ακούσετε την Αντιπολίτευση με διπλή ευλάβεια.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Όχι όταν βάζετε λόγια στο στόμα μου που δεν είπα.

**ΙΩΑΝΝΗΣ ΜΑΝΙΑΤΗΣ:** Κύριε Πρόεδρε, επανέρχομαι και παρακαλώ να ξεκινήσουμε τη χρονομέτρηση πάλι.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Είπα εγώ ότι ο κ. Τσίπρας είναι αέρας;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Τσακαλώτο, σας παρακαλώ!

**ΙΩΑΝΝΗΣ ΜΑΝΙΑΤΗΣ:** Επειδή θα κάνω αναγωγή..

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Το είπα;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Τσακαλώτο, σας παρακαλώ.

**ΙΩΑΝΝΗΣ ΜΑΝΙΑΤΗΣ:** Κύριε Υπουργέ, μην εκνευρίζεστε.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Το είπα αυτό το πράγμα;

**ΙΩΑΝΝΗΣ ΜΑΝΙΑΤΗΣ:** Κύριε Υπουργέ των Οικονομικών, βλέπω μεγάλη αναταραχή.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Το είπα;

**ΙΩΑΝΝΗΣ ΜΑΝΙΑΤΗΣ:** Όταν τελειώσω, μπορείτε να πάρετε τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, σας παρακαλώ. Αν θέλετε μετά την ολοκλήρωση της παρέμβασης του κ. Μανιάτη τον λόγο, θα σας δώσω τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ναι, αλλά εσείς ακούσατε τον λόγο μου. Είπα για τον κ. Τσίπρα αυτό;

**ΠΡΟΕΔΡΕΥΩΝ (Γεώργιος Λαμπρούλης):** Μα, τώρα με συγχωρείτε. Θα βάλετε τώρα και μένα στο παιχνίδι της ψευδοαντιπαράθεσής σας; Θα με βάλετε να πάρω θέση; Σας παρακαλώ πολύ!

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ο κ. Μανιάτης θέλει να βγει στην τηλεόραση!

**ΠΡΟΕΔΡΕΥΩΝ (Γεώργιος Λαμπρούλης):** Αφήστε τον κ. Μανιάτη να ολοκληρώσει και έχετε κάθε δικαίωμα να ζητήσετε τον λόγο, να δώσετε εξηγήσεις, αν θέλετε, να παρέμβετε, να αντικρούσετε. Σας παρακαλώ.

Ορίστε, κύριε Μανιάτη, συντομεύετε. Σας παρακαλώ.

**ΙΩΑΝΝΗΣ ΜΑΝΙΑΤΗΣ:** Θα ήθελα να ξεκινήσουμε πάλι τη χρονομέτρηση.

**ΠΡΟΕΔΡΕΥΩΝ (Γεώργιος Λαμπρούλης):** Πάλι με τον χρόνο! Θα τον έχετε τον χρόνο.

**ΙΩΑΝΝΗΣ ΜΑΝΙΑΤΗΣ:** Ξεκινώ, λοιπόν και κάνω αναφορά στα Πρακτικά της Βουλής. Ο κ. Τσακαλώτος μάς είπε το εξής πριν λίγα λεπτά: «Μην ασχολείστε ούτε με το επιτόκιο ούτε με το αν ήταν καλή ή κακή η έξοδος στις αγορές. Δεν ήταν ούτε καλύτερη ούτε χειρότερη από την έξοδο του 2014. Όλα αυτά…», μας είπε ο κ. Τσακαλώτος, «…είναι αέρας, που δεν θα τα θυμάται ο κόσμος μετά από λίγο καιρό».

Εγώ, λοιπόν, συγκρίνοντας τη σημερινή τοποθέτηση του κ. Τσακαλώτου με τα χθεσινά λόγια του Πρωθυπουργού κ. Αλέξη Τσίπρα καταλαβαίνω ότι υπάρχει τεράστια διαφορά προσέγγισης σ’ αυτό το μείζον οικονομικό και εθνικό θέμα ανάμεσα στον Πρωθυπουργό της χώρας και τον Υπουργό Οικονομικών.

Συνεχίζω, γιατί δεν αντιλαμβάνομαι πώς ο κ. Τσακαλώτος, καθηγητής Οικονομικών, μας λέει ότι δεν ήταν καν χειρότερη ή καλύτερη, όταν όλοι οι οικονομολόγοι έχουν δημοσιεύσει αξιολογήσεις ότι η έξοδος της χώρας η προχθεσινή ήταν ακριβότερη από την αντίστοιχη έξοδο του 2014, εάν κανείς λάβει υπ’ όψιν του το αντίστοιχο spread της Γερμανίας. Με απλά λόγια, το μέτρο σύγκρισης δεν είναι τα απόλυτα επιτόκια, αλλά, όπως είπε και ο κ. Βενιζέλος, το μέτρο σύγκρισης είναι πόσο πιο πάνω ή πιο κάτω από τη χώρα αναφοράς, που είναι η Γερμανία, δανείστηκες το 2014 και δανείστηκες και το 2017. Και, δυστυχώς, για την Κυβέρνηση και τον Πρωθυπουργό κ. Τσίπρα η χώρα μας μας πριν λίγες μέρες δανείστηκε πολύ ακριβότερα απ’ ότι είχε δανειστεί αναλογικά το 2014.

Όμως, ο Υπουργός, ο κ. Τσακαλώτος, είπε και κάτι άλλο, ότι δεν αξίζει τον κόπο να ασχοληθούμε εάν το PSA ήταν καλό ή κακό.

Κύριε Υπουργέ, δεν έχετε υπογράψει δύο προϋπολογισμούς, όπου αναγνωρίζετε τη μεγάλη ωφελιμότητα του PSA κι εσείς, ως εκπρόσωπος της Ελληνικής Δημοκρατίας, με τους νομικούς σας συμβούλους δεν υπερασπιστήκατε το PSA στα διεθνή δικαστήρια και γι’ αυτό ακυρώθηκαν όλες οι προσφυγές από τρίτους που είχαν γίνει;

Σας ερωτώ, λοιπόν, ευθέως: Εσείς ως Υπουργός Οικονομικών θεωρείτε ότι το PSA ήταν σωστό, ωφέλησε την ελληνική οικονομία ή ήταν λάθος;

Τρίτη παρατήρηση. Ο κ. Τσακαλώτος έχει αποστείλει επιστολή στο Διεθνές Νομισματικό Ταμείο για να συμμετάσχει στη χρηματοδότηση.

Λέω, λοιπόν, ευθέως: Όλα έγιναν για να μπει το ΔΝΤ μέσα, να θεωρηθεί εξυπηρετούμενο το χρέος της χώρας, υποχρεώθηκε ο ελληνικός λαός να υποστεί μια φορομπηχτική επιδρομή 4,9 δισεκατομμυρίων, προκειμένου να κερδίσουμε –τι, κύριε Πρόεδρε;- είτε την είσοδο στην ποσοτική χαλάρωση είτε τη συμμετοχή του Διεθνούς Νομισματικού Ταμείου είτε, στο τέλος-τέλος, να δεχθεί ο διεθνής παράγοντας ότι το χρέος είναι αξιόχρεο.

Κύριε Υπουργέ των Οικονομικών, το Διεθνές Νομισματικό Ταμείο είπε ή δεν είπε πριν από λίγες μόλις ημέρες ότι είναι μη εξυπηρετήσιμο το χρέος της Ελλάδας;

Απαντήστε, λοιπόν, τι ακριβώς φορτώσατε στον ελληνικό λαό και έναντι ποιου ανταλλάγματος μας φορτώσατε συνολικά από τη διαπραγμάτευση της δικής σας Κυβέρνησης τα 15 δισεκατομμύρια ευρώ, που θα τα πληρώσει ο ελληνικός λαός.

Και πρέπει να μας πείτε και για το άρθρο 45 του νομοσχεδίου που μας έχετε φέρει, που εξευτελίζει την Ελληνική Δημοκρατία, που υποχρεώνει το ελληνικό δημόσιο να πληρώσει τα δικαστικά έξοδα του κ. Γεωργίου. Δεν πρέπει να τα βάλετε από την τσέπη σας; Εσείς δεν οδηγήσατε σε όλες αυτές τις διώξεις και τώρα πια, με την ουρά στα σκέλια, βάζετε τον ελληνικό λαό να πληρώσει τα δικαστικά έξοδα του κ. Γεωργίου; Δεν υπάρχει καμμία ντροπή γι’ αυτό;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μανιάτη, τελειώνετε σας παρακαλώ!

**ΙΩΑΝΝΗΣ ΜΑΝΙΑΤΗΣ:** Τελειώνω.

Όμως, δεν υπάρχει ντροπή ούτε για κάτι άλλο.

Κύριε Πρόεδρε, θα καταθέσω για τα Πρακτικά, όπως έκανε νωρίτερα ο συνάδελφος κ. Κουτσούκος, την απόφαση του κ. Χουλιαράκη ότι το ομόλογο που εκδόθηκε θα είναι με Αγγλικό Δίκαιο.

(Στο σημείο αυτό ο Βουλευτής κ. Ιωάννης Μανιάτης καταθέτει για τα Πρακτικά την προαναφερθείσα απόφαση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριε Τσακαλώτε, σημερινέ Υπουργέ Οικονομικών και τότε Βουλευτή της αντιπολίτευσης, είχατε ή δεν είχατε καταθέσει ερώτηση στον κ. Βενιζέλο, λέγοντάς του ότι η έκδοση ομολόγων στο Αγγλικό Δίκαιο συνιστά εκχώρηση εθνικής κυριαρχίας;

Επειδή την είχατε καταθέσει την ερώτηση τότε, έχετε δύο επιλογές σήμερα: Ή θα ζητήσετε συγγνώμη από τον κ. Βενιζέλο και θα ομολογήσετε ότι το Αγγλικό Δίκαιο και τότε και τώρα ήταν, όχι επιθυμητή αλλά η μοναδική λύση, ή θα πάρετε πίσω την υπογραφή σας από το ομόλογο που εκδώσατε.

Τελειώνω, κύριε Πρόεδρε, λέγοντας μόνο μία φράση: Επειδή ο ελληνικός λαός έχει υποστεί πάρα πολλά και επειδή το τελευταίο χρονικό διάστημα βλέπουμε σε εξέλιξη προσπάθειες θεσμικού, συνταγματικού, πολιτειακού πραξικοπήματος με απίστευτες και ανοίκειες παρεμβάσεις στην ελληνική δικαιοσύνη, που έχουν φέρει τους δικηγορικούς συλλόγους, τον Σύλλογο Δικαστών και Εισαγγελέων και τον ίδιο τον πρόεδρο του Συμβουλίου της Επικρατείας να έχουν ξεπεράσει τα όρια που μπορούν να γίνουν αποδεκτά, η Κυβέρνηση και ο κύριος Υπουργός πρέπει να μας απαντήσουν σε ένα ακόμη ερώτημα.

**ΧΡΗΣΤΟΣ ΜΑΝΤΑΣ:** Ο Χριστός και Παναγία! Φτάνει!

**ΧΡΗΣΤΟΣ ΑΝΤΩΝΙΟΥ:** Αν είναι δυνατόν!

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μανιάτη, εφ’ όλης της ύλης θα αναφερθείτε τώρα; Αυτό, προφανώς, θα είναι το τελευταίο ερώτημα.

**ΙΩΑΝΝΗΣ ΜΑΝΙΑΤΗΣ:** Ο τότε επικεφαλής του Υπουργείου ήταν βοηθός του κ. Βαρουφάκη. Όταν ο κ. Βαρουφάκης με εντολή του κ. Τσίπρα διαπραγματευόταν στα διεθνή σαλόνια το μέλλον της χώρας και μας οδήγησαν σε τρίτο και τέταρτο μνημόνιο και σε μία απώλεια 100 δισεκατομμυρίων ευρώ, που δεν θα τα πληρώσουν οι κύριοι Τσακαλώτος και Τσίπρας αλλά οι μελλοντικές γενιές, ο κ. Βαρουφάκης τότε ήταν asset της Κυβέρνησης και τώρα τον αντιμετωπίζετε με ειρωνεία και με σκωπτικό τρόπο και του εύχεστε να πουλήσει πολλά αντίτυπα το βιβλίο του;

**ΧΡΗΣΤΟΣ ΑΝΤΩΝΙΟΥ:** Κύριε Πρόεδρε, πότε θα τελειώσει επιτέλους;

**ΙΩΑΝΝΗΣ ΜΑΝΙΑΤΗΣ:** Εάν είναι έτσι, δεχθείτε τότε την πρόταση της Δημοκρατικής Συμπαράταξης για μία εξεταστική επιτροπή που θα διερευνήσει και τα πεπραγμένα πριν από εσάς, αλλά και τα πεπραγμένα των δικών σας Κυβερνήσεων. Αλλιώς, δεν έχετε κανένα δικαίωμα να μιλάτε στον ελληνικό λαό και να ισχυρίζεστε ότι προστατεύετε το δημόσιο συμφέρον.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, προφανώς θέλετε τον λόγο, αλλά σας παρακαλώ πολύ να είστε όσο μπορείτε πιο σύντομος.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Θα είμαι πάρα πολύ σύντομος, κύριε Πρόεδρε. Θα σας εκπλήξω με το πόσο σύντομος θα είμαι.

Ζητώ συγγνώμη και από τον κύριο συνάδελφο και από το Σώμα για το ότι τον κατηγόρησα ότι όλα αυτά τα κάνει για να έχει το δεκάλεπτο στην τηλεόραση. Η αλήθεια είναι ότι έκανε μία προ-ομιλία για να γίνει Αρχηγός της Δημοκρατικής Συμπαράταξης! Και δεν βλέπω κανέναν λόγο να απαντήσω σε οτιδήποτε είπε, γιατί η Βουλή δεν είναι για τέτοιες ομιλίες. Δεν είναι για ομιλίες του κάθε υποψηφίου του ΠΑΣΟΚ και της Δημοκρατικής Συμπαράταξης. Ελπίζω να είναι για κάτι πιο σοβαρό από αυτό.

Βεβαίως, εύχομαι «καλή επιτυχία»!

(Χειροκροτήματα)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η κ. Μεγαλοοικονόμου, Ανεξάρτητη Βουλευτής.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ευχαριστώ, κύριε Πρόεδρε.

Κυρία Υπουργέ, η βάση της συζήτησης του σημερινού νομοσχεδίου είναι η προσαρμογή στην ελληνική νομοθεσία της οδηγίας 2016/881 της Ευρωπαϊκής Ένωσης. Η εν λόγω οδηγία αποτελεί ένα βήμα παραπέρα στη συνολική προσπάθεια της Ενωμένης Ευρώπης να αντιμετωπίσει επιτέλους το μέγα ζήτημα της φοροδιαφυγής.

Και όταν μιλάμε για φοροδιαφυγή το ζητούμενο δεν είναι, βεβαίως, ο κάθε μεμονωμένος πολίτης, που πιθανώς να βρει περιορισμένες μεθόδους φοροαποφυγής ή και φοροδιαφυγής. Το μεγάλο ζητούμενο είναι οι πολυεθνικές επιχειρήσεις, οι οποίες πολύ συχνά δραστηριοποιούνται σε αρκετές χώρες της Ένωσης και έχουν εφεύρει διάφορους μηχανισμούς, προκειμένου να μην αποδίδουν φόρους που αναλογούν σε κάθε ευρωπαϊκή χώρα.

Όπως είναι αντιληπτό, τέτοιες δαιδαλώδεις πολυεθνικές επιχειρήσεις διαθέτουν όλα τα εφόδια, όλο το απαραίτητο επιστημονικό προσωπικό και κάθε μέσο, ώστε να αποκρύπτουν εισοδήματα που αποκομίζουν και να τα εμφανίζουν ως δήθεν δημιουργηθέντα από αλλού. Αυτή η τακτική, η οποία έχει γίνει πολλές φορές αντιληπτή, οδηγεί όχι μόνον σε τεράστιες απώλειες εσόδων από φόρους για τα ευρωπαϊκά κράτη που δεν αποδίδονται, αλλά επιπλέον αποτελεί και μία απαράδεκτη μορφή ανταγωνισμού έναντι των λοιπών μικρομεσαίων επιχειρήσεων που ελέγχονται αυστηρά και με πολύ υψηλά πρόστιμα σε περίπτωση φοροδιαφυγής.

Ειδικότερα θα αναφερθώ στη χώρα μας, όπου οι μικρές και μεσαίες επιχειρήσεις στενάζουν από τους νέους υψηλούς φορολογικούς συντελεστές, σε συνδυασμό με τις λοιπές ασφαλιστικές υποχρεώσεις. Τέτοιου είδους τακτικές είναι εξοργιστικές, αφού αποτελούν έναν ακόμη επιβαρυντικό παράγοντα για τη μέση ελληνική επιχείρηση.

Επομένως είναι απολύτως θεμιτή κάθε προσπάθεια συντονισμού μεταξύ των κρατών – μελών της Ευρωπαϊκής Ένωσης μέσω της αυτόματης ανταλλαγής πληροφοριών για τέτοιους είδους επιχειρήσεις, καθώς και η δημιουργία ενός πλαισίου υποχρεώσεων για τις πολυεθνικές επιχειρήσεις, τέτοιου που να είναι πιο δύσκολη έως αδύνατη η απόκρυψη εισοδημάτων.

Στη σύγχρονη ηλεκτρονική εποχή είναι απολύτως παράλογο να μην κάνουμε χρήση κάθε δυνατής πληροφορίας μεταξύ των κρατών – μελών, ώστε να πατάξουμε ή έστω να περιορίσουμε σημαντικά το φαινόμενο της φοροδιαφυγής.

Σε σχέση με τις λοιπές διατάξεις του νομοσχεδίου, πράγματι, γίνονται κάποιες διορθωτικές κινήσεις από το Υπουργείο Οικονομικών.

Επί παραδείγματι, μόνο λογική θα μπορούσε να θεωρηθεί η απαλλαγή από το τέλος επιτηδεύματος για τα τουριστικά καταλύματα που λειτουργούν σε ξεχωριστούς χώρους αλλά διαθέτουν μία ενιαία άδεια λειτουργίας. Από τη μία πλευρά είναι εξαιρετικά ευνοϊκή η αύξηση των αφίξεων των τουριστών. Από την άλλη, όμως, είναι τεράστια η φορολογική λαίλαπα που δέχονται οι επιχειρήσεις που εργάζονται μόνο τόσους λίγους μήνες τον χρόνο. Σε αυτό το πλαίσιο, η νέα ρύθμιση κινείται μάλλον προς τη σωστή κατεύθυνση.

Αντίστοιχα, φυσικά, είναι απολύτως αποδεκτή και αυτονόητη η απαλλαγή από τον ΕΝΦΙΑ για τους σεισμόπληκτους της Λέσβου. Αναμένουμε, βεβαίως, και την αντίστοιχη κίνηση για τους κατοίκους της Κω, οι οποίοι δοκιμάζονται αυτές τις μέρες και η σκέψη μας είναι μαζί τους.

Σε σχέση τώρα με τα εντελώς παράλογα και απαράδεκτα πρόστιμα που έχουν επιβληθεί στα ανασφάλιστα οχήματα, πρέπει πρωτίστως με απόφαση της Κυβέρνησης και του Υπουργείου να αναγνωρίσουν το λάθος τους και να τα καταργήσουν. Διαβάζοντας τη νέα κλίμακα προστίμων δεν μπορώ παρά να αναρωτηθώ εάν και κατά πόσον και πάλι αυτή είναι δίκαιη. Αφ’ ενός υπάρχει μια λογική κλιμάκωση αναλόγως με τα κυβικά του οχήματος, όπως αναφέρεται, όμως δεν θεωρώ ότι είναι πάλι πλήρως αναλογική και δίκαιη η ρύθμιση που ορίζει παράβολο 250 ευρώ για όλα τα οχήματα άνω των 1.000 κυβικών, αφού αντιμετωπίζεται με τον ίδιο τρόπο ένα όχημα των 1.000 κυβικών και ένα των 3.000 κυβικών, τους αναλογεί, δηλαδή, το ίδιο παράβολο.

Ωστόσο δεν θα μπορούσα να μη σχολιάσω τη ρύθμιση που επέλεξε να φέρει το Υπουργείο Οικονομικών στο άρθρο 45 σε σχέση με την ΕΛΣΤΑΤ και την οποία θα τη χαρακτήριζα, το λιγότερο, σκανδαλώδη.

Κι αυτό για δύο λόγους. Πρώτον, διότι από μόνη της ως ρύθμιση είναι ανήκουστη. Με αναδρομική ισχύ ο κάθε πρόεδρος ή υπάλληλος της ΕΛΣΤΑΤ που εμπλέκεται σε δικαστικό αγώνα θα πληρώνεται από την ΕΛΣΤΑΤ, όπως λέτε, άμεσα ποσό ως το εξαπλάσιο της ελάχιστης δικηγορικής αμοιβής. Και μόνο σε περίπτωση αμετάκλητης καταδίκης ή αμετάκλητης εις βάρος του απόφασης επί της αγωγής, τότε και μόνο θα υποχρεώνεται να επιστρέψει να χρήματα στο ελληνικό δημόσιο. Πιάσ’ το αυγό και κούρευ’ το!

Βεβαίως, κανείς δεν μπορεί να διασφαλίσει ότι θα μπορεί ποτέ το δημόσιο να πάρει χρήματα πίσω. Μετά από αυτή τη λαίλαπα, πώς θα μπορέσει να τα πάρει το δημόσιο; Το σκανδαλώδες έγκειται, κατ’ αρχάς, στο ότι ουσιαστικά ο πρόεδρος ή ο υπάλληλος θα προπληρώνεται τα δικαστικά του έξοδα και, μάλιστα, θα προπληρώνονται όλες οι παχυλές δικηγορικές αμοιβές.

Και, επίσης, για κάποιον άγνωστο λόγο, δεν τηρείται η γνωστή και νόμιμη διαδικασία. Δηλαδή, οι λοιποί πολίτες, εφόσον αθωωθούν αμετάκλητα, δικαιούνται να αξιώσουν απευθείας αποζημίωση κατά του δημοσίου ή εφόσον χάσει το ελληνικό δημόσιο αγωγή εις βάρος τους. Και πάλι καταδικάζονται στη δικαστική τους δαπάνη. Όμως, ο πρόεδρος της ΕΛΣΤΑΤ τυγχάνει ενός άλλου απολύτως ευνοϊκού καθεστώτος. Άγνωστο γιατί.

Μάλιστα, η εξήγηση που δίνεται στην αιτιολογική έκθεση ότι δήθεν σκοπός είναι η διασφάλιση της πλήρους ανεξαρτησίας του Προέδρου και των υπαλλήλων της ΕΛΣΤΑΤ μόνο πειστική δεν είναι. Και σας ερωτώ: αν ισχύει αυτός ο ισχυρισμός, γιατί δεν επεκτείνετε τη ρύθμιση σε όλους τους προέδρους των αρχών; Αφού ισχύει για την ΕΛΣΤΑΤ και είναι μια ανεξάρτητη αρχή, γιατί δεν ισχύει και για όλους τους προέδρους των αρχών;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Μισό λεπτό, κύριε Πρόεδρε, την ανοχή σας.

Θλίβομαι για τον βαθμό της κατάρρευσης του ελληνικού κράτους.

Εξάλλου και παρά τις όποιες αμφιβολίες της Επιστημονικής Υπηρεσίας της Βουλής, θεωρώ ως δεδομένο ότι η διάταξη τίθεται για να καλύψει προηγούμενους προέδρους και, επομένως, είναι εντελώς φωτογραφική και αφορά τον πρόεδρο της ΕΛΣΤΑΤ, του οποίου οι χειρισμοί ελέγχονται ακόμη από την ελληνική δικαιοσύνη.

Είναι απαράδεκτες τέτοιες τακτικές κάλυψης και χαρίσματος δημοσίου χρήματος σε μια εποχή που προσπαθείτε διαρκώς να πείσετε τον ελληνικό λαό να κάνει υπομονή και να δεχθεί μειώσεις ακόμη και στις τελείως εξανεμισμένες συντάξεις του.

Επίσης, θα ήθελα να σχολιάσω δύο πράγματα για την τροπολογία με γενικό αριθμό 1132 και ειδικό 177, η οποία αφορά στα τουριστικά καταλύματα που δεν έχουν προσκομίσει την απόφαση έγκρισης περιβαλλοντικών όρων για την απόκτηση ειδικού σήματος λειτουργίας.

Δίνεται, λοιπόν -και πολύ σωστά- παράταση στην αδειοδότηση αυτών των τουριστικών επιχειρήσεων, ακόμη και αν δεν διαθέτουν τη σχετική απόφαση. Ωστόσο, θα ήθελα να σχολιάσω ότι αυτό γίνεται εν μέσω της τουριστικής περιόδου και όχι στην αρχή της, όπως αναγράφει η αιτιολογική έκθεση. Και αυτό σημαίνει ότι και πάλι τελευταία στιγμή έρχεται μια ρύθμιση «μπάλωμα», ενώ οι επαγγελματίες βρίσκονται τόσο καιρό στην αβεβαιότητα.

Τέλος, και λίγο εκτός του αυστηρού θέματος του νομοσχεδίου, επειδή έχω δεχθεί παράπονα από πολλούς επαγγελματίες, καθώς σήμερα είναι η τελευταία μέρα για να εγκαταστήσουν τα POS, να σας ενημερώσω ότι οι τράπεζες δεν μπορούν να ανταποκριθούν στον τεράστιο όγκο αιτήσεων. Οπότε φροντίστε να δοθεί μια παράταση, γιατί η ταλαιπωρία είναι πολύ μεγάλη και τα παράπονα πάρα πολλά από τους ελεύθερους επαγγελματίες και τις επιχειρήσεις που, δυστυχώς, βλέπουν να βάλλονται καθημερινά.

Συνολικά, το νομοσχέδιο κάνει κάποιες διορθωτικές κινήσεις. Όμως, δεν μπορώ παρά να μείνω με την αίσθηση ότι ειδικά στο θέμα της ΕΛΣΤΑΤ η Κυβέρνηση επιχειρεί να δικαιολογήσει τα αδικαιολόγητα και, τελικώς, δεν πείθει κανέναν μας. Ο ελληνικός λαός αντιλαμβάνεται πλήρως τι συμβαίνει και συμφέροντα που εξυπηρετούνται από τέτοιου είδους ρυθμίσεις δεν πείθουν κανέναν.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Πριν δώσουμε τον λόγο στον επόμενο ομιλητή, ζήτησε να παρέμβει ο Αναπληρωτής Υπουργός Οικονομικών κ. Χουλιαράκης για μια τροπολογία.

Κύριε Υπουργέ, έχετε τον λόγο.

**ΓΕΩΡΓΙΟΣ ΧΟΥΛΙΑΡΑΚΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Θα ήθελα να καταθέσω τροπολογία με γενικό αριθμό 1168 και ειδικό 198. Η τροπολογία τροποποιεί το άρθρο 20 του ν.3832/2010 και επιτρέπει τη σύσταση Γραφείου του Προέδρου της Ελληνικής Στατιστικής Αρχής για την υποβοήθηση του έργου του, κατ’ αναλογία άλλων ανεξάρτητων αρχών, όπως είναι η Ανεξάρτητη Αρχή Δημοσίων Εσόδων.

Νομίζω πως είναι ένα λογικό αίτημα για την εύρυθμη λειτουργία της ανεξάρτητης αρχής. Η δαπάνη είναι κατά μέγιστο 260.000 ευρώ τον χρόνο και καλύπτεται από τις πιστώσεις του προϋπολογισμού της ανεξάρτητης αρχής.

Θα ήθελα, επίσης, να τοποθετηθώ για δύο λεπτά πάνω στο θέμα της εξόδου της Ελληνικής Δημοκρατίας στις αγορές κεφαλαίων την εβδομάδα που διανύουμε, την προηγούμενη Δευτέρα, Τρίτη.

Η αλήθεια είναι ότι η επιτυχία της επανάκτησης της πρόσβασης στις διεθνείς αγορές κρίνεται πρώτα από όλα από το αν υπήρξε υπερκάλυψη ή όχι του ποσού, για το οποίο η Ελληνική Δημοκρατία βγήκε να δανειστεί. Πρόκειται για μια ειδική περίπτωση. Η Ελλάδα δεν είχε πρόσβαση για τρία χρόνια, όπως δεν είχε πρόσβαση για τέσσερα χρόνια πριν την έξοδο του Απριλίου του 2014. Η υπερκάλυψη, λοιπόν, αποτελεί ένα κρίσιμο μέγεθος επιτυχίας της εξόδου. Και για να είμαστε ειλικρινείς, τόσο η έξοδος του Απριλίου του 2014 όσο και αυτή, με το κριτήριο αυτό πρέπει να κριθούν επιτυχείς.

Θα έλεγα ότι η έξοδος ειδικά της Δευτέρας 24 Ιουλίου είναι δύο φορές επιτυχής για δύο επιπλέον λόγους. Ο πρώτος είναι η στιγμή που βγήκε. Βγήκε στο τέλος του Ιουλίου, όταν πολλά επενδυτικά κεφάλαια είχαν ήδη αποσυρθεί από την αγορά για τις διακοπές του καλοκαιριού. Αυτό είναι, ενδεχόμενα, κάτι που υποτιμούμαι. Είναι, όμως, μια πραγματικότητα.

Δεύτερον, και πολύ σημαντικό, είναι δύο φορές επιτυχής, γιατί ακολούθησε την έκθεση του Διεθνούς Νομισματικού Ταμείου την προηγούμενη Πέμπτη που χαρακτήριζε το ελληνικό χρέος μη βιώσιμο. Το γεγονός ότι, παρά το ότι το Ταμείο θεωρεί το χρέος μη βιώσιμο, οι διεθνείς αγορές υπερκαλύπτουν την έκδοση του ελληνικού ομολόγου, δείχνει μεγάλη εμπιστοσύνη στις προοπτικές και το μέλλον της ελληνικής οικονομίας.

Δεύτερο κριτήριο επιτυχίας -και τελειώνω με αυτό- είναι το εάν η έξοδος στις αγορές θα έχει συνέχεια ή όχι. Είχα πει και στην προηγούμενη τοποθέτησή μου πριν λίγες εβδομάδες στη Βουλή ότι η έξοδος στις αγορές είναι μια διαδικασία -μάλιστα μακρά διαδικασία- και όχι μια στιγμή για μία χώρα αποκομμένη από τις διεθνείς αγορές, αποκλεισμένη από τις διεθνείς αγορές για μεγάλο χρονικό διάστημα.

Εδώ με βεβαιότητα μπορούμε να πούμε ότι η έξοδος του Απριλίου του 2014 ήταν πλήρως αποτυχημένη, δεν είχε συνέχεια. Το αν αυτή η έξοδος είναι επιτυχημένη, θα κριθεί το επόμενο διάστημα.

**ΣΟΦΙΑ ΒΟΥΛΤΕΨΗ:** Τον Ιούλιο δεν βγήκε;

**ΓΕΩΡΓΙΟΣ ΧΟΥΛΙΑΡΑΚΗΣ (Αναπληρωτής Υπουργός Οικονομικών):** Και εμείς έχουμε βαθιά πεποίθηση ότι τόσο τα μακροοικονομικά μεγέθη όσο και η διαχείριση της ελληνικής οικονομίας θα επιτρέψουν αυτό να γίνει πριν το τέλος του χρόνου.

Ευχαριστώ.

**ΣΟΦΙΑ ΒΟΥΛΤΕΨΗ:** Τον Ιούλιο δεν βγήκε ξανά;

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο στον κ. Σαχινίδη από τη Χρυσή Αυγή.

**ΓΕΩΡΓΙΟΣ ΓΕΡΜΕΝΗΣ:** Κύριε Πρόεδρε, ένα λεπτάκι!

**ΠΡΟΕΔΡΕΥΩΝ (Γεώργιος Λαμπρούλης):** Θα σας δώσω τον λόγο.

**ΔΗΜΗΤΡΙΟΣ ΣΤΑΜΑΤΗΣ:** Εμείς 3 δισεκατομμύρια, εσείς 1,5 επιδοτούμενο…

**ΓΕΩΡΓΙΟΣ ΓΕΡΜΕΝΗΣ:** Κύριε Πρόεδρε, ένα λεπτό. Θέλω να ρωτήσω κάτι για τις τροπολογίες.

**ΠΡΟΕΔΡΕΥΩΝ (Γεώργιος Λαμπρούλης):** Ζήτησε τον λόγο ο Κοινοβουλευτικός Εκπρόσωπος της Χρυσής Αυγής.

Θέλετε κάτι να ρωτήσετε;

**ΓΕΩΡΓΙΟΣ ΓΕΡΜΕΝΗΣ:** Ναι, κύριε Πρόεδρε, ένα λεπτό θέλω μόνο.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, έχετε τον λόγο.

**ΓΕΩΡΓΙΟΣ ΓΕΡΜΕΝΗΣ:** Θα είμαι σαφής, δεν θα πλατειάσω.

Εγώ θέλω να ρωτήσω τον κύριο Υπουργό σχετικά με την τροπολογία που κατέθεσε και αφορά την ΕΛΣΤΑΤ και τις 250.000 που βγαίνουν τον χρόνο. Είναι επτά τα άτομα, αν δεν κάνω λάθος;

**ΓΕΩΡΓΙΟΣ ΧΟΥΛΙΑΡΑΚΗΣ (Αναπληρωτής Υπουργός Οικονομικών):** Είναι εννιά άτομα.

**ΓΕΩΡΓΙΟΣ ΓΕΡΜΕΝΗΣ:** Θέλω να ρωτήσω αν αυτή η τροπολογία έχει περάσει από το Λογιστήριο του Κράτους, γιατί θα είναι ένα κονδύλι πάγιο, που θα πληρώνει πάλι ο ελληνικός λαός κάθε χρόνο. Να μας απαντήσει ο Υπουργός, αφού την κατέθεσε, αν έχει την έγκριση από το Γενικό Λογιστήριο του Κράτους, για να ξέρουμε.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κατανοητό.

Κύριε Υπουργέ, θέλετε να απαντήσετε τώρα ή θέλετε κάποια άλλη στιγμή;

**ΓΕΩΡΓΙΟΣ ΧΟΥΛΙΑΡΑΚΗΣ (Αναπληρωτής Υπουργός Οικονομικών):** Θα απαντήσω τώρα, κύριε Πρόεδρε.

Βεβαίως έχει την έγκριση και, όπως είπα, είναι πίστωση του προϋπολογισμού της ανεξάρτητης αρχής, κατ’ αντιστοιχία της Ανεξάρτητης Αρχής Δημοσίων Εσόδων. Δεν είναι κάτι καινούργιο.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Τον λόγο τώρα έχει ο κ. Σαχινίδης από τη Χρυσή Αυγή.

**ΙΩΑΝΝΗΣ ΣΑΧΙΝΙΔΗΣ:** Ευχαριστώ, κύριε Πρόεδρε.

Ακούσαμε διάφορες αναφορές και σήμερα και στα νομοσχέδια των προηγούμενων ημερών, αλλά πάντα επιλεκτικά, σε σχέση με δημοσιεύματα του ξένου Τύπου, για το ότι έχουν γραφτεί διθύραμβοι, είτε επί των ημερών της σημερινής Κυβέρνησης είτε επί των ημερών των δικών τους κυβερνήσεων. Αυτό αποδεικνύει ένα πράγμα: ότι και τότε και σήμερα δεν έχει αλλάξει τίποτα. Ήταν όλοι πρόθυμοι στο να ξεπουλήσουν τη δημόσια ελληνική περιουσία.

Ακούσαμε, μάλιστα, ότι κάποιοι επενδυτές «σκίζονται» για να έρθουν στην Ελλάδα. Δυστυχώς οι μόνοι που ενδιαφέρονται να επενδύσουν σήμερα στην Ελλάδα είναι τα «κοράκια», οι τοκογλύφοι. Η Ελλάδα έχει γίνει ελκυστική επενδυτικά μόνο για ξέπλυμα χρήματος και ευκαιριακό πλουτισμό από το ξεπούλημα, όπως ανάφερα, της δημόσιας περιουσίας. Αναφέρθηκε για τη δήλωση του ΔΝΤ σε ό,τι αφορά εάν είναι βιώσιμο το ελληνικό χρέος ή όχι. Ακούστηκε πράγματι όμως και κάτι άλλο: σύντομα η Ελλάδα πρόκειται να υποστεί Grexit. Δυστυχώς αυτά, όμως, δεν τα λέτε.

Ακούσαμε από τον Υπουργό Οικονομίας να ζητά να τοποθετούνται τα κόμματα εντός του ελληνικού Κοινοβουλίου με σοβαρότητα. Γιατί; Από πού το συμπεραίνει αυτό και από πού προκύπτει; Από τον τρόπο που νομοθετεί η σημερινή Κυβέρνηση, από αυτά που νομοθετεί η σημερινή Κυβέρνηση ή διότι εφαρμόζει τη νομιμότητα;

Και είχαμε την αποχώρηση δύο κομμάτων από το ελληνικό Κοινοβούλιο. Προφανώς δεν πρόλαβε να πέσει στην αντίληψή τους -από τον μεγάλο όγκο των τροπολογιών που έχουν κατατεθεί- ότι έχει κατατεθεί και μια τροπολογία, αυτή με γενικό αριθμό 1154 και ειδικό αριθμό 185. Διαφορετικά, είμαι σίγουρος ότι θα έμεναν να την ψηφίσουν και η οποία αφορά την ασφαλιστική και φορολογική ενημερότητα του Μεγάρου Μουσικής.

Διότι θυμάστε όλοι καλά σε αυτή την Αίθουσα ότι επανειλημμένα όταν έχουν έρθει, είτε ως άρθρα σχεδίων νόμου είτε ως τροπολογίες, απαλλαγές του Μεγάρου Μουσικής από χρέη ή επαναχρηματοδότηση, εκεί πράγματι λειτουργείτε ως ένα σώμα.

Εμείς σίγουρα δεν υπάρχει περίπτωση να υποστηρίξουμε κάτι τέτοιο. Για ποιον λόγο να δίδεται φορολογική και ασφαλιστική ενημερότητα σε έναν φορέα, σε έναν οργανισμό, ο οποίος επανειλημμένα έχει αποδείξει ότι δεν μπορεί να επιβιώσει; Και επιβαρύνεται για άλλη μια φορά ο ελληνικός λαός με το να κάθεται να πληρώνει τους διάφορους «θολοκουλτουριάρηδες», οι οποίοι έχουν αναγάγει σε τέχνη κάθε αρρωστημένη ιδέα ή εικόνα που έχουν στο μυαλό τους. Όχι, ευχαριστούμε, δεν θα πάρουμε!

Αναφέρθηκε προηγουμένως ο ειδικός αγορητής μας στην τροπολογία με γενικό αριθμό 1168, με ειδικό 198, που αφορά στη σύσταση της ΕΛΣΤΑΤ. Πράγματι, τα χρήματα είναι 260.000 ευρώ, τα οποία εάν τα διαιρέσουμε διά των εννέα ατόμων που θέλει να βολέψει -τους υμετέρους της- η συγκυβέρνηση, προκύπτει το ποσό των 2.400 ευρώ. Αλήθεια, κύριοι Υπουργοί, γιατί δεν τους εντάσσετε και αυτούς στο ενιαίο μισθολόγιο του δημοσίου και το ποσό καλύπτεται από τις πιστώσεις της ανεξάρτητης αρχής;

Η πονηριά μέχρι ενός σημείου είναι θεμιτή, διότι δηλώνει και κάποια εξυπνάδα. Η κουτοπονηριά, όμως, υποκρύπτει ανικανότητα, δολιότητα. Γιατί σας το λέω αυτό; Διότι σε πάρα πολλές από τις τροπολογίες που έχετε φέρει σήμερα συμπεριλαμβάνετε παραγράφους, οι οποίες, πράγματι, θα έπρεπε να ψηφιστούν από όλες τις πτέρυγες. Δυστυχώς όμως, όπως ανέφερα, εκ του πονηρού βάζετε απαγορευτικές διατάξεις και παραγράφους. Αυτό για μας είναι λαϊκισμός και πολιτικαντισμός.

Και θα σας αναφέρω τι ακριβώς λέτε. Κατατέθηκε από τον Υπουργό κ. Τόσκα η τροπολογία με γενικό αριθμό 1153 και ειδικό αριθμό 184, όπου ζητάει την παράταση για να λυθούν κάποια προβλήματα για τον ομαλό εφοδιασμό των Σωμάτων Ασφαλείας με υλικά πρώτης ανάγκης, ζητήματα Σωμάτων Ασφαλείας, τα οποία θα πρέπει με την τροπολογία αυτή να έχουν τον εφοδιασμό.

Όμως, έβαλαν μέσα σε αυτή την τροπολογία και τη σίτιση των λαθρομεταναστών, για να μην μπορούμε ως Χρυσή Αυγή να υπερψηφίσουμε και να πούμε «ναι» σε αυτή την τροπολογία και να βγουν στα Σώματα Ασφαλείας και να πουν: «Βλέπετε; Αυτοί που δηλώνουν εθνικιστές και πατριώτες, δεν θέλουν να λειτουργήσουν τα Σώματα Ασφαλείας όπως πρέπει».

Όχι, εμείς θα τα καταδεικνύουμε αυτά. Δυστυχώς για σας, η Χρυσή Αυγή έχει και μάτια και αυτιά παντού. Όσες τροπολογίες και αν φέρετε σε κάθε νομοσχέδιο, έχουμε τη δυνατότητα, αν και αριθμητικά είμαστε λίγοι, να καθόμαστε και να τα ξεσκονίζουμε, γιατί για μας είναι λειτούργημα αυτό που κάνουμε και δεν ερχόμαστε εδώ για να προσπαθούμε να φύγουμε όσο πιο γρήγορα γίνεται, για να πάμε να κάνουμε τα μπάνια μας. Έχετε μπλέξει, κύριοι, και δεν το έχετε καταλάβει!

Επίσης κατατέθηκε και η τροπολογία με γενικό αριθμό 1032 και ειδικό 177. Η παρούσα τροπολογία αφορά υφιστάμενες λειτουργούσες ξενοδοχειακές μονάδες, για τις οποίες έχουν επιβληθεί πρόστιμα και έχει ανακληθεί το ειδικό σήμα λειτουργίας. Το ότι ήταν αδειοδοτημένες αυτές οι επιχειρήσεις, δεν σημαίνει ότι δεν πρέπει να προβαίνουν σε προβλεπόμενα τακτά χρονικά διαστήματα σε ανανέωση της έγκρισης περιβαλλοντικών όρων, διότι υπάρχει το ενδεχόμενο, να έχει επέλθει ουσιώδης μεταβολή των δεδομένων επί των οποίων στηρίχθηκαν οι αρχικώς μελέτες που είχαν εκπονηθεί για τους περιβαλλοντικούς όρους και τις επιπτώσεις.

Επίσης η διάταξη έρχεται, πραγματικά, λίγο αργά, καθώς δεν ισχύει σε καμμία περίπτωση αυτό που αναφέρθηκε και πριν από τον προλαλήσαντα Βουλευτή ότι δεν είναι στην έναρξη της τουριστικής περιόδου αλλά στα μέσα.

Δεν θα συναινέσουμε στην υποβάθμιση του φυσικού περιβάλλοντος, στη διακινδύνευση της ασφάλειας των εργαζομένων και των διαμενόντων, στην επιβράβευση και ατιμωρησία αυτών που δεν τηρούν τις προβλεπόμενες διαδικασίες και παρανομούν έναντι των συνετών και συνεπών επιχειρηματιών, ωθώντας τους τελευταίους στην ασυνέπεια και την παρανομία.

Ανέφερα πριν για τις παραγράφους οι οποίες θα έπρεπε να είναι ξεχωριστά άρθρα και ξεχωριστές τροπολογίες. Ακριβώς το ίδιο πράττετε και στην τροπολογία με γενικό αριθμό 1158 και ειδικό 189, η οποία συμπεριλαμβάνει πέντε άρθρα, εκ των οποίων τα δύο είναι συναφή μεταξύ τους και αφορούν τη δακοκτονία. Θα έπρεπε και θα μπορούσαμε, φυσικά, να συναινέσουμε, γιατί έχουμε αποδείξει εμείς ως Χρυσή Αυγή ότι μπορούμε να συναινέσουμε. Δεν είμαστε «κολλημένοι», όπως κάποιοι άλλοι σε αυτή την Αίθουσα σε ιδεολογίες και σε ιδεοληψίες. Σε κάτι το οποίο είναι σοβαρό και σωστό για τον Έλληνα πολίτη, θα συναινούμε πάντα.

Αναφέρεται, λοιπόν, στην πρώτη παράγραφο της τροπολογίας ότι θα πρέπει να αποζημιωθεί το γεωτεχνικό προσωπικό που έχει ο ΕΛΓΑ. Είχαμε ψηφίσει υπέρ, στο να γίνει πρόσληψη εποχικού προσωπικού.

(Στο σημείο αυτό κτυπάει το κουδούνι λήξεως του χρόνου ομιλίας του κ. Βουλευτή)

Αυτή η τροπολογία –τελειώνω, κύριε Πρόεδρε- αφορά την αποπληρωμή αυτών που δεν είχαν πληρωθεί. Μάλιστα το πρόσχημα που έβρισκαν τόσο καιρό και έκαναν απεργίες και δεν πήγαιναν να κάνουν τις αυτοψίες, ούτως ώστε να τελειώσει πιο γρήγορα η καταγραφή των ζημιών των αγροτών, ήταν τα έξοδα μεταβίβασής τους. Αυτά τα καλύπτει.

Εδώ θα μπορούσαμε να είμαστε θετικοί όπως και στη δεύτερη και την τρίτη παράγραφο. Η δεύτερη παράγραφος αναφέρεται στη δυνατότητα ανάθεσης εκτέλεσης των δακοκτονιών στους προσωρινούς μειοδότες μέχρι την ολοκλήρωση των διαγωνισμών και η τρίτη παράγραφος στην επέκταση της ρύθμισης για τον διαγωνισμό προμήθειας υλικών δακοκτονίας. Αυτά ήταν τα θετικά άρθρα, όπως ανέφερα και πριν.

Έλα, όμως, που βάλατε και την τέταρτη παράγραφο, η οποία αναφέρεται στην απόφαση παραχώρησης χρήσης ακινήτου σε κατά κύριο επάγγελμα αγρότες ή ανέργους με απόφαση του οικείου περιφερειάρχη.

Εδώ επειδή έχω μια προσωπική εικόνα και αντίληψη, θα σας αναφέρω τι ακριβώς συμβαίνει σε αυτές τις περιπτώσεις, τουλάχιστον κάτι που συμβαίνει στο Νομό Πέλλας και δεν άκουσα να το θέτει ως θέμα κανένας από τους δύο Βουλευτές του ΣΥΡΙΖΑ ούτε ο Βουλευτής της πρώην κυβέρνησης που μάλιστα ήταν και Υπουργός Αγροτικής Ανάπτυξης και κατάγεται από την Πέλλα.

Στην Πέλλα, λοιπόν, τι συνέβαινε; Ακριβώς ένα τέτοιο ακίνητο το οποίο είναι στο σύνολο δεκαεπτά αγροτικά τεμάχια και τρεις χιλιάδες πεντακόσια στρέμματα -το οποίο αφορούσε το ΕΘΙΑΓΕ, σήμερα έχει μετονομαστεί σε ΕΛΓΟ- είναι το Εθνικό Ινστιτούτο Αγροτικών Ερευνών. Είχε να κάνει με γενετικές βελτιώσεις, σποροκαλλιέργειες τριφυλλιού και είχε κτήρια, γεωργικά μηχανήματα, καρούλια. Αυτά όλα έχουν νοικιαστεί, έχουν επινοικιαστεί και τα χρήματα που θα έπρεπε να δίνονται, δεν έχουν αποδοθεί ποτέ μα ποτέ ούτε στην αντιπεριφέρεια ούτε στην Περιφέρεια Κεντρικής Μακεδονίας. Εάν αυτή η παράγραφος αφορά τέτοια ακίνητα, δεν υπάρχει καμμία περίπτωση, η Χρυσή Αυγή να γίνει συνένοχος σε αυτό το έγκλημα.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Συρίγος από τον ΣΥΡΙΖΑ.

**ΑΝΤΩΝΙΟΣ ΣΥΡΙΓΟΣ:** Κύριε Πρόεδρε, κυρίες και κύριοι συνάδελφοι, στον χρόνο που διαθέτω, θα ασχοληθώ επιλεκτικά με δύο άρθρα του νομοσχεδίου το ένα μάλιστα τοπικού ενδιαφέροντος, και θα ήθελα να κλείσω την τοποθέτησή μου με μια ερώτηση προς την Αντιπολίτευση και ταυτόχρονα με μια παραίνεση.

Αρχικά θέλω να επισημάνω τον χρήσιμο χαρακτήρα του άρθρου 15, διά του οποίου διευρύνεται η βάση των ευνοϊκώς φορολογουμένων νομικών προσώπων. Όσον αφορά τα του εξωτερικού νομικά πρόσωπα εκτός Ευρωπαϊκής Ένωσης, θεσπίζεται και η ρήτρα της αμοιβαιότητας, ώστε να διασφαλίζεται και αυτό το ζήτημα.

Είμαι ιδιαίτερα ευχαριστημένος για την ενίσχυση της κτηριακής υποδομής του Πανεπιστημίου Αιγαίου στη Σύρα με την προσθήκη ενός ιστορικού κτηρίου. Η τοπική κοινωνία –αναφέρομαι στο άρθρο 26- και ο Δήμος Ερμούπολης Σύρου που αγκάλιασαν από την πρώτη στιγμή το Πανεπιστήμιο Αιγαίου και πράττουν ό,τι είναι δυνατόν για την αναβάθμισή του, χαίρονται ιδιαίτερα για την πρωτοβουλία αυτή του Υπουργείου Οικονομικών.

Η προσθήκη του κτηρίου αυτού μαζί με άλλα που παραχωρήθηκαν ή θα παραχωρηθούν κατά κυριότητα ή κατά χρήση για τις ανάγκες του Πανεπιστημίου Αιγαίου, είναι το επιστέγασμα των προσπαθειών της τοπικής κοινωνίας και έρχεται σε μια καίρια στιγμή γι’ αυτή, δηλαδή τη στιγμή της ιδρύσεως Πολυτεχνικής Σχολής στο Πανεπιστήμιο Αιγαίου της οποίας την έδρα διεκδικεί επάξια η Σύρα. Με τον τρόπο αυτό γίνεται μία επωφελής αξιοποίηση της περιουσίας του δημοσίου.

Στο σημείο αυτό, αναφερόμενος στο άρθρο 26, θα ήθελα να πω ότι με τις παραγράφους 8, 9, και 10, ορίζεται ο τρόπος και διασφαλίζεται ο όρος τον οποίον θέτει για τις μεταβιβάσεις σ’ όλα αυτά τα νομικά πρόσωπα.

Θεωρώ, λοιπόν, υπ’ αυτή την έννοια ότι αυτό το συγκεκριμένο άρθρο, πέραν του τοπικού ενδιαφέροντος, έχει ενδιαφέρον και για την αξιοποίηση επ’ ωφελεία του δημοσίου και τη διασφάλιση με τους όρους που εξέθεσα.

Θα ήθελα να τελειώσω με μία ερώτηση. Απευθύνομαι, κυρίως, στην Αντιπολίτευση, η οποία έχει και θα πρέπει να έχει δημιουργικό ρόλο σ’ όσα συντελούνται.

Ερωτώ, λοιπόν, αν σκέπτεται η Αντιπολίτευση, κάποιον τρόπο να συμβάλει στην κανονικότητα της αγοράς, της οικονομίας και της καθημερινότητας, δηλαδή να αφήσουμε τον κόσμο να εργαστεί, να δουλέψει μεσούντος του θέρους και της τουριστικής περιόδου και να μην ασχολείται ή να τρομάζει με κομματικές αντιδικίες. Δεν είναι η καταστροφολογία και η εκλογολογία γόνιμο έδαφος για να καλλιεργηθεί η οικονομική ανάπτυξη ούτε για να κριθεί η έξοδος στις αγορές. Η Κυβέρνηση, η κάθε κυβέρνηση, έχει τις ευθύνες της σε συγκεκριμένους τομείς.

Επειδή ερίζουμε για την οικονομία, επιτρέψτε μου να πω ότι και η Αντιπολίτευση σε κάποια πράγματα, έχει κι εκείνη τις ευθύνες της. Ας χαμηλώσουν, λοιπόν, οι τόνοι και ας δουλέψουμε όλοι δημιουργικά, προκειμένου να πετύχουμε το ποθούμενο, δηλαδή όχι την έξοδο σώνει και καλά στις αγορές αλλά την έξοδο από την επιτροπεία, την έξοδο από την οικονομική δυσπραγία και την πρόοδο του τόπου.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Συρίγο.

Τον λόγο έχει η κ. Βαγιωνάκη από τον ΣΥΡΙΖΑ.

**ΕΥΑΓΓΕΛΙΑ (ΒΑΛΙΑ) ΒΑΓΙΩΝΑΚΗ:** Αγαπητοί συνάδελφοι, το παρόν νομοσχέδιο είναι –πιστεύω- ένα καλό νομοσχέδιο σ’ ό,τι αφορά το πρώτο μέρος, που στοχεύει στη διαφάνεια των ενδοομιλικών διαδρομών, των ομίλων πολυεθνικών επιχειρήσεων και μέσα από τη δέσμευση για την αυτόματη ανταλλαγή πληροφοριών των κρατών-μελών, πράγμα που αποτελεί εργαλείο για την αντιμετώπιση της φοροδιαφυγής. Θεωρώ, όμως, ότι είναι ένα καλό νομοσχέδιο και σ’ ό,τι αφορά το δεύτερο μέρος, όπου προβλέπονται ρυθμίσεις σε μια σειρά θεμάτων, που άπτονται της αρμοδιότητας του Υπουργείου Οικονομικών.

Το πρώτο μέρος αναφέρεται, όπως είπαμε, στην αυτόματη ανταλλαγή πληροφοριών ανάμεσα στα κράτη-μέλη σ’ ό,τι αφορά τη φορολογία των ομίλων πολυεθνικών επιχειρήσεων και την υποχρέωσή τους να παρέχουν σε ετήσια βάση και σε κάθε περιοχή στην οποία δραστηριοποιούνται επιχειρηματικά το ποσό των εσόδων, το κέρδος του φόρου εισοδήματος, τον καταβληθέντα και οφειλόμενο φόρο εισοδήματος, τον αριθμό των εργαζομένων, το μετοχικό κεφάλαιο κ.λπ.. Παραπέρα περιγράφονται οι υποχρεώσεις της Ελλάδας αλλά και των υπολοίπων κρατών-μελών για την υποχρεωτική ανταλλαγή πληροφοριών.

Με την ψήφιση και αυτής της οδηγίας ολοκληρώνονται και ενσωματώνονται στην ελληνική νομοθεσία, όλες οι οδηγίες που αφορούν στη δραστηριοποίηση της Ευρωπαϊκής Ένωσης για την αντιμετώπιση φορολογικών παραβιάσεων, που ανακύπτουν και αφορούν τους ομίλους πολυεθνικών επιχειρήσεων. Καθορίζονται, δε, ενιαίοι όροι και συστήματα για την ανταλλαγή πληροφοριών.

Το θέμα αυτό είναι πολύ σημαντικό, αφού σε όλους είναι γνωστό ότι όμιλοι πολυεθνικών επιχειρήσεων που δραστηριοποιούνται σε διάφορες χώρες και εκμεταλλεύονται τα διαφορετικά φορολογικά συστήματα, αλλά και λόγω των ενδοομιλικών συναλλαγών έχουν τη δυνατότητα να επιδίδονται σε φοροδιαφυγή, σε φορολογική απάτη κ.λπ.. Επομένως όταν μιλάμε για την ανάγκη καταπολέμησης της φοροδιαφυγής, το θέμα που συζητάμε είναι κεφαλαιώδους σημασίας.

Θέλω να υποστηρίξω και εγώ, όπως έκανε ο συνάδελφος κ. Δημαράς στη συζήτηση στην επιτροπή, την ανάγκη να αυξηθούν όσο το δυνατόν περισσότερο τα πρόστιμα στους παραβάτες και όχι μόνο σε διπλασιασμό αλλά σε πολλαπλασιαστικό βαθμό. Μην ξεχνάμε ότι συνορεύουμε με χώρα, όπως είναι η Βουλγαρία, όπου είναι γνωστό ότι οι φορολογικοί συντελεστές είναι πάρα πολύ χαμηλοί.

Στο δεύτερο μέρος, θεωρώ θετικό ότι μειώνεται φυσικά ο ΦΠΑ και διευρύνεται η θετική ρύθμιση σε φυτά, που δεν είχε προβλεφθεί σε προηγούμενο νόμο, όσο και το ότι μπαίνουν σε αυτή τη ρύθμιση και οι σπόροι και ότι επεκτείνεται και στις ζωοτροφές η μείωση του ΦΠΑ.

Επίσης θετικό είναι το άρθρο 11, που διευρύνεται το πεδίο εφαρμογής του αφορολόγητου στα 1.250 ευρώ και στις προπληρωμένες κάρτες και στο ηλεκτρονικό πορτοφόλι.

Ακόμα είναι θετικό το άρθρο που αφορά την ανακούφιση των πληγέντων στις δημοτικές ενότητες του Δήμου Λέσβου μέσω της απαλλαγής του ΕΝΦΙΑ, για όσους έχουν υποστεί ζημιές για τα έτη 2017 και 2018.

Θετικό, επίσης, είναι το άρθρο 26 για το οποίο έχει γίνει αρκετή συζήτηση, όπου παραχωρείται δημόσια περιουσία, ακίνητα του δημοσίου σε φορείς κατά βάση του δημόσιου φορέα, δηλαδή υπηρεσίες, ΟΤΑ κ.λπ., που μπορούν να διαχειριστούν και να τα συντηρήσουν για την κάλυψη στεγαστικών πολιτιστικών παραγωγικών αναγκών τους. Σημειώνεται, όμως, ότι η κυριότητα των ακινήτων αυτών, αίρεται με απόφαση του Υπουργού Οικονομικών, εάν αυτά δεν χρησιμοποιηθούν εντός πενταετίας, για τον σκοπό για τον οποίο παραχωρήθηκαν.

Θετικό είναι και το άρθρο 24, όπου γίνεται δυνατή η άμεση αποδοχή δωρεών με απόφαση του αρμόδιου Υπουργού, εφόσον αφορούν την κάλυψη λειτουργικών αναγκών και υπηρεσιών και η αξία των δωρεών εκτιμάται ότι δεν ξεπερνά τα 40.000 ευρώ. Για τον λόγο αυτό και σε κάθε Υπουργείο συγκροτείται Μητρώο Δωρεών. Για παράδειγμα αυτό το άρθρο διευκολύνει τη διάθεση αναλώσιμων σε προσφυγικές δομές, βοηθάει στη συντήρηση κτηρίων του δημοσίου και σε άλλες δραστηριότητες.

Επίσης το νομοσχέδιο αυτό περιέχει μια σειρά από άρθρα, που διαβάζοντάς τα κανείς καταλαβαίνει ότι απλοποιούνται διαδικασίες. Λύνονται πρακτικά θέματα που είναι απαραίτητο να λυθούν, προκειμένου οι υπηρεσίες –σε εισαγωγικά- να «τρέξουν γρηγορότερα» το επόμενο διάστημα. Παραδείγματος χάριν το άρθρο 29, προβλέπει ανάθεση υποθέσεων του δημοσίου σε ιδιώτες υπό προϋποθέσεις.

Το νομοσχέδιο, επίσης, λύνει μια σειρά λειτουργικών προβλημάτων, που αφορούν κυρίως το Υπουργείο Οικονομικών, αλλά και οικονομικά θέματα που αφορούν εργαζόμενους άλλων Υπουργείων. Γενικά το νομοσχέδιο δίνει την εικόνα και εμφανίζει τη διάθεση, να λύσει μια σειρά από κόμπους που έχουν συσσωρευθεί το προηγούμενο διάστημα.

Τελειώνοντας, θεωρώ πολύ θετικό, σε αντίθεση με αρκετούς συναδέλφους της Αντιπολίτευσης που μίλησαν, το γεγονός ότι αναβαθμίζεται στο άρθρο 47 το Συμβούλιο Οικονομικών Εμπειρογνωμόνων με τελικό στόχο τη δημιουργία ενός συλλογικού, γνωμοδοτικού και συμβουλευτικού για το Υπουργείο Οικονομικών οργάνου, στελεχωμένου με προσωπικό υψηλών προσόντων, που μέσω τεκμηριωμένης επιστημονικής ανάλυσης και σε συνεργασία με φορείς εσωτερικού και εξωτερικού, θα αποβλέπει στη διαμόρφωση των εθνικών θέσεων της οικονομικής πολιτικής. Αυτό το τελευταίο νομίζω ότι είναι μία αναγκαιότητα, την οποία πρέπει να αναγνωρίσουμε όλοι.

Θέλω να πω κάτι και για τις τροπολογίες.

Κυρία Υπουργέ, όταν φέρνετε τροπολογίες που βρίσκονται στη συντριπτική τους πλειοψηφία σε θετική κατεύθυνση και ναι έχουν επείγοντα χαρακτήρα, παρακαλώ φέρτε τις και στην επιτροπή, προκειμένου να μπορούμε και να τις συζητήσουμε αλλά και να τις επικοινωνήσουμε.

Τελειώνοντας, θέλω να υποστηρίξω θερμά την τροπολογία του Υπουργείου Αγροτικής Ανάπτυξης, ιδιαίτερα σε ό,τι αφορά τα θέματα της δακοκτονίας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Ανεξάρτητος Βουλευτής κ. Θεοχάρης.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ψηφίζουμε σήμερα την ενσωμάτωση της οδηγίας 881 για την αυτόματη ανταλλαγή πληροφοριών και δελτίων των πολυεθνικών εταιρειών, που δραστηριοποιούνται σε πολλαπλές γεωγραφικές περιοχές.

Είναι φυσικά ένα πολύ θετικό βήμα, μια δουλειά που έχει γίνει χρόνια και στον ΟΟΣΑ και στην Ευρωπαϊκή Ένωση και σε μια μικρή χώρα όπως είναι η χώρα μας, σε μια χώρα που με τις αλλαγές που έχουν γίνει και συντελούνται με τα διάφορα νομοσχέδια και τις μνημονιακές υποχρεώσεις, ουσιαστικά -ιδιαίτερα στη λιανική- ο τζίρος συγκεντρώνεται σε μεγαλύτερες εταιρείες. Αυτές οι εταιρείες δεν μπορεί να είναι ανεξέλεγκτες.

Σε μεγάλο βαθμό η δουλειά της φορολογικής διοίκησης θα είναι να ελέγξει αυτές τις εταιρείες, αν και πώς μεταφέρουν τα κέρδη τους σε διάφορες γεωγραφικές περιοχές, ανάλογα με το πού τους συμφέρει φορολογικά και συνεπώς είναι ένα βήμα το οποίο είναι αναγκαίο αλλά όχι από μόνο του ικανό.

Χρειάζεται πλάνο, χρειάζεται σχέδιο δράσης, χρειάζονται πόροι -ανθρώπινοι και τεχνολογικοί- και φυσικά αυτό είναι ζητούμενο και ίσως θα άξιζε τον κόπο να συζητήσουμε, αφού αφήσουμε λίγο χρόνο στην αρμόδια επιτροπή, στην Επιτροπή Οικονομικών, να καλέσουμε και τον διοικητή της ανεξάρτητης αρχής αλλά και τον Υπουργό Οικονομικών, να δούμε αν αξιοποιούνται όλα αυτά τα νομοθετήματα τα οποία έρχονται. Γιατί εκεί, τελικά, κρίνεται, εάν πιέζουμε αυτές τις εταιρείες και για τα ζητήματα της ακρίβειας, διότι μιλάμε για τα χρήματα που δεν φτάνουν στον κόσμο, αλλά έχει σημασία και πόσο φτάνουν τα χρήματα τα οποία έχει ο πολίτης. Συνεπώς όλα αυτά είναι εργαλεία πρέπει, όμως, και να αξιοποιούνται.

Από εκεί και πέρα, έχουμε φυσικά συρραφή τακτοποιήσεων, όπως χαρακτηριστικά είπε και ένας συνάδελφος της Πλειοψηφίας, που τακτοποιούν διάφορα πρόσωπα, καταστάσεις, επιδόματα, δαπάνες κίνησης, υπερωρίες, νέες δομές, νέες θέσεις εργασίας, πράγματα τα οποία έχουμε συνηθίσει να έρχονται πάρα πολύ γρήγορα.

Δεν θα έπρεπε να υπάρχει υπό κανονικές συνθήκες αυτή η μεθοδολογία και σίγουρα δεν θα έπρεπε να είναι και όλες αυτές οι τακτοποιήσεις, όχι ενός μόνο Υπουργείου αλλά πολλαπλών Υπουργείων, να τα τσουβαλιάζουμε όλα μαζί και να τα φέρνουμε μαζικά. Νομίζω αυτού του είδους η νομοθέτηση δεν είναι μια καλή πρακτική και πρέπει όσο μπορούμε να τη βελτιώσουμε.

Κυρίες και κύριοι συνάδελφοι, θα μου επιτρέψετε μια αναφορά στο άρθρο 45 στην υπόθεση του κ. Γεωργίου. Το τελευταίο διάστημα η Κυβέρνηση είναι σε ανοιχτή διαμάχη με τη δικαιοσύνη. Ο Πρωθυπουργός, μόλις χθες, είπε σε μια συνέντευξή του ότι «η δικαιοσύνη είναι ανεξάρτητη, όχι όμως και ανεξέλεγκτη».

Πού είναι, λοιπόν, η ευαισθησία σας σε τέτοιου είδους περιπτώσεις, όπως της ΕΛΣΤΑΤ; Ακούμε γενικόλογες και γενικές ρήσεις κατά της δικαιοσύνης, που στην πραγματικότητα άπτονται των ζητημάτων διάκρισης των εξουσιών. Ακούμε λανθασμένες κριτικές, όπως η κριτική του κ. Πολάκη για την απόφαση του Σ.τ.Ε..

Εγώ το λέω και είμαι ο μόνος Βουλευτής σε αυτό το Κοινοβούλιο -θα μαλλιάσει η γλώσσα μου αλλά θα συνεχίσω να το λέω- ότι αυτή η απόφαση είναι υπέρ της αύξησης των εσόδων του Υπουργείου Οικονομικών και της ανεξάρτητης αρχής. Βοηθάει το Υπουργείο να μαζέψει περισσότερα χρήματα. Ελπίζω κάποια στιγμή να το καταλάβει και ο ελληνικός λαός. Θα το λέω, γιατί είναι η αλήθεια και είναι η πραγματικότητα.

Όσο ασχολούμαστε με υποθέσεις δεκαετίας, δεκαπενταετίας, δεν θα πάρουμε τίποτα. Άμα σου χρωστάει ο γείτονάς σου λεφτά από πριν δεκαπέντε χρόνια, δεν έχεις ελπίδες πολλές. Αν είναι περσινά τα χρήματα, μπορεί κάτι να πάρεις. Αυτό είναι η απλή αναλογία, που ελπίζω να την καταλάβει και ο τελευταίος πολίτης.

Εδώ, όμως, αυτή η γενική πολλές φορές λανθασμένη, πάντα αντιαισθητική κριτική στη δικαιοσύνη που κάνει η εκτελεστική εξουσία και η Κυβέρνηση αυτή, κρύβοντας τα δικά της προβλήματα, σιώπησε. Δεν είπε τίποτα για την υπόθεση Γεωργίου, ο οποίος ταλαιπωρείται για αστείες κατηγορίες. Έχει δύο φορές σταματήσει αυτή η διαδικασία και τρεις φορές ξαναξεκινήσει και έρχεται εδώ η Κυβέρνηση, να πληρώσει και τα δικαστικά του έξοδα.

Και όλα αυτά, βέβαια, γίνονται την ίδια στιγμή, όπως και οι επιθέσεις της δικαιοσύνης, που ο κ. Χουλιαράκης έβγαλε εγκύκλιο -την περασμένη εβδομάδα εάν δεν κάνω λάθος- με την οποία μειώνει τους μισθούς των δικαστών. Δεν ξέρω κατά πόσο αυτό είναι τυχαίο, που γίνεται αυτή την περίοδο. Είναι φυσικά υποχρεώσεις μνημονιακές για τα ειδικά μισθολόγια, αλλά μάλλον είναι βολικό να χτυπάμε τη δικαιοσύνη, τη στιγμή που τους μειώνουμε και τους μισθούς αυγουστιάτικα.

**ΧΡΗΣΤΟΣ ΜΑΝΤΑΣ:** Αυτό το επιχείρημα δεν περίμενα να το πείτε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Τώρα θα πω ορισμένα λόγια για τα υπόλοιπα άρθρα.

Προσπαθείτε, επίσης, με το άρθρο 31, να μπει μια τάξη στα ανασφάλιστα οχήματα. Σας είχα πει και τότε ότι είναι μια διαδικασία που μάλλον θα πρέπει να την ονομάσουμε «πυροσβεστική νομοθέτηση». Νομίζω ότι πρέπει να μπει και ένα νέο μάθημα στις νομικές. Έχουμε την «πυροσβεστική νομοθέτηση». Δημιουργούμε ένα πρόβλημα εκ του μη όντος και μετά ερχόμαστε νομοθετικά να σβήσουμε τη φωτιά, που εμείς οι ίδιοι ανάψαμε.

Έχει συμβεί σε πάρα πολλές περιπτώσεις. Πολλές από τις τακτοποιήσεις είναι τέτοια ζητήματα. Δεν είναι μόνο αυτής της Κυβέρνησης, αλλά και αυτή η Κυβέρνηση το κάνει κατά κόρον. Δεν μπορεί να αντιμετωπίζουμε τον πολίτη με τέτοια προχειρότητα.

Σας είχα προτείνει και τότε να μη στείλετε πρόστιμα σε όλους, στείλτε μόνο εκεί που πληρώνονται τα τέλη κυκλοφορίας. Αυτό κατά τεκμήριο σημαίνει ότι υπάρχει το όχημα και κάποιος το κυκλοφορεί και άρα πρέπει να σταλεί ένα πρόστιμο. Στείλτε απλή ειδοποίηση για τους υπόλοιπους, να έχουν τουλάχιστον δύο μήνες να τακτοποιήσουν την αταξία και αν παραμείνει, τότε να στείλετε τα πρόστιμα. Στην πραγματικότητα τώρα αυτό κάνετε, δίνετε αυτόν τον χρόνο τακτοποιώντας τις υποθέσεις.

Θα ήθελα να πω δύο λόγια για τις δύο τροπολογίες. Αναφέρθηκε σε αυτές η κυρία Υπουργός και την ευχαριστώ πολύ που τις βλέπει θετικά τουλάχιστον επί της αρχής. Ελπίζω να τις αποδεχθεί και τελικά. Είπε ότι θα τις κοιτάξει ξανά αύριο. Πρέπει να εξηγήσουμε στον ελληνικό λαό, εάν θέλετε και τις ιστορίες καθημερινής τρέλας, τι προσπαθούν να γλιτώσουν αυτές οι τροπολογίες.

Η μια τροπολογία που καταθέσαμε μαζί με άλλους τέσσερις Βουλευτές -πέντε συνολικά συνάδελφοι- προσπαθεί να τακτοποιήσει το ζήτημα όσων έρχονται να κάνουν εκπρόθεσμα τη δήλωσή τους και δεν χρωστάνε κανέναν φόρο. Τους παρακρατήθηκε ο φόρος από την επιχείρηση. Αποδόθηκε ο φόρος μισθωτών υπηρεσιών από την επιχείρηση στην εφορία. Κάνουν τη δήλωση γιατί είναι μηδενική, νόμιζαν ότι δεν είχαν υποχρέωση, ενώ στην πραγματικότητα είχαν. Δεν θέλουν να έχουν αυτή την αταξία. Έρχονται να κάνουν τώρα τη δήλωση τρία, τέσσερα, πέντε χρόνια μετά και τους λέει η εφορία: «Τα λεφτά που σου πήραν από το μισθό έχουν παραγραφεί και πρέπει να τα ξαναπληρώσεις, δηλαδή δύο φορές να πληρώσεις το φόρο».

Αυτό δεν είναι ζήτημα δημοσιονομικό, είναι ζήτημα απλής δικαιοσύνης και ο τελευταίος πολίτης το καταλαβαίνει. Δεν μπορεί να κάνεις δήλωση που να λέει 10.000 ευρώ εισόδημα, 2.500 ευρώ φόρος, μείον 2.500 ευρώ, γιατί στα παρακρατήσαν. Όχι αυτό δεν μπορείς να το πεις, πέρασαν τρία χρόνια το χάνεις, ξαναπλήρωσε 2.500 ευρώ. Αυτό, σας παρακαλώ, κυρία Υπουργέ, κοιτάξτε το. Πρέπει να διορθωθεί. Είναι ιστορία καθημερινής τρέλας.

Το δεύτερο, είναι η τροπολογία για την ίση φορολογική μεταχείριση των ασφαλισμένων που λαμβάνουν εφάπαξ, ανεξαρτήτως νομικού προσώπου που χορηγεί το εφάπαξ. Μέχρι σήμερα τα αλληλοβοηθητικά ταμεία συμπληρωματικής ασφάλισης εντάσσονταν στην κλίμακα ή θεωρείτο εισόδημα, ενώ αυτό δημιουργούσε μια στρέβλωση και επιβάρυνση που άλλοι ασφαλισμένοι δεν είχαν. Ξαναλέω δεν είναι δημοσιονομικό το θέμα, είναι ζήτημα δικαιοσύνης.

Κλείνω, κυρίες και κύριοι συνάδελφοι, γιατί είναι φανερό και από αυτά που ακούσαμε από τον κ. Χουλιαράκη σε σχέση με το ομόλογο ότι υπάρχει μια στροφή της Κυβέρνησης προς ένα θετικό μήνυμα, προς ένα success story, όπως ακριβώς είχαμε τον Απρίλιο του 2014 από τον κ. Σαμαρά και την κυβέρνησή του.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αυτό το success story είναι επικίνδυνο και πρέπει να προσεχθεί. Πρώτον, διότι δημιουργεί προσδοκίες παροχών προς διάφορες ομάδες, οι οποίες θα θέλουν ευλόγως να λάβουν ένα μέρισμα από αυτό το success story και αυτό θα δημιουργήσει ζητήματα και προβλήματα στη Κυβέρνηση, τη στιγμή που θα πρέπει να δείξει πειθαρχία, όπως είπε ο κ. Χουλιαράκης, να ακολουθήσει με επόμενα γοργά βήματα, να κλείσει γρήγορα τον Σεπτέμβριο την αξιολόγηση, να πάει μετά την τρίτη αξιολόγηση ξανά στις αγορές, τέταρτη γρήγορα στα αχνάρια κ.λπ..

Εάν δεν συμβούν αυτά, τότε θα έχουμε πρόβλημα και οι αυξημένες πιέσεις που το success story δημιουργεί, θα βάλουν σε εσάς τους ίδιους εμπόδια, για να πετύχει.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Θεοχάρη, ολοκληρώστε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κλείνω, κύριε Πρόεδρε.

Μένει να υποστηριχθεί και από την πραγματικότητα αυτό το success story και εκεί είναι το δεύτερο ζήτημα, γιατί η οικονομία έχει ακόμα προβλήματα. Το δεύτερο είναι ότι το αφήγημα με το χρέος, υποθέτει ότι τον Αύγουστο του 2018 φεύγουμε από όλα τα μνημόνια και παίρνουμε το χρέος ως μια στιγμή του Αυγούστου του 2018. Στην πραγματικότητα το χρέος θα το πάρουμε με δράσεις οι οποίες θα είναι μέχρι το 2022, ίσως και περισσότερο και έτσι θα μείνουμε σε επόμενα μνημόνια για το χρέος.

Οπότε αυτή η αφήγηση είναι λανθασμένη και είναι λανθασμένη την ίδια στιγμή, που η χώρα έχει χάσει ένα συλλογικό όραμα και οι πολίτες έχουν χάσει το ατομικό τους νόημα, ιδιαίτερα οι νέοι άνθρωποι που δεν μπορούν να κάνουν ένα πλάνο ζωής, δεν μπορούν να βάλουν τη ζωή τους σε ράγες, δεν μπορούν να ονειρευτούν.

Συνεπώς χρειάζεται ένα νέο όραμα και από εκεί θα έρθει η ανάκαμψη. Αυτό το νέο όραμα μπορεί να έρθει μόνο από νέες νοοτροπίες μόνο από νέες δυνάμεις.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Θεοχάρη.

**ΓΕΩΡΓΙΟΣ ΧΟΥΛΙΑΡΑΚΗΣ (Αναπληρωτής Υπουργός Οικονομικών):** Κύριε Πρόεδρε, θα ήθελα παρακαλώ τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Αναπληρωτής Υπουργός Οικονομικών κ. Γεώργιος Χουλιαράκης. Στη συνέχεια θα πάρει τον λόγο η κ. Αραμπατζή, τελευταία ομιλήτρια από τον κατάλογο και μετά την κ. Αραμπατζή θα ακολουθήσει ο κ. Καβαδέλλας, Κοινοβουλευτικός Εκπρόσωπος της Ένωσης Κεντρώων.

Ορίστε, κύριε Υπουργέ, έχετε τον λόγο για ένα λεπτό.

**ΓΕΩΡΓΙΟΣ ΧΟΥΛΙΑΡΑΚΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Κύριε Θεοχάρη, αναφερθήκατε σε περικοπές των αμοιβών των δικαστικών σε δική μου εγκύκλιο πρόσφατη και μάλιστα ως κομμάτι του σχεδίου υποβάθμισης του έργου της δικαιοσύνης. Δεν είμαι βέβαιος σε ποια εγκύκλιο αναφέρεστε. Αυτό που μπορώ να πω, είναι ότι το ειδικό μισθολόγιο των δικαστικών εξαιρέθηκε από τις αλλαγές των υπόλοιπων ειδικών μισθολογίων. Άρα δεν υπάρχει ούτε μία αναφορά στην εγκύκλιο αυτή σε αμοιβές δικαστικών.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κύριε Υπουργέ.

Τον λόγο έχει η κ. Φωτεινή Αραμπατζή.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, συνεχίζοντας πια τη γνώριμη τακτική της η Κυβέρνηση, για ακόμα μια φορά φέρνει στη Βουλή για ψήφιση ένα νομοσχέδιο «μίνι μάρκετ» που τα έχει όλα. Και με τον μανδύα της Ευρωπαϊκής οδηγίας μάς καλεί να ψηφίσουμε σαράντα δύο άσχετα άρθρα από τα πενήντα ένα που περιλαμβάνει το νομοσχέδιο, αφού μόλις εννιά αφορούν στη συγκεκριμένη κοινοτική οδηγία.

Όσον αφορά την υποχρεωτική αυτόματη ανταλλαγή πληροφοριών στον τομέα της φορολογίας, η οποία έχει ενσωματωθεί στην ελληνική νομοθεσία από το 2013, να θυμίσω απλώς ότι τον σχετικό νόμο έφερε και ψήφισε η κυβέρνηση της Νέας Δημοκρατίας και φυσικά τότε ο ΣΥΡΙΖΑ το είχε καταψηφίσει.

Θα μου πείτε ότι μπροστά στην ανακολουθία των ΣΥΡΙΖΑ και ΑΝΕΛ, μπροστά στα όσα υποσχέθηκε και δεν έκανε και μπροστά στα όσα έταξε και βεβαίως έκανε τα αντίθετα, αυτό εδώ είναι σταγόνα στον ωκεανό. Σωστά! Μόνο που έχουν μαζευτεί εκατομμύρια τέτοιες σταγόνες και η χώρα μας δυόμισι χρόνια τώρα βρίσκεται στον ωκεανό των ψεμάτων του κ. Τσίπρα, ο οποίος με πρωτοφανή κυνισμό ομολογεί -και μάλιστα σε ξένη εφημερίδα- ότι «ναι ψεύτης μπορεί να είμαι αλλά ανέντιμος όχι» και δυο μέρες μετά το αλλάζει κι αυτό με ένα άλλο ψέμα του στυλ «δεν το είπα ακριβώς έτσι, ήταν μια χαλαρή συζήτηση κ.λπ., κ.λπ.».

Είναι ίσως η πρώτη φορά, που σε αυτή τη χώρα η κριτική της Αντιπολίτευσης όσο σκληρή και να είναι, φαντάζει πιο ήπια σε σχέση με τα όσα λέει ο κύριος Πρωθυπουργός για τον εαυτό του και την Κυβέρνησή του και σε σχέση με τα όσα αποκαλύπτει το πρώην asset της ελληνικής οικονομίας, που λίγο έλειψε να οδηγήσει την οικονομία και τη χώρα στην ολοκληρωτική καταστροφή, με τις ευλογίες, βεβαίως, του Πρωθυπουργού κ. Τσίπρα.

Φυσικά το πρόβλημα δεν είναι αν ο κ. Βαρουφάκης είναι εγωπαθής, νάρκισσος, ξένο σώμα, όπως τον αποκαλείτε σήμερα εσείς οι ίδιοι, οι άλλοτε σύντροφοί του, αλλά αν τα όσα ανατριχιαστικά λέει είναι αλήθεια. Διότι αν είναι, δεν θα μιλάμε πια για ενήλικες στο δωμάτιο, αλλά για επικίνδυνους τυχοδιώκτες στο δωμάτιο του Μαξίμου που επί μήνες εγκληματούσαν συνειδητά κατά της χώρας.

Ο κ. Τσίπρας και ο ΣΥΡΙΖΑ, βεβαίως, αρνούνται πεισματικά την εξεταστική που ζητάει η Νέα Δημοκρατία για το πρώτο εξάμηνο του 2015. Όμως όσο κι αν προσπαθείτε για το αντίθετο, η αλήθεια θα έρθει στο φως και η επόμενη κυβέρνηση της Νέας Δημοκρατίας θα οδηγήσει και τον κ. Βαρουφάκη και όποιον άλλον χρειαστεί, στην εξεταστική επιτροπή της Βουλής, για να δώσουν εξηγήσεις για τη ζημιά που προκάλεσαν στη χώρα.

Όμως, κυρίες και κύριοι του ΣΥΡΙΖΑ και των ΑΝΕΛ, όσο κι αν ο Πρωθυπουργός λέει ότι έκανε πολλά λάθη και πως έμαθε από αυτά, η πραγματικότητα, δυστυχώς, άλλα δείχνει. Η πραγματικότητα ομολογεί ότι το λάθος και το ψέμα βρίσκεται στο πολιτικό σας DNA. Είναι ένα λάθος, βεβαίως, αναμεμειγμένο με ιδεοληψία και με εμμονές.

Πώς αλλιώς να εξηγήσει κανείς τα όσα συνέβησαν χθες, για ακόμη μία φορά, στη Βουλή; Αντιεξουσιαστές να εισβάλουν στο Κοινοβούλιο ανενόχλητοι, να φωνάζουν συνθήματα, να ρίχνουν φυλλάδια, εκ των υστέρων να συλλαμβάνονται από την Αστυνομία και με εντολή της Βουλής, όπως λένε σήμερα όλα τα ρεπορτάζ, να αφήνονται ελεύθεροι.

Και καλά την πρώτη φορά που μπήκε στη Βουλή ο «Ρουβίκωνας», Πρόεδρος ήταν η κ. Κωνσταντοπούλου, άλλο ένα λάθος του κ. Τσίπρα, η οποία μόνο που δεν τους κέρασε καφέ, όπως θα θυμάστε. Τώρα, όμως, τι ακριβώς συνέβη; Έδωσε, πράγματι, εντολή ο κ. Βούτσης, να αφεθούν ελεύθερα τα μέλη του «Ρουβίκωνα» κι αν ναι γιατί;

Οφείλει εξηγήσεις και μάλιστα άμεσες και πειστικές, γιατί, όπως όλοι ξέρετε, λίγες ώρες αργότερα αναρχικοί και αντιεξουσιαστές ενισχυμένοι από την ιδιότυπη αυτή ασυλία, πήγαν κι έσπασαν όλα τα ακυρωτικά μηχανήματα στο σταθμό του ηλεκτρικού στον Περισσό. Τι άλλο πρέπει να κάνει, δηλαδή, ο «Ρουβίκωνας», για να υπάρξουν συλλήψεις;

Το κόστος από τις συνεχείς καταστροφές στο κέντρο της Αθήνας, στο μετρό, στον ΗΣΑΠ, θα το πληρώσετε εσείς, κυρίες και κύριοι του ΣΥΡΙΖΑ; Φυσικά και όχι. Θα το πληρώσουν οι πολίτες, όπως πληρώνουν τώρα δυόμισι χρόνια.

Δυστυχώς όσα λάθη κι αν κάνετε, δεν μαθαίνετε. Αντιθέτως συνεχίζετε να κάνετε μεγαλύτερα και χειρότερα. Μιας και μιλάμε για λάθη και παραλείψεις, για να έρθω στο παρόν νομοσχέδιο, δεν μπορώ να μη σχολιάσω το άρθρο 10. Έναν μήνα μετά την εφαρμογή του μειωμένου συντελεστή ΦΠΑ στα αγροεφόδια και στις ζωοτροφές -που υιοθετήσατε και σας καλωσορίσαμε στην ατζέντα της Νέας Δημοκρατίας- έρχεστε ασθμαίνοντας να διορθώσετε τις εξόφθαλμες αδικίες και τις παραλείψεις που προκάλεσαν, φυσικά, η προχειρότητα στη νομοθέτησή σας και, βεβαίως, οι διαρκείς ερασιτεχνισμοί σας.

Σαν να μην έφταναν τα δύο χρόνια ταλαιπωρίας του κόσμου του πρωτογενούς τομέα από την αύξηση των φορολογικών τους υποχρεώσεων, την εκτίναξη των ασφαλιστικών εισφορών και, βεβαίως, τη διόγκωση του κόστους παραγωγής που έφερε η αύξηση του ΦΠΑ από το 13% στο 24% με δικές σας ενέργειες και με δικές σας πολιτικές, σπεύδοντας να επανορθώσετε στις 18 Μαΐου 2017 –δύο χρόνια μετά να το τονίσουμε- κάνατε μισές δουλειές.

Έστω και σήμερα, σε αυτό το νομοσχέδιο «σκούπα», εντάσσετε όσα ξεχάσατε, όπως σύνθετες ζωοτροφές παραγωγικών ζώων, ευρύτατα χρησιμοποιούμενες στη βιομηχανία, σπόρους ηλίανθου μιας δυναμικής καλλιέργειας και τα δρεπτά άνθη.

Όμως αν είχατε το σθένος, κυρίες και κύριοι της Κυβέρνησης, να υπερψηφίσετε τη σχετική τροπολογία που σας έφερε έτοιμη η Νέα Δημοκρατία στις 18 Μαΐου 2017 ή να συνετιστείτε έναν μήνα νωρίτερα με τη σχετική ανακοίνωση της Νέας Δημοκρατίας, που σας καλούσαμε να διορθώσετε αυτές τις παραλείψεις, βεβαίως, θα γλιτώνατε το κάζο και ο κόσμος της πρωτογενούς παραγωγής την ταλαιπωρία και τον χαμένο χρόνο.

Επίσης μου κάνει εντύπωση το άρθρο 48, με το οποίο στο Συμβούλιο Οικονομικών Εμπειρογνωμόνων δημιουργούνται –λέει- νέες οργανικές θέσεις ειδικού επιστημονικού προσωπικού στη Μονάδα Οικονομικής Έρευνας και Ανάλυσης όπως επίσης και στο Γραφείο Επιχειρησιακής Υποστήριξης. Θα ήταν καλό να μας εξηγήσετε, πώς σε μία εποχή που είναι αναγκαίο όσο ποτέ να περιοριστούν οι δημόσιες δαπάνες, εσείς δημιουργείτε νέες οργανικές θέσεις. Προφανώς κάποια στελέχη σας ξέχασαν να διοριστούν και βρήκατε σήμερα τον τρόπο.

Κυρίες και κύριοι του ΣΥΡΙΖΑ και των ΑΝΕΛ, μεγάλα λάθη, μεγάλα ψέματα και δυστυχώς, καμμία συγγνώμη. Αυτό είναι το τρίπτυχο της πολιτικής σας. Είστε η Κυβέρνηση των λαθών και των ψεμάτων, μια Κυβέρνηση που αντί να μαθαίνει, γίνεται κάθε μέρα και χειρότερη, ένα πολιτικό λάθος που λόγω των συγκυριών, καβάλησε το κύμα της εξουσίας. Είστε, όμως, ένα λάθος, που σύντομα θα διορθώσει ο ελληνικός λαός.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Κοινοβουλευτικός Εκπρόσωπος της Ένωσης Κεντρώων κ. Καβαδέλλας.

**ΔΗΜΗΤΡΙΟΣ ΚΑΒΑΔΕΛΛΑΣ:** Κυρίες και κύριοι συνάδελφοι, θα ξεκινήσω με κάτι που το τόνισα και τις προηγούμενες μέρες που τοποθετήθηκα επί του νομοσχεδίου στις επιτροπές. Το έχουμε, βέβαια, επισημάνει και παλαιότερα.

Κάθε φορά που η Κυβέρνηση φέρνει ένα νομοσχέδιο, το φέρνει ξαφνικά και έχει επί σχεδίου, μάλλον, να περάσει κι άλλα θέματα, άλλες διατάξεις εν κρυπτώ, που όλες, τελικά, οδηγούν σε τακτοποίηση καταστάσεων και, τελικά, επιβάρυνση του κρατικού ταμείου.

Κάνει και κατάχρηση κατάθεσης τροπολογιών, τροπολογίες επί τροπολογιών και έτσι κάπως χάνεται ο έλεγχος. Δεν μπορεί κάποιος να παρακολουθήσει ούτε τη σκέψη ούτε τη δομή.

Αν μου πείτε, κύριοι της Κυβέρνησης, ότι υπάρχουν και θετικές διατάξεις επί του νομοσχεδίου αυτού, θα πω ναι. Αλλά χρησιμοποιείτε την πεπατημένη αυτή τακτική και πρακτική να βάζετε και ένα, δύο ή τρία θετικά πράγματα, για να μας φέρνετε σε δίλημμα, για να πείτε στο τέλος ότι αυτοί οι κύριοι κάνουν στείρα αντιπολίτευση, ενώ εμείς προσπαθούμε και μάλιστα εισάγετε τόσο έμμεσα, τόσο αριστοτεχνικά τα αντιλαϊκά αυτά μέτρα, για να μην αντιληφθούν τίποτε οι Έλληνες φορολογούμενοι.

Έχω ήδη τοποθετηθεί και παλαιότερα ότι τέτοιες πρωτοβουλίες που είναι προς το δημόσιο όφελος -και αποδεχόμενοι, βεβαίως, την ανάγκη εναρμόνισης της χώρας μας στις διατάξεις της σχετικής κοινοτικής οδηγίας 881/2016- δεν μας βρίσκουν αντίθετους.

Παρ’ όλα αυτά διατηρούμε σοβαρές επιφυλάξεις, για το εάν ο κρατικός μηχανισμός θα μπορέσει να υποστηρίξει στην πράξη άμεσα την εφαρμογή και πώς θα εφαρμοστούν τα συγκεκριμένα μέτρα. Και αυτό γιατί -όπως έχω ήδη πει και όπως είναι γνωστό και ανέφερε και ο Πρόεδρος της Επιτροπής Κεφαλαιαγοράς- ναι μεν είναι εξειδικευμένο το προσωπικό της αλλά είναι λίγο σε αριθμό. Άρα θα έπρεπε να είχατε ήδη προνοήσει για την επαρκή στελέχωση, ώστε να μην υπάρξουν ζητήματα στο διά ταύτα, τώρα που ήρθε η ώρα. Φυσικά όταν λέω στελέχωση, εννοώ μόνο με τις δέουσες διαδικασίες, δηλαδή, μέσω ΑΣΕΠ.

Προσοχή και κάποια επιμέλεια πρέπει να επιβληθεί και στα συστήματα που θα υιοθετήσει προς τον σκοπό αυτό η αρμόδια Εθνική Φορολογική Αρχή, που θα υποδέχεται σχετικές πληροφορίες. Όλοι γνωρίζουμε ότι τέτοιας φύσεως ευαίσθητες πληροφορίες, πρέπει να προστατεύονται από πρακτικές που μπορεί να οδηγήσουν στην αποκάλυψη εμπορικού, βιομηχανικού ή και κάποιου άλλου επαγγελματικού απορρήτου. Αλλιώς θα βρεθούμε ενώπιον προβλημάτων, που εκτός των άλλων εμπίπτουν και σε θέματα αθέμιτου ανταγωνισμού.

Τα θετικά στοιχεία –όπως έχω ήδη τονίσει και όπως τόνισαν και εν γένει και τα κόμματα της Αντιπολίτευσης- είναι συγκεκριμένα και ως τέτοια δεν μας βρίσκουν αντίθετους. Παρ’ όλα αυτά δεν ξέρω, εάν, τελικά, θα φέρουν το αναμενόμενο όφελος στην κοινωνία. Δεν αρνούμαστε παραδείγματος χάριν ότι η παραχώρηση των ακινήτων του δημοσίου σε φορείς και υπηρεσίες του δημοσίου και ευρύτερου δημοσίου τομέα και στους ΟΤΑ, θα είναι επί τα βελτίω. Αρκεί, όμως, -και το τονίζω αυτό- να τηρηθούν οι δεσμεύσεις των ωφελούμενων μερών περί αξιοποίησης κ.λπ..

Το ίδιο πιστεύω και για τη μείωση του ΦΠΑ για τα δρεπτά άνθη, για τις τροφές για τα ζώα, για την προστασία του ακατάσχετου των λογαριασμών και εν γένει των ιδρυμάτων πληρωμών, για την ανακούφιση των πληγέντων της Λέσβου, Κω κ.λπ., καθώς και για τη διευκόλυνση σε σχέση με την απαλλαγή τους από τον ΕΝΦΙΑ.

Επίσης καλώς ενθαρρύνεται ο περαιτέρω έλεγχος ως προς τα δημοσιονομικά του δημοσίου, δαπάνες μισθοδοσίας, φορέων κεντρικής διοίκησης και δαπάνες συντάξεων δημοσίου, ανάθεσης της είσπραξης εσόδων ειδικών δημοσίων υπηρεσιών και ειδικών ταμείων, κυρώσεις σε περίπτωση αποκλίσεων από τους δημοσιονομικούς στόχους για τους φορείς γενικής κυβέρνησης γενικά, όπως συμβαίνει εξάλλου και στη Γερμανία.

Δεν πρέπει να είστε υπερήφανοι, όμως, για τις διατάξεις που θα φέρουν δήθεν αναδιάρθρωση και ανάπτυξη, όπως για παράδειγμα είναι η νεκρανάσταση αυτού του Συμβουλίου Οικονομικών Εμπορικών Εμπειρογνωμόνων, η επαναπρόσληψη των συνταξιούχων λες και δεν υπάρχουν νέοι άνθρωποι με μόρφωση, με διάθεση για εργασία.

Όλα αυτά τα φέρνετε με μόνο σκοπό να κλείσετε τα στόματα αυτών που γνωρίζουν. Αυτοί εκεί οι συνταξιούχοι γνωρίζουν πράγματα και θάματα. Γι’ αυτό, λοιπόν, τους ξαναφέρνετε, για να τους καλύψετε. Αυτή είναι η γνώμη μου. Δεν ξέρω τώρα ποια είναι η αλήθεια. Μάλλον κάτι υποκρύπτεται εδώ. Γιατί όπως είπαμε, υπάρχουν νέοι με όρεξη, με πτυχία. Θέλετε να καλύψετε, λοιπόν, τις ατασθαλίες, που προφανώς γνωρίζετε ότι έχουν κάνει κάποιοι δικοί σας.

Εκτός των άλλων χρησιμοποιείτε πολλές και αδύνατης νομικής ερμηνείας εκφράσεις όπως, για παράδειγμα, για την Επιτροπή Κεφαλαιαγοράς. Σημειώσατε εκεί ότι μπορεί η επιτροπή να κρίνει, αν η πράξη ή η απόφασή της πρέπει να δημοσιεύεται ή να δημοσιεύεται ανώνυμα και ότι αυτό δεν θα ισχύσει και στην περίπτωση που πρόκειται για πράξη που προσβάλλεται.

Κανονικά όλες οι αποφάσεις και οι πράξεις της επιτροπής έχουν, εκ του σκοπού που υπηρετεί αυτή, εκτελεστικό, διοικητικό χαρακτήρα και ως τέτοιες πρέπει να μπορούν να προσβάλλονται και, για να προσβάλλονται, πρέπει να έχουν προηγουμένως δημοσιευτεί, να μπορεί κάποιος να ισχυριστεί κάτι επί κάποιας βάσεως.

Επομένως εδώ τι μας λέτε; Ότι θα προστατεύετε μέσα από την ανωνυμία κάποιες αποφάσεις και προφανώς κάποιους εκλεκτούς σας και πάλι, προφανώς, για τους εκλεκτούς σας μιλάτε στη διάταξη, που θέλετε να δώσετε μπόνους επιτυχίας στον Ειδικό Εκκαθαριστή Δημόσιας Επιχείρησης. Μάλιστα εδώ υπάρχει μια προκλητική θέση. Θέλετε να το κάνετε αυτό και με αναδρομική ισχύ από την 1-1-2017. Αυτό ισχύει για τη «ΜΕΤΑΛΛΟΥΡΓΙΚΗ ΒΙΟΜΗΧΑΝΙΑ ΗΠΕΙΡΟΥ Α.Ε.», η οποία εξαίρεση αποτελεί αθέμιτο ανταγωνισμό. Αυτό που θα ισχύσει για μια εταιρεία, πρέπει να ισχύει για άλλες παρόμοιες, διότι όπως είπαμε, λειτουργεί αθέμιτα έναντι των άλλων.

Κάποτε κατηγορούσατε την εκάστοτε κυβέρνηση, όταν ήσασταν αντιπολίτευση ότι «μαγείρευε» τα νομοσχέδια όπως τη βόλευε, για να τακτοποιήσει, πιθανώς, «γαλάζια» ή ‘πράσινα» ή, τέλος πάντων, «πολύχρωμα» παιδιά. Τώρα εσείς χρησιμοποιείτε με ζέση και με περιττή ταχύτητα, όσους σας υπόσχονται, μάλλον, την ψήφο.

Υπάρχουν κι άλλες υποθέσεις εδώ, οι οποίες είναι προβληματικές. Υπάρχει ένα «πηγάδι» χωρίς πάτο που λέγεται μέγαρο. Ασφαλώς είναι κόσμημα το μέγαρο για τον ελληνικό πολιτισμό αλλά ως πότε; Τα 250 εκατομμύρια πού θα βρεθούν;

Στήνετε εισπρακτικούς μηχανισμούς. Τώρα φέρατε μια νομοτεχνική βελτίωση, που στην παράγραφο 1 λέει ότι το πρόστιμο των 10.000 ευρώ αντικαθίσταται με τη φράση πρόστιμο 20.000 ευρώ. Με τα πρόστιμα προσπαθείτε να τονώσετε την ελληνική οικονομία. Αυτό είναι ένα καινούργιο εφεύρημά σας και έχετε εξαπολύσει στον δρόμο ακόμα και την Άμεση Δράση, που σκοπός της είναι να πατάσσει το έγκλημα, για να κυνηγάει κάποιους ανασφάλιστους ή κάποιους πιθανούς παραβάτες, οι οποίες θα γεμίσουν τον δημόσιο κορβανά.

Ήμουν προχθές στην οδό Κεραμεικού και είχε ήρθε εκεί ο ντίλερ και έδινε τα ναρκωτικά. Είχαν μαζευτεί καμμιά δεκαριά και οι μισοί χτυπούσαν ενέσεις στα πεζοδρόμια. Περνάει το περιπολικό της Αμέσου Δράσεως και το είδα και χάρηκα και λέω ότι τώρα θα επέμβει, θα γίνει κάτι. Έστρεψαν αλλού τα μάτια τους και πήγαν παρακάτω.

Η διοίκηση της Αμέσου Δράσεως, κατ’ εμέ, δεν επιτελεί όπως θα έπρεπε το έργο, είναι ελλιπής. Βεβαίως είναι ένας από τους εισπρακτικούς μηχανισμούς σας.

Το ευφυολόγημά σας ότι βγαίνετε στις αγορές και ότι είναι μια επιτυχία και ότι έρχεται ανάπτυξη, αποκτά ένα ενδιαφέρον. Βγήκατε στις αγορές πώς; Υπό ποιες προϋποθέσεις; Όταν βγαίνει κάποιος στις αγορές, πρέπει να έχει μια ανεπτυγμένη οικονομία, διότι βγαίνοντας στις αγορές, στοιχίζει παραπάνω ο δανεισμός, πολλές φορές παραπάνω από τον δανεισμό που θα μπορούσατε να είχατε μέσα από την προστατευόμενη οικογένεια της Ευρωπαϊκής Ένωσης.

Επομένως δεν πρόκειται περί επιτυχίας. Απλώς θέλατε να βρείτε χρήματα εδώ και τώρα και βγήκατε στις αγορές για να πάρετε χρήματα πάση θυσία σε οποιαδήποτε τιμή. Αυτό θα το πληρώσει ο ελληνικός λαός με την πολλαπλάσια επιβάρυνση.

Εμείς ζητούμε μια κυβέρνηση πλειοψηφίας τεχνοκρατών, διότι νομίζουμε ότι δοκιμαστήκατε όλοι και έχετε αποτύχει. Τώρα είναι η περίοδος που, εκτός των εσωτερικών προβλημάτων, έχουμε και εξωτερικούς εχθρούς, οι οποίοι εποφθαλμιούν.

Χρειάζεται, λοιπόν, μία κυβέρνηση ευρέος πέλματος με ανθρώπους οι οποίοι δεν αποβλέπουν στην ψηφοθηρία, δεν θα πολιτευθούν, είναι τεχνοκράτες, γνωρίζουν το αντικείμενό τους και θα δώσουν μία άλλη ώθηση στην ελληνική οικονομία.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Στο σημείο αυτό, κυρίες και κύριοι συνάδελφοι, δέχεστε να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 22.25΄ λύεται η συνεδρίαση για αύριο, ημέρα Παρασκευή 28 Ιουλίου 2017 και ώρα 10.00΄, με αντικείμενο εργασιών του Σώματος: νομοθετική εργασία, συνέχιση της συζήτησης και ψήφιση του σχεδίου νόμου του Υπουργείου Οικονομικών: «Προσαρμογή της Ελληνικής Νομοθεσίας στις διατάξεις της Οδηγίας (ΕΕ) 2016/881 και άλλες διατάξεις».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**